**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιουλίου 2016, ημέρα Τετάρτη και ώρα 10.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας: «Ρύθμιση θεμάτων αρμοδιότητας Υπουργείου Εθνικής Άμυνας».(3η συνεδρίαση)

Στη συνεδρίαση παρέστη ο Υπουργός Εθνικής Άμυνας, κ. Παναγιώτης (Πάνος) Καμμένος, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Γεώργιος Παπαφιλίππου, Δημήτριος Εμμανουηλίδης, Χαρά Καφαντάρη, Χρήστος Καραγιαννίδης, Αϊχάν Καρά Γιουσούφ, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Τριαντάφυλλος Μηταφίδης, Ολυμπία Τελιγιορίδου, Δημήτριος Βέττας, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Ιωάννης Κεφαλογιάννης, Θεοδώρα (Ντόρα) Μπακογιάννη, Ιωάννης Πλακιωτάκης, Αντώνιος Γρέγος, Νικόλαος Κούζηλος, Χρήστος Παππάς, Ανδρέας Λοβέρδος, Λιάνα Κανέλλη, Ιωάννης Δελής, Σταύρος Τάσσος, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, πριν προχωρήσουμε στην ψηφοφορία επί της αρχής, θα δώσουμε τον λόγο στον κ. Υπουργό, για να ανακοινώσει νομοτεχνικές βελτιώσεις, τις οποίες θα καταθέσει στη β΄ ανάγνωση. Κύριε Υπουργέ, έχετε τον λόγο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κυρίες και κύριοι συνάδελφοι, θα ήθελα να σας ανακοινώσω κάποιες νομοτεχνικές βελτιώσεις, τις οποίες θα τις έχετε εγκαίρως και θα ενταχθούν στην απογευματινή συζήτηση. Νομίζω ότι θα βοηθήσουν και την απόφασή σας για την ψηφοφορία επί της αρχής.

Λαμβάνοντας υπόψη και τους φορείς, που ακούσαμε χθες, αλλά και τις προτάσεις των Κομμάτων, θα ήθελα να σας ενημερώσω ότι το πρωί έκανα μία συνάντηση μεταξύ του Αρχηγού της Πολεμικής Αεροπορίας και του Προέδρου της Επιστημονικής Ένωσης Αξιωματικών Αεροπορίας – σχετικά με την πρόταση που είχε κάνει – προκειμένου να μην ισχύει η διαφορά της αρχαιότητας μεταξύ των Ιπταμένων.

Συμφώνησαν ότι εάν, αυτή τη στιγμή, κάναμε δεκτή την πρόταση της Ε.Σ.Μ.Α., θα δημιουργείτο μία μεγάλη αναταραχή, γιατί δεν θα είχαμε τακτοποιήσει θέματα άλλων ειδικοτήτων της Πολεμικής Αεροπορίας, που είναι μαζί από τη Σχολή Ικάρων, για παράδειγμα, των Αξιωματικών Αεράμυνας. Δηλαδή, θα είχαμε τους Αξιωματικούς Αεράμυνας, οι οποίοι θα ζητούσαν και εκείνοι, όπως είναι πολύ φυσικό, να έχουν ίδια αντιμετώπιση.

Πέραν αυτού, αναλύσαμε μαζί τις διαφορές, που υπάρχουν, μεταξύ των Μηχανικών του Πολεμικού Ναυτικού, οι οποίοι έχουν ισότητα σε σχέση με τους μάχιμους. Οι Μηχανικοί του Πολεμικού Ναυτικού είναι στα καράβια. Είναι Αξιωματικοί, οι οποίοι μαζί με τους μάχιμους έχουν, ακριβώς, το ίδιο status.

Εξετάσαμε ακόμη και τη λειτουργία των Μοιρών και των Σχηματισμών. Έγινε αποδεκτό ότι αν, αυτή τη στιγμή, γίνει μία τέτοια αλλαγή, θα δημιουργηθούν προβλήματα στη λειτουργία της Πολεμικής Αεροπορίας. Είπαμε, όμως, ότι στα πλαίσια της αναδιοργάνωσης των Ενόπλων Δυνάμεων θα ξεκινήσει ένας διάλογος – θα έρθει και ο Πρόεδρος της Ε.Σ.Μ.Α. όπως και των άλλων ειδικοτήτων της Πολεμικής Αεροπορίας και των άλλων Όπλων – προκειμένου να λάβουμε υπόψη τις προτάσεις σε ένα μετασχηματισμό, που θα κατατεθεί αργότερα. Νομίζω ότι αυτό το θέμα προχωρά έχοντας και τη σύμφωνη γνώμη της Ε.Σ.Μ.Α..

Το δεύτερο θέμα είναι αυτό που θίξατε πάρα πολλοί συνάδελφοι, σε σχέση με την ιστορία της Σ.Τ.Υ.Α., της Σ.Υ.Δ. και της Σ.Ι.Ρ. για λόγους ιστορικής συνέχειας. Αποδέχομαι τις παρατηρήσεις. Δεν υπάρχει καμία πρόθεση να υποβαθμίσουμε την ιστορία της Σ.Τ.Υ.Α., της Σ.Υ.Δ. και της Σ.Ι.Ρ., γι' αυτό τον λόγο θέλω να σας προτείνω να προσθέσουμε στο άρθρο 2 του Κεφαλαίου Α΄, «*Εκπαίδευση*», μία παράγραφο 3, η οποία θα αναφέρει το εξής: «*ο τρόπος διατήρησης στο πλαίσιο των κατευθύνσεων της Σ.Μ.Υ.Α. των εμβλημάτων και θυρεών των συγχωνευόμενων Σχολών Σ.Τ.Υ.Α., Σ.Υ.Δ. και Σ.Ι.Ρ. για λόγους ιστορικής συνέχειας*». Διατηρούμε, δηλαδή, την ιστορία, τους θυρεούς και τις κατευθύνσεις που υπήρχαν στο παρελθόν.

Υπήρξε μία πρόταση να βάλουμε: κατεύθυνση – Σ.Τ.Υ.Α., κατεύθυνση – Σ.Υ.Δ., κατεύθυνση – Σ.Ι.Ρ.. Αυτό δεν γίνεται, γιατί η μεν Κατεύθυνση Τεχνολογικής Υποστήριξης αφορά στην Σ.Τ.Υ.Α., όμως, την Σ.Τ.Υ.Α. αφορούν και άλλες ειδικότητες, οι οποίες δεν αναφέρονται μέσα στην πρώτη κατεύθυνση, αλλά στη δεύτερη κατεύθυνση.

Δηλαδή, οι Υπαξιωματικοί Αεράμυνας, που βγαίνουν από τη Σ.Τ.Υ.Α. αυτή τη στιγμή, πάνε στην επιχειρησιακή υποστήριξη. Δεν θα ήταν δίκαιο, λοιπόν, να τους αναφέρουμε « *- Σ.Υ.Δ.*». Γι' αυτό τον λόγο, θα κάνουμε αυτή τη νομοτεχνική βελτίωση το απόγευμα. Την έχετε, όμως, υπόψη σας για την ψηφοφορία.

Τρίτον, αρκετοί συνάδελφοι αναφέρθηκαν στο θέμα των επενδύσεων, δηλαδή κατά πόσο πρέπει να υπάρχει μια συμφωνία της Επιτροπής Στρατηγικών Επενδύσεων της Διυπουργικής Επιτροπής. Το κάνουμε, λοιπόν, δεκτό. Μίλησα και με τον Υπουργό και στην παρ. 1 του άρθρου 16 του νομοσχεδίου, η φράση «*με απόφαση του Υπουργού Εθνικής Άμυνας*» αντικαθίσταται με τη φράση «*με απόφαση της Διυπουργικής Επιτροπής Στρατηγικών Επενδύσεων του άρθρου 2 του ν.3894/2010 (Α΄204), κατόπιν πρότασης του Υπουργού Εθνικής Άμυνας*» και η φράση «*κατά παρέκκλιση των άρθρων 2,3 και 4*» αντικαθίσταται με τη φράση «*κατά παρέκκλιση του άρθρου 4*».

Έτσι όλες τις στρατηγικές επενδύσεις – το είχε θέσει και ο κ. Λοβέρδος το θέμα αυτό – τις περνάμε μέσα από τη Διυπουργική Επιτροπή Στρατηγικών Επενδύσεων.

Οι άλλες νομοτεχνικές βελτιώσεις αφορούν στο άρθρο 4 παρ.11, σχετικά με τα Μετοχικά Ταμεία. Εκεί θα γίνουν αλλαγές, με την έννοια ότι θα αποφασίζει τελικά το Μετοχικό Ταμείο, ότι θα συμμετέχει εκπρόσωπος ή του Τ.ΕΘ.Α ή ο ιδιοκτήτης, στο Ανώτατο Στρατιωτικό Συμβούλιο. Αυτό, για να αλλάξει, θα γίνει με τροπολογία, η οποία θα σας κοινοποιηθεί, ώστε να την έχετε υπόψη σας, κατά τη συνεδρίαση της β΄ ανάγνωσης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Υπουργέ, βάζετε σύμφωνη γνώμη, δηλαδή;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όχι, την τελική απόφαση, την επικύρωση θα την κάνουν τα Μετοχικά Ταμεία ή το Τ.ΕΘ.Α, όπως το ζητήσατε.

Οι άλλες νομοτεχνικές βελτιώσεις – περίπου, δέκα – αφορούν πολύ σωστές παρατηρήσεις, οι οποίες έγιναν, αλλαγές κάποιων λέξεων, σε σχέση με το άρθρο 10, το άρθρο 11 και το άρθρο 18. Σας έχουν μοιραστεί, τις έχω καταθέσει στη Γενική Γραμματεία της Κυβέρνησης. Αντιλαμβάνεστε ότι δεν είναι η διαδικασία, που προβλέπεται. Το απόγευμα είναι η διαδικασία της συζήτησης, όμως προκειμένου, να έχετε μια άποψη για την ψηφοφορία επί της αρχής, τις έχω μοιράσει στα κόμματα να τις δείτε και αν θεωρείτε ότι πρέπει να προστεθεί κάτι άλλο, είμαστε στην διάθεσή σας.

Έχει κάνει μια πρόταση η κυρία Κανέλλη για την αλλαγή της ονομασίας της Σχολής Μονίμων Υπαξιωματικών Αεροπορίας. Πρότεινε να μετονομαστεί σε «Στρατιωτικό Τεχνολογικό Εκπαιδευτικό Ίδρυμα Αεροπορίας», δηλαδή, Σ.Τ.Ε.Ι.Α.. Έθεσα το θέμα στην ηγεσία του ΓΕΑ και υπάρχει ένα πρόβλημα, το οποίο πρέπει να το δούμε, ότι δεν είναι μόνο Τεχνολογικό, είναι και Διοικητικό και Οικονομικό. Δηλαδή, περιλαμβάνονται και οι κατευθύνσεις αυτές, που εάν δεν αναφέρονται, προφανώς, οι διοικητικοί και οι οικονομικοί θα έχουν μια αντίδραση.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Καλύπτονται από το Εκπαιδευτικό. Το Στρατιωτικό είναι διευκρινιστικό, ότι δηλαδή, ως εκπαιδευτικό ίδρυμα, είναι στρατιωτικής υφής και της Αεροπορίας. Από την ώρα που είναι εκπαιδευτικό και θα έχει και κατευθύνσεις, δεν χρειάζεται να αναφέρονται όλα στον τίτλο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Υπουργέ, έχει δίκιο η κυρία Κανέλλη. Είναι καλύτερος τίτλος κι εμείς αυτό υποστηρίζουμε, θα σας το λέγαμε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Συμφωνώ μαζί σας και νομίζω ότι διατηρούμε το Σ.Τ.Ε.Ι.Α. – έστω και με Ε.Ι. – αλλά περιμένω από την ηγεσία της Πολεμικής Αεροπορίας, να δούμε, εάν μπορούμε να βάλουμε π.χ. Στρατιωτικό Τεχνολογικό και Εκπαιδευτικό Ίδρυμα Αεροπορίας. Το «*και*» δεν θα αλλάξει το ακρωνύμιο, απλώς το «*και Εκπαιδευτικό*» ίσως καλύπτει τους διοικητικούς και τους οικονομικούς.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Υπουργέ, έχω μια επιχειρηματολογία, η οποία θα βοηθήσει. Να την πείτε και στον κ. Αρχηγό. Όταν λέτε «Στρατιωτικό», τι σημαίνει; Σημαίνει οτιδήποτε χρειάζεται ένα στρατιωτικό εκπαιδευτικό ίδρυμα, και διοικητικά και όλα τα άλλα. Σας αφήνει μάλιστα το περιθώριο στο «Εκπαιδευτικό», αύριο το πρωί – δεν ξέρουμε πώς θα εξελιχθούν τα πράγματα – να προσθέσετε και πράγματα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής του Δημοκρατικού Συνασπισμού ΠΑΣΟΚ-ΔΗΜΑΡ): Αφήστε το για την Ολομέλεια. Είναι σωστό αυτό, που λέει. Απλώς, πρέπει να πειστείτε και εσείς.

ΛΙΑΝΑ ΚΑΝΕΛΛΗ (Ειδική Αγορητής του ΚΚΕ): Ακόμα και Σχολή Υπαξιωματικών Άσκησης Ηλεκτρονικού Πολέμου.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα το συζητήσουμε. Εγώ προσωπικά συμφωνώ. Αλλά αντιλαμβάνεστε ότι πρέπει να συμφωνήσει και η Αεροπορία. Θα το συζητήσουμε μέχρι το απόγευμα. Έχουμε χρόνο μπροστά μας. Εγώ πάντως, το βλέπω θετικά. Ξέρετε, όμως, όταν στην Αεροπορία αναφέρεις τη λέξη «Στρατός» και στο Στρατό τη λέξη «Ναυτικό», υπάρχει μία δυσλειτουργία. Θα το αντιμετωπίσουμε.

ΛΙΑΝΑ ΚΑΝΕΛΛΗ (Ειδική Αγορητής του ΚΚΕ): Πείτε το «military», για να είμαστε εντάξει και με το ΝΑΤΟ και να μην έχει κανείς πρόβλημα. Για να αστειευθώ και λίγο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριοι συνάδελφοι, ευχαριστώ πολύ. Εάν υπάρχει κάτι άλλο, σας λέω ότι βελτιώσεις θα κάνουμε. Όσον αφορά στο θέμα της τροπολογίας για τον συνδικαλισμό, θα ήθελα να πω δυο λέξεις. Καταρχήν, είμαστε υποχρεωμένοι να εφαρμόσουμε την απόφαση του Αρείου Πάγου. Δεν υπάρχει καμία αμφιβολία. Συμφωνώ με την τροπολογία, γενικότερα. Υπάρχει ένα θέμα, το οποίο τέθηκε σήμερα το πρωί, σε σχέση με τη συμμετοχή των εκπροσώπων στο Συμβούλιο Μεταθέσεων. Αντιλαμβάνεστε ότι το Συμβούλιο Μεταθέσεων είναι ένα Συμβούλιο, στο οποίο υπάρχουν και ιδιαίτερα θέματα, εθνικά, στρατηγικής της χώρας. Ο ρόλος, λοιπόν, του συμμετέχοντος εκπροσώπου των Αξιωματικών θα πρέπει να είναι συμβουλευτικός. Δηλαδή, να μπορεί το Συμβούλιο Μεταθέσεων να συνεδριάζει κάποιες στιγμές και άνευ εκπροσώπου. Αυτό θα δούμε πώς θα το διατυπώσουμε στην τροπολογία. Είναι μία μικρή αλλαγή, την οποία θα πρέπει να κάνουμε, για να μην υπάρχει θέμα λειτουργίας του Συμβουλίου. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Υπουργό. Πριν περάσουμε στο θέμα της ημερήσιας διάταξης και στην συζήτηση επί των άρθρων, καλούμαστε σε ψηφοφορία επί της αρχής. Από την πλευρά του ΣΥΡΙΖΑ, ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Ναι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Δαβάκης

ΑΘΑΝΑΣΙΟΣ ΔΑΒΑΚΗΣ (Ειδικός Αγορητής της Νέας Δημοκρατίας): Όχι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Όχι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Λοβέρδος;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφύλαξη για την Ολομέλεια.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Όχι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Επιφυλασσόμαστε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Ναι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Επιφυλασσόμαστε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, μου επιτρέπετε; Στις τροπολογίες, που κατέθεσε ο κ. Δανέλλης και στην πρόταση και των συναδέλφων από την Νέα Δημοκρατία, για το θέμα του βαθμού του Επισμηνία, θα ήθελα να πω ότι αυτό, που μπορούμε να κάνουμε, κύριοι συνάδελφοι, είναι να βγαίνει με το βαθμό του Σμηνία, αλλά να μειώσουμε κατά ένα έτος – όπως το προτείνατε κι εσείς ως εναλλακτικό – την παραμονή του στον βαθμό του Σμηνία, από τρία σε δύο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, το σχέδιο νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας» έγινε δεκτό, επί της αρχής, κατά πλειοψηφία.

ΛΙΑΝΑ ΚΑΝΕΛΛΗ (Ειδική Αγορητής του ΚΚΕ): Κύριε Πρόεδρε, εάν μου επιτρέπετε. Ακριβώς, πάνω σε αυτό που διευκρίνισε ο κ. Υπουργός, μπορώ να ρωτήσω κάτι; Για τον βαθμό.

Ο βαθμός είναι ένα διαφορετικό αίτημα από την ισοτιμία. Την ισοτιμία των πτυχίων με τα ΤΕΙ και μπορώ να σας το εξηγήσω, εξηγώντας και στους συναδέλφους την οικονομία. Πάρα πολλές φορές, γίνονται μελέτες από τους Υπαξιωματικούς, ανωτάτου επιπέδου, για πράγματα, τα οποία χρειάζεται η Αεροπορία, δεν μπορούν να βάλουν υπογραφή, φωνάζουν κάποιον απόφοιτο από τα ΤΕΙ, απέξω, και υπάρχουν περιπτώσεις, όπου δόθηκαν αμοιβές, 800.000 ευρώ για μια υπογραφή.

Έχω τον κατάλογο των μαθημάτων. Καλύπτονται. Παραπάνω από 75% είναι ίδια με των ΤΕΙ με βεβαίως, το υπόλοιπο να είναι εξειδίκευση, για λόγους απολύτως ευνόητους, αφού αφορά στην Αεροπορία και έχω και τη Σχολή την αντίστοιχη των Μηχανικών, όπως είναι κατατεθειμένη στο μηχανογραφικό των παιδιών. Είναι πολύ μεγάλη αδικία να έχουν τριετείς σπουδές, να είναι μέσα, να έχουν τα πάντα και να μην μπορούν να υπογράψουν, για λογαριασμό της Αεροπορίας που τους εμπιστεύεται.

Αυτή είναι μια αναγνώριση, που δεν φαντάζομαι να υπάρχει κάποιος εδώ, που να έχει αντίρρηση. Προσέξτε, την αποσυνδέουμε απ’ τον βαθμό. Μην την πάτε με τον βαθμό. Αποφασίστε τον Επισμηνία ένα χρόνο πριν, ένα χρόνο μετά. Αυτά έχουν μικρή σημασία. Αλλά δεν μπορεί να τους χρησιμοποιεί ο Στρατός και μετά να χρειάζεται κάποιον απέξω, για να βάλει την υπογραφή του.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έχετε δίκιο σ’ αυτό. Θα σας πω, όμως, ότι αυτό δεν έχει συνάρτηση με τον βαθμό. Δηλαδή και ο Σμηνίας θα μπορεί να υπογραφεί. Δεν υπάρχει καμία αμφισβήτηση ότι είναι Ανώτερη σχολή.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αν δεν είναι ισότιμο και δεν έχει τα ίδια επαγγελματικά δικαιώματα, δεν μπορεί νομικά να καλυφθεί στο επίπεδο υπογραφής. Θα χρειάζεστε κάποιον απέξω και θα τον πληρώνετε, για να την κάνει τη δουλειά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα σας απαντήσω. Από τη στιγμή που την αναγνωρίζουμε ως Ανώτερη Σχολή, αναγνωρίζουμε και επαγγελματικά το δικαίωμα της υπογραφής του.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Ωραία, τελείωσε. Επαγγελματικά δικαιώματα, αντίστοιχα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το θέμα του βαθμού είναι άλλο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άλλο αυτό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αλλά θα σας πω ότι θέλουμε, παράλληλα, αυτό να το επεκτείνουμε και σε στρατεύσιμους. Έχουμε στρατεύσιμους εξαιρετικούς. Έχουμε κάνει ένα γραφείο στο Υπουργείο Εθνικής Άμυνας, που μελετά με όλα τα βιογραφικά, ιδίως στρατευσίμων, που είτε έχουν πτυχία εξειδικευμένα είτε έχουν μια επαγγελματική κατάρτιση, σε μια τεχνική. Αυτά τα παιδιά αντί να πηγαίνουν να υπηρετούν ως στρατεύσιμοι μαζί με όλους τους άλλους σε Μονάδες, έχοντας τη βασική εκπαίδευση, τους παίρνουμε από την αρχή και τους κατατάσσουμε κατευθείαν στους αντίστοιχους Κλάδους.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Καμία αντίρρηση, αλλά για να μπορέσετε να τους εντάξετε αυτούς, πρέπει να έχετε αναγνωρίσει τη Στρατιωτική Σχολή.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ακριβώς. Θέλουμε να έχουν δικαίωμα υπογραφής.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μάλιστα, εντάξει.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Κύριε Πρόεδρε, κύριε Υπουργέ, κυρίες και κύριοι συνάδελφοι. Εισάγεται σήμερα στην Επιτροπή Εθνικής Άμυνας και Εξωτερικών Υποθέσεων της Βουλής για την κατ’ άρθρον συζήτηση το σχέδιο νόμου «Ρύθμιση θεμάτων αρμοδιότητας Υπουργείου Εθνικής Άμυνας». Στο υπόψη σχέδιο νόμου ρυθμίζονται χρονίζοντα θέματα του προσωπικού των Ενόπλων Δυνάμεων, διορθώνονται διάφορες στρεβλώσεις στη λειτουργία τους και εισάγονται νέες δομές και λειτουργίες.

Με τα άρθρα 1 έως 3 καθορίζεται η ίδρυση Ενιαίας Σχολής Μονίμων Αξιωματικών της Αεροπορίας (Σ.Μ.Υ.Α.). Η νέα Σχολή θα ενταχθεί στην ανώτερη βαθμίδα της τριτοβάθμιας εκπαίδευσης, η διάρκειά της θα είναι τριετής και οι απόφοιτοί της θα ονομάζονται «Μόνιμοι Σμηνίες».

Με το άρθρο 4 ορίζεται το ακαδημαϊκό έτος 2017-2018 ως το έτος εισαγωγής των πρώτων σπουδαστών της Σχολής. Οι υπάρχουσες επιμέρους σχολές θα συνεχίσουν να λειτουργούν, σύμφωνα με το πλαίσιο οργάνωσης και λειτουργίας τους, μέχρις ότου εκλείψει το σύνολο των οικείων σπουδαστών τους, οπότε και διαλύονται.

Με τα άρθρα 5 έως 8 συνιστάται νέα υπηρεσία στο ΥΠ.ΕΘ.Α. η ΜΟ.Μ.ΚΑ. (Μονάδα Μελετών και Κατασκευών) ως φορέας εκπόνησης μελετών και υλοποίησης έργων, που αναλαμβάνονται απ’ το ΥΠ.ΕΘ.Α., το οποίο θα συμπράττει με φορείς του Δημόσιου τομέα και της Τοπικής Αυτοδιοίκησης για την υλοποίηση έργων τοπικού ενδιαφέροντος, τα οποία θα εξυπηρετούν το γενικότερο επιχειρησιακό ενδιαφέρον των Ενόπλων Δυνάμεων. Επίσης, καθορίζονται οι ουσιώδεις όροι των προγραμματικών συμβάσεων. Στη συνέχεια, περιγράφεται ο τρόπος εξασφάλισης του αναγκαίου προσωπικού και Μέσων, οι αρμοδιότητες της νέας υπηρεσίας και η δυνατότητα να συμπεριληφθεί στα σχέδια Πολιτικής Προστασίας για την αντιμετώπιση φυσικών καταστροφών.

Με τα άρθρα 9 έως 16 ορίζεται η σύσταση νέας υπηρεσίας στο ΥΠ.ΕΘ.Α., Υπηρεσία Αξιοποίησης της Ακίνητης Περιουσίας των Ενόπλων Δυνάμεων, η οποία θα έχει άμεση ιεραρχική εξάρτηση απ’ τον Υπουργό Εθνικής Άμυνας και θα λειτουργεί σε επίπεδο Διεύθυνσης. Η αποστολή της νέας Υπηρεσίας θα είναι αποκλειστικά η αξιοποίηση των ακινήτων ιδιοκτησίας του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας, του Μετοχικού Ταμείου Στρατού, Μετοχικού Ταμείου Ναυτικού και Μετοχικού Ταμείου Αεροπορίας, προς όφελος των Ενόπλων Δυνάμεων, των στελεχών τους και των μετόχων των Μετοχικών Ταμείων.

Από την ως άνω περιουσία δεν επιδέχονται αξιοποίησης τα ακίνητα του Τ.ΕΘ.Α., Τ.Ε.Σ. και Τ.Α.Α., που έχουν διατεθεί για την εκπλήρωση επιχειρησιακών αναγκών σε καιρό ειρήνης ή πολέμου. Η αξιοποίηση δε της ακίνητης περιουσίας έχει σαν στόχο την απόκτηση προσόδων για τη βελτίωση των συνθηκών εργασίας του στρατιωτικού προσωπικού των Ενόπλων Δυνάμεων, τη γενικότερη βελτίωση των συνθηκών διαβίωσης του προσωπικού αυτού, καθώς και την κάλυψη μέρους χρηματοδοτικών αναγκών του ΥΠ.ΕΘ.Α., ιδίως όσον αφορά στη βελτίωση των υποδομών και στην κάλυψη των επιχειρησιακών αναγκών των Ενόπλων Δυνάμεων.

Στη συνέχεια, αναφέρονται τα διαδικαστικά στάδια για την αξιοποίηση της ακίνητης περιουσίας των Ταμείων, οι επιτρεπόμενες δικαιοπραξίες για την αξιοποίησή της, καθώς επίσης, το ελάχιστο ποσοστό διατίμησης των ακινήτων τους σε σχέση προς την αντικειμενική τους αξία και η διάθεση των εσόδων, που θα προκύψουν από την αξιοποίησή τους.

Στόχος είναι η αξιοποίηση της ακίνητης περιουσίας των Ταμείων και όχι η μεταβίβαση της κυριότητας των αξιοποιούμενων ακινήτων. Σύμφωνα με την περιγραφόμενη διαδικασία, προηγείται χρονικά η συνολική καταγραφή της πλήρους ταυτότητας των προς αξιοποίηση ακινήτων από τα Ταμεία. Η σχετική λίστα αποστέλλεται στην ΥΠ.Α.Α.Π.Ε.Δ., η οποία στη συνέχεια εισηγείται την αξιοποίηση συγκεκριμένων εξ’ αυτών προς το Συμβούλιο Άμυνας. Η τελική απόφαση λαμβάνεται από το Συμβούλιο Άμυνας με τη συμμετοχή του ίδιου Ταμείου. Η επιλογή των ανωτέρων φορέων, που θα συμβάλλονται με τα Ταμεία για την αξιοποίηση της ακίνητης περιουσίας θα γίνεται αποκλειστικά με την διενέργεια ηλεκτρονικού πλειοδοτικού διαγωνισμού. Το αντάλλαγμα, που προέρχεται από την αξιοποίηση των ακινήτων, θα αποτελεί έσοδο των οικείων Ταμείων απαλλαγμένο από κάθε φόρο, εισφορά ή τέλος. Παρέχεται ωστόσο η δυνατότητα στο ΣΑΜ να ορίζει εκ των προτέρων στην εγκριτική του απόφαση ότι μέρος των εσόδων από την αξιοποίηση των ακινήτων θα διατίθεται προς ενίσχυση του προϋπολογισμού του ΥΠ.ΕΘ.Α..

Με το άρθρο 13 προβλέπεται η κατ’ εξαίρεση απευθείας συνεργασία της ΥΠ.Α.Α.Π.Ε.Δ. με Νομικά Πρόσωπα Δημοσίου Δικαίου και Οργανισμούς Τοπικής Αυτοδιοίκησης για την εκμετάλλευση των ακινήτων των Ταμείων, υπό την προϋπόθεση ότι υποβάλλουν πλήρες βιώσιμο επιχειρηματικό πλάνο και οικονομοτεχνική μελέτη με σαφές και δεσμευτικό χρονοδιάγραμμα υλοποίησης. Με τα άρθρα 14 και 15 συνιστάται μία θέση Διευθυντή της ΥΠ.Α.Α.Π.Ε.Δ. και καθορίζονται τα προσόντα, τα καθήκοντα και οι υποχρεώσεις του, καθώς και το οργανόγραμμα της ΥΠ.Α.Α.Π.Ε.Δ..

Με το άρθρο 16 παρέχεται η δυνατότητα στον Υπουργό Εθνικής Άμυνας να εισηγηθεί στην Επιτροπή Επενδύσεων και να χαρακτηριστούν οι επενδύσεις, που πραγματοποιούνται στο παρόν κεφάλαιο, στρατηγικές λόγω ιδιαιτερότητας των συγκεκριμένων ακινήτων και με σκοπό την επιτάχυνση της διαδικασίας. Με τα άρθρα 17 έως 30 ρυθμίζονται ζητήματα σταδιοδρομίας, υπηρεσιακής εξέλιξης, μετατάξεων, μεταθέσεων, ιεραρχίας και περιουσιακής αξιοποίησης κατηγοριών στρατιωτικού προσωπικού των Ενόπλων Δυνάμεων, με σκοπό την βέλτιστη διαχείριση του προσωπικού αυτού, για την κάλυψη των λειτουργικών αναγκών του Στρατού Ξηράς, του Πολεμικού Ναυτικού και της Πολεμικής Αεροπορίας.

Με το άρθρο 17 καθορίζεται το όριο θητείας του Γ.Ε.ΕΘ.Α. και των Αρχηγών των Γενικών Επιτελείων των Κλάδων σε τρία και δύο χρόνια, αντίστοιχα, με δυνατότητα παράτασης ενός έτους. Αυτό συμβάλλει στην αδιατάραχτη εκπλήρωση των καθηκόντων και της αποστολής της στρατιωτικής ηγεσίας των Ενόπλων Δυνάμεων, μέσα σε εύλογα σταθερό χρονοδιάγραμμα για την επαρκή εκπόνηση και υλοποίηση του σχεδιασμού τους.

Με το άρθρο 18 τροποποιούνται μία σειρά από άρθρα του ν.3883/2010, καθώς και μέρος των διατάξεων εκείνων του ν.2439/1996, που σήμερα εξακολουθούν να ισχύουν για συγκεκριμένες κατηγορίες στρατιωτικού προσωπικού, με σκοπό την θεραπεία ορισμένων ελλείψεων και αδυναμιών στην εσωτερική λειτουργία των Ενόπλων Δυνάμεων. Οι αλλαγές, οι οποίες επέρχονται, αφορούν, κυρίως, στις ειδικότητες, την ιεραρχία και την εξέλιξη του στρατιωτικού προσωπικού.

Με το άρθρο 19 καθίσταται δυνατή η αξιοποίηση, σε συγκεκριμένες ειδικότητες ομάδων της Πολεμικής Αεροπορίας, των ιπτάμενων Ανθυποσμηναγών, οι οποίοι κρίνονται ακατάλληλοι για πτήσεις λόγω υγείας ή πτητικής ανεπάρκειας, κατά το αρχικό στάδιο της πτητικής εκπαίδευσης.

Με τα άρθρα 20 και 21 ρυθμίζονται οι όροι και οι προϋποθέσεις για την μετάταξη στελεχών των Ενόπλων Δυνάμεων στο Σώμα των στρατιωτικών ιερέων και επανακαθορίζονται το ανώτατο όριο ηλικίας των κατατασσομένων με διαγωνισμό στρατιωτικών ιερέων.

Με το άρθρο 22 καθορίζονται η ευχέρεια μονιμοποίησης, υπό προϋποθέσεις, ορισμένες κατηγορίες επαγγελματιών οπλιτών του Πολεμικού Ναυτικού, παρά την ύπαρξη προβλημάτων υγείας.

Με το άρθρο 23 καθορίζονται οι προϋποθέσεις για την αποδοχή της αίτησης μετάταξης των Αξιωματικών Νοσηλευτικής στην ειδικότητα των γιατρών.

Με το άρθρο 24 ρυθμίζονται θέματα για τη χορήγησης άδειας νόμιμης άσκησης του επαγγέλματος διαιτολόγου, διατροφολόγου, σε Αξιωματικούς του Υγειονομικού.

Με το άρθρο 25 επεκτείνονται οι κατηγορίες στρατιωτικού προσωπικού, οι οποίες καθίστανται άξιες μείζονος πρόνοιας από την Πολιτεία, όσον αφορά στην εξασφάλιση στο μέτρο των υπηρεσιακών δυνατοτήτων, της εκπλήρωσης της υπηρεσίας τους στον τόπο της προτίμησής τους, λόγω των αυξημένων ηθικών και νομικών υποχρεώσεων, που υπέχουν και των ιδιαιτέρων βαρών, τα οποία αντιμετωπίζουν στο στενό τους περιβάλλον.

Με το άρθρο 26 ρυθμίζονται θέματα του Μουσικού Σώματος.

Με το άρθρο 27 το Κοινό Σώμα Στρατολογικών Στρατιωτικών Νομικών Συμβούλων μετονομάζεται σε Κοινό Νομικό Σώμα.

Με το άρθρο 28 απομπλέκονται δικαστικοί λειτουργοί του Δικαστικού Σώματος των Ενόπλων Δυνάμεων από διοικητικά καθήκοντα, τα οποία αναλαμβάνονται από Αξιωματικούς του Κοινού Νομικού Σώματος των Ενόπλων Δυνάμεων.

Με το άρθρο 29 προβλέπεται η επέκταση του δικαιώματος χρήσης των βρεφονηπιακών σταθμών των Κλάδων των Ενόπλων Δυνάμεων από το προσωπικό των Κοινών Σωμάτων και τους δικαστικούς λειτουργούς του Δικαστικού Σώματος των Ενόπλων Δυνάμεων.

Με το άρθρο 30 ρυθμίζονται θέματα εφεδρείας των Ειδικών Δυνάμεων.

Με το άρθρο 31 ρυθμίζονται θέματα των Συμβάσεων Εν Συνεχεία Υποστήριξης (FOS), όπου ανατίθενται στα Γενικά Επιτελεία των Κλάδων των Ενόπλων Δυνάμεων, αντί της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας. Η αρμοδιότητα για την διενέργεια όλων των διαδικασιών, που απαιτούνται, για τη σύναψη και εκτέλεση συμβάσεων προμηθειών και υπηρεσιών, σύμφωνα με τις Οδηγίες της Ευρωπαϊκής Ένωσης.

Με τη ρύθμιση αυτή, τα Γενικά Επιτελεία διευκολύνονται ως προς την ικανοποίηση των οικείων αναγκών προμήθειας αμυντικού υλικού και παροχής υπηρεσιών των τριών Κλάδων των Ενόπλων Δυνάμεων, ώστε να λειτουργούν ακόλλητα υπό καθεστώς πλήρους επιχειρησιακής ετοιμότητας.

Με το άρθρο 32 επέρχεται σημαντική καινοτομία, που εξυπηρετεί την ταχύτητα στην υλοποίηση των διαδικασιών προμήθειας αμυντικού υλικού με την ανάθεση, εκ του νόμου, στους Αρχηγούς των Γενικών Επιτελείων των Κλάδων των Ενόπλων Δυνάμεων, της αρμοδιότητας για την λήψη απόφασης ενεργοποίησης των εντεταγμένων στο Τριετές Κυλιόμενο Πρόγραμμα Προμήθειας Αμυντικού Υλικού υποπρογραμμάτων, σύμφωνα με τις Οδηγίες της Ευρωπαϊκής Ένωσης. Προς εξασφάλιση της απαιτούμενης διαφάνειας ορίζεται περαιτέρω ότι για τα υποπρογράμματα αυτά ενημερώνεται, ανά εξάμηνο, η αρμόδια Κοινοβουλευτική Επιτροπή της Βουλής.

Με το άρθρο 33 αντιμετωπίζονται θέματα μη αποτελεσματικής διαχείρισης των πιστώσεων του ΥΠ.ΕΘ.Α. εξαιτίας εγκλημάτων διαφθοράς και άλλων αιτίων.

Με το άρθρο 34 επιταχύνεται η διαδικασία αξιοποίησης στρατιωτικού εξοπλισμού, ο οποίος χαρακτηρίζεται μη επιχειρησιακά αναγκαίος.

Με τα άρθρα 35-45 ρυθμίζονται επιμέρους ζητήματα του ΥΠ.ΕΘ.Α.. Ειδικότερα, εισάγονται ρυθμίσεις για την εξασφάλιση της βιωσιμότητας των ειδικών λογαριασμών των Κλάδων των Ενόπλων Δυνάμεων και την αποφυγή, γενικότερα, της δημιουργίας ελλειμμάτων, (άρθρο 35). Για την προσωρινή επαναφορά της εποπτείας της λειτουργίας του Ο.Σ.Μ.Α.Ε.Σ. από το Υπουργείο Οικονομικών στο Υπουργείο Εθνικής Άμυνας (άρθρο 36). Για την εναρμόνιση του τρόπου παρακράτησης αποδοχών των στρατιωτικών, που περιήλθαν σε αυτοδίκαιη αργία κατά αναλογία προς τα ισχύοντα για τους δημοσίους υπαλλήλους (άρθρο 37). Για την ευθύνη των οδηγών για ατυχήματα, που προκαλούνται στην θάλασσα ή τον αέρα κατά αναλογία προς τα ισχύοντα για τα τροχαία ατυχήματα, που προκαλούνται από μηχανοκίνητα οχήματα του Δημοσίου (άρθρο 38). Για την διατήρηση δεσποζομένων ζώων συντροφιάς στα στρατιωτικά οικήματα (άρθρο 39). Για θέματα της Μονάδας Εσωτερικού Ελέγχου του ΥΠ.ΕΘ.Α., καθώς και για την αρμοδιότητα παρακολούθησης των πειθαρχικών διαδικασιών των Ενόπλων Δυνάμεων, που ασκείται από το Σώμα Επιθεωρητών Ελεγκτών Δημόσιας Διοίκησης (άρθρα 40 και 41). Για θέματα μεταπτυχιακών προγραμμάτων, που θα υλοποιούνται σε συνεργασία με τα Πανεπιστήμια και τις Ανώτατες Μεταπτυχιακές Σχολές των Ενόπλων Δυνάμεων (άρθρο 42). Για θέματα στρατολογικής φύσεως για πτυχιούχους χειριστές αεροπλάνων και ελικοπτέρων της Πολεμικής Αεροπορίας, καθώς και για δοκίμους μοναχούς του Αγίου Όρους και της Μονής Πατριαρχείου Ιεροσολύμων (άρθρο 43). Για την αναβάθμιση της Σχολής Αεροπορίας Στρατού του Στρατού Ξηράς, για την νομοθετική κατοχύρωση του δικαιώματος των εν ενεργεία Ανθυπασπιστών και Υπαξιωματικών των Ενόπλων Δυνάμεων να διδάσκουν σε δημόσιες ή ιδιωτικές σχολές ή εκπαιδευτικά εν γένει ιδρύματα, με τους ίδιους όρους και προϋποθέσεις που ισχύουν για τους Αξιωματικούς (άρθρο 45). Τα άρθρα 46 έως 49 περιλαμβάνουν ορισμένο αριθμό εξουσιοδοτικών διατάξεων για την έκδοση Κανονιστικών Πράξεων, με τις οποίες θα ρυθμίζονται ειδικά και ειδικότερα ζητήματα των προηγούμενων κεφαλαίων, καθώς επίσης, και τις μεταβατικές, τις καταργητικές και τις διατάξεις έναρξης του ισχύοντος νόμου.

Συμπερασματικά, με το παρόν σχέδιο νόμου επιτυγχάνεται οικονομία κλίμακας στις Ένοπλες Δυνάμεις και αναβαθμίζεται και ενοποιείται η εκπαίδευση των Υπαξιωματικών της Πολεμικής Αεροπορίας. Αναδεικνύεται ο κοινωνικός ρόλος του Στρατού. Αξιοποιείται η περιουσία των Ταμείων των Ενόπλων Δυνάμεων. Τακτοποιούνται χρονίζοντα ζητήματα των στελεχών όσον αφορά υπηρεσιακά θέματα. Καθορίζεται η θητεία των Αρχηγών των Επιτελείων και του Γ.Ε.ΕΘ.Α. με σκοπό την απρόσκοπτη εκπόνηση, ανάπτυξη και υλοποίηση του επιχειρησιακού σχεδιασμού. Δημιουργείται η απαιτούμενη ευελιξία, ώστε να υπάρχει αδιάκοπη υποστήριξη στρατιωτικού εξοπλισμού και να διατηρείται σε υψηλό επίπεδο η επιχειρησιακή ετοιμότητα των Ενόπλων Δυνάμεων. Επιδιώκεται η βιωσιμότητα των ειδικών λογαριασμών και η αλληλεγγύη των γενεών των ασφαλισμένων προσώπων. Καταπολεμείται η γραφειοκρατία και η διαφθορά στο εσωτερικό των Ενόπλων Δυνάμεων.

Εν κατακλείδι, είναι ένα σχέδιο νόμου που αντιμετωπίζει τα σημεία των καιρών και θέτει υγιείς βάσεις για την σύγχρονη λειτουργία των Ενόπλων Δυνάμεων. Νομίζω ότι η υπερψήφισή του θα ήταν επωφελής για την χώρα μας. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Ντζιμάνη για την διαχείριση του χρόνου, που διατέθηκε. Τον λόγο έχει ο κ. Δαβάκης Αθανάσιος από τη Νέα Δημοκρατία.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κυρίες και κύριοι συνάδελφοι, οι θέσεις της Νέας Δημοκρατίας, επί του συζητούμενου νομοσχέδιου, έχει και θετικές προσεγγίσεις όσον αφορά ζητήματα που έρχεται να καλύψει και να επιλύσει, τα οποία είχαν επεξεργαστεί, κυοφορηθεί επί εποχής της Νέας Δημοκρατίας και ήταν προϊόν εργασίας και μόχθου των Γενικών Επιτελείων, αλλά επίσης, έχει μια σθεναρή αντίθεση πάνω σε συγκεκριμένα ζητήματα, τα οποία, πράγματι, μας αφήνουν έκπληκτους.

Ανέφερε ο κ. Υπουργός – επιτέλους, είδαμε την τροπολογία, την οποία προσκομίσατε, διότι μέχρι τώρα ξέραμε κωδικούς «φαντομάδες» όχι τροπολογίες «φαντομάδες» και χθες λέγαμε τροπολογία - τροπολογία και δεν την βρίσκαμε – ότι «είμαστε υποχρεωμένοι να συμμορφωθούμε με την απόφαση του Αρείου Πάγου και γι' αυτό έρχεται να νομοθετήσει δυνάμει εκείνης της απόφασης η Βουλή».

Όπως πρέπει να γνωρίζουν οι σύμβουλοί σας – αλλά κι εσείς, είμαι βέβαιος – η απόφαση αυτή, την οποία επικαλούνται, η 3/2012, αφορά στην αναγνώριση Σωματείου, του κ. Τσουκαράκη, του συνεργάτη σας, κι όχι την αναγνώριση, τη θεσμοθέτηση, την επιβολή του συνδικαλισμού τις Ένοπλες Δυνάμεις. Και είμαι πολύ περίεργος, όταν επί αρκετή ώρα η Επιτροπή μας ασχολήθηκε και άκουσε τα λογύδρια του κ. Τσουκαράκη χθες, να ακούσουμε επιτέλους και τους Αρχηγούς των Επιτελείων.

Πρέπει οι Αρχηγοί, κυρίες και κύριοι συνάδελφοι, των Γενικών Επιτελείων να πάρουν θέση για μια ιστορική απόφαση, την οποία ο Εισηγητής της κυβερνητικής πτέρυγας έφερε ως πράγματι ιστορική γι’ αυτόν – είναι αγώνας ζωής, φαίνεται – να ακούσουμε αυτούς τους τρεις ανθρώπους και θέλω την θετική σας στάση σ' αυτή την πρόταση που κάνω, για το προσωπικό των οποίων μιλούμε, όσον αφορά στην επιβολή συνδικαλιστικής δράσης, ουσιαστικά, μέσα στις Ένοπλες Δυνάμεις και στους ανθρώπους, τους οποίους διοικούν. Ως πότε, κύριε Υπουργέ, οι Αρχηγοί θα είναι «άφωνοι»;

Θα ήθελα να σας πω ότι αυτή η τροπολογία, που είναι ένα μίνι νομοσχέδιο, πρέπει να αποσυρθεί και να έρθει σαν κανονικό νομοσχέδιο στην αίθουσά μας και να μας απασχολήσει, να εκτεθούν και οι απόψεις της Νέας Δημοκρατίας και μην μας ταυτίζεται με δαιμονοποιήσεις σε σχέση με το συνδικαλισμό στις Ένοπλες Δυνάμεις, γιατί εμείς ξέραμε ότι υπάρχει και ο Στρατιωτικός Κώδικας και η ηγεσία των Ενόπλων Δυνάμεων, η οποία ασχολείται με το προσωπικό της, η οποία είναι υπεύθυνη για όλα για το προσωπικό της και εν πάση περιπτώσει, ζητάμε την θέση της ηγεσίας. Βλέπουμε δε, ότι ακόμα και τον τίτλο του Σωματείου του κ. Τσουκαράκη, αυτολεξεί, φέρατε. Δεν κρατήσατε ούτε τα προσχήματα. Η Π.Ο.Ε.Σ. είναι το Σωματείο που είναι ταυτισμένο με τον Αντισυνταγματάρχη, κ. Ανέστη Τσουκαράκη. Αλλάξτε τουλάχιστον το όνομα ! Ο κ. Τσουκαράκης έγραψε την τροπολογία και την υπέγραψαν οι συνάδελφοι του ΣΥΡΙΖΑ;

Αυτά τα λέω, γιατί σας γνωρίζω 25 χρόνια ως συνάδελφος στη Βουλή, κύριε Υπουργέ, και γνώριζα ότι με την συμβολή σας σ' αυτή την Κυβέρνηση, θα προσπαθούσατε να κάνετε τον συγκυβερνήτη σας και συνέταιρό σας στην Κυβέρνηση να γράφει με το δεξί. Όχι μόνο με το δεξί δεν τον μάθατε να γράφει, αλλά σας έμαθε να γράφετε και με το αριστερό και με το δεξί, και να είσαστε πειθήνιο όργανο – βαριά έκφραση, δεν τη συνηθίζω – αλλά να δέχεστε, κύριε Υπουργέ, οτιδήποτε φέρει η κυβερνητική πτέρυγα. Ερωτώ και κλείνω για το θέμα της τροπολογίας, με το οποίο θα ασχοληθούμε και στην Ολομέλεια. Είναι θέση των ΑΝΕΛ η υπόθεση συνδικαλισμός - ΠΟΕΣ και άλλα πολλά, στις Ένοπλες Δυνάμεις; Θα ήθελα μια απάντηση, όταν τελειώσω.

Κύριε Πρόεδρε, δεν θα ασχοληθώ με όλα τα άρθρα του νομοσχεδίου. Θα τοποθετηθώ μόνο στα σημεία, με τα οποία εμείς δεν συμφωνούμε. Υπήρξε κριτική στάση μέχρι επιπέδου αρνήσεως όσον αφορά στην ΜΟ.Μ.ΚΑ., διότι πιστεύουμε ότι η μέχρι τώρα λειτουργία – παρά τις εξαγγελίες και παρά την διάθεση, που εγώ πιστεύω ότι έχει ο Υπουργός Εθνικής Άμυνας για την Μ.Ο.Μ.Α., λόγω των αναμνήσεων που υπήρχαν στην ελληνική κοινωνία, μια άλλη περίοδο (1950), την Μεταπολεμική Περίοδο (1960,1970,1980) – είναι αλυσιτελής, όμως, η πραγματικότητα όσον αφορά στα αποτελέσματά της.

Αυτή τη στιγμή, θα έχουμε μια ΜΟ.Μ.ΚΑ., μια υπηρεσία, η οποία εξαιτίας των τεραστίων προβλημάτων, τα οποία έχουν οι Ένοπλες Δυνάμεις – τα προβλήματα διαθεσιμότητας υλικού, παλαιότητας υλικού κ.τ.λ. – θα άγεται και θα φέρεται με βάση τις διαθέσεις του εκάστοτε τοπικού παράγοντα και μάλιστα, θα καλούνται οι Ένοπλες Δυνάμεις να φτιάξουν δρόμους, να κάνουν εκχερσώσεις, να κάνουν εκβραχισμούς, να κάνουν διάφορα πράγματα της Μ.Ο.Μ.Α., πέραν της αποστολής της.

Έχουμε τις Ένοπλες Δυνάμεις για το προσφυγικό – πέραν αποστολής – και δεν έχουμε πει ποτέ, πότε θα τελειώσει η εμπλοκή των Ενόπλων Δυνάμεων στο προσφυγικό. Θα είναι για πάντα; Είναι εκτός αποστολής οι Ένοπλες Δυνάμεις στο προσφυγικό. Θα είναι και εκτός αποστολής στη δημιουργία, πλέον, τεχνικών έργων; Πέραν των παρεμβάσεων και των θέσεων του Προέδρου του Τεχνικού Επιμελητηρίου, που λέει ότι προσκρούει και σε θέματα κοινοτικού περιβάλλοντος. Το 2012, με την ανάληψη της κυβερνήσεως της Νέας Δημοκρατίας, υπήρξε πρόθεση – το συζητήσαμε και προηγουμένως – να επανιδρυθεί η Μ.Ο.Μ.Α.. Η τότε πολιτική ηγεσία ζήτησε από τον τότε Αρχηγό ΓΕΣ, τον κ. Γκίνη, λεπτομερή ενημέρωση και ήλθε ένας φάκελος στο γραφείο της πολιτικής ηγεσίας, γιατί δεν μπορούσε, εκείνη τη στιγμή, με την τότε διαθεσιμότητα, να υπάρξει Μ.Ο.Μ.Α.. Δυστυχώς, συνεχίζουμε την ίδια κατάσταση.

Όσον αφορά στα ζητήματα του Ταμείου Αξιοποίησης της Περιουσίας των Ενόπλων Δυνάμεων, πιστεύω ότι οι παρεμβάσεις των φορέων της χθεσινής μέρας ήταν καίριες, ήταν σημαντικές, τους συγχαίρω και θέλω να εξάρω το ευήκοον ους, που έτεινε ο κ. Υπουργός, όσον αφορά στην παρέμβαση, στο άρθρο 4 και στις σχετικές παραγράφους και συμφωνούμε πλέον με αυτό.

Όσον αφορά στη θητεία των Αρχηγών, οι αρχές της ηγεσίας έχουν ορισμένα δεδομένα, που εδράζονται στις στρατιωτικές παραδόσεις, στην ιστορία, στην ιδιοσυγκρασία – αν θέλετε του ελληνικού λαού και των ηγητόρων του – και νομίζω ότι αυτά τα δύο συν ένα και τρία συν ένα, μόνο προϊόν συναλλαγής θα είναι και όχι προς την επίλυση, προς τη σωστή κατεύθυνση.

Θέλω να πιστεύω, κύριε Υπουργέ, ότι κι εσείς, όπως κι εμείς, θέλετε ένα διαφανή και σταθερό χρονικό ορίζοντα στη θητεία των Αρχηγών. Νομίζω ότι θα πρέπει να έχουμε μια σταθερή θητεία διετίας για όλους, χωρίς συν ένα και στον βαθμό των Αρχηγών των Γενικών Επιτελείων και στον Αρχηγό ΓΕΕΘΑ.

Νομίζω, λοιπόν, ότι πρέπει να διατηρήσετε τη σταθερότητα της διετίας και μόνο, διότι συμπληρωθείσης της διετίας αντιλαμβάνεστε ότι ο κάθε Αρχηγός – ο οποίος πάνω απ' όλα είναι ένας άνθρωπος – θα προσπαθεί – δεν ομιλώ ούτε για την παρούσα ούτε για τη μέλλουσα – και εν πάση περιπτώσει εμφιλοχωρεί ο κίνδυνος να είναι σε τέτοια κατάσταση απέναντι σε εσάς, ο οποίος είσθε ο κρίνων ανά πάσα στιγμή, πέραν του σοβαρού λόγου, τον οποίο λέτε, ούτως ώστε να κάνει με λίγα λόγια αυτά, που του λέτε, για να κερδίσει και τον επόμενο χρόνο. Νομίζω ότι πέραν οποιαδήποτε άλλης βουλήσεως αυτό, που πρέπει να υπάρξει, είναι μια σταθερή θητεία διετής για τον Αρχηγό.

Όσον αφορά στο άρθρο 18, η Νέα Δημοκρατία είναι έτοιμη να ψηφίσει οποιεσδήποτε προτάσεις είναι προϊόν μόχθου, όπως προείπα, και εργασίας των Γενικών Επιτελείων, πάνω στον ν.3883, όπως φέρατε. Νομίζω ότι η θετική μας στάση σε πολλές από αυτές – συμφωνούμε σε πολλά άρθρα – πρέπει να δείξει και τη θετική προσέγγιση, αλλά και την πέραν αντιπολιτευτικής διάθεσης, διάθεσή μας. Όμως προτάσεις, που είναι προϊόντα – όπως κάτι υπομνήματα, που κυκλοφόρησαν προηγουμένως – «συνδικαλιστικών» φορέων ή φορέων, οι οποίοι παρακάμπτουν τα Γενικά Επιτελεία, εμάς, κύριε Υπουργέ, μας βρίσκουν αντίθετους και θα ήθελα να το προσέξετε ιδιαίτερα, όπως προσέξατε και τις προτάσεις άλλων φορέων, προηγουμένως.

Η παρ. 4, επίσης, του άρθρου 18 ρυθμίζει το ζήτημα της απολύτου εκλογής. Καταργεί την κρίση κατά απόλυτο εκλογή στους βαθμούς του Αντισυνταγματάρχη και του Συνταγματάρχη – εδώ δεν συμφωνούμε – και τη διατηρεί στους ανώτατους βαθμούς. Προτείνουμε η κρίση της απολύτου εκλογής, κύριε Υπουργέ, να καταργηθεί για όλους τους βαθμούς και για τους Ανώτατους Αξιωματικούς, λαμβάνοντας υπόψη και τα αναγραφόμενα στην Αιτιολογική Έκθεση, που πρέπει να τα γνωρίζετε. Λέει η Αιτιολογική Έκθεση «ότι τα αξιολογούμενα κριτήρια δεν είναι δυνατόν να παραμετροποιηθούν κατά γενικό και αμερόληπτο τρόπο». Φωτογραφίζει την απόλυτη εκλογή. Πρέπει να το δείτε. Στα άλλα, συμφωνούμε στα περισσότερα. Όσον αφορά στην παρ. 26 του άρθρου, συμφωνούμε με τους φορείς. Είναι πολύ σημαντικό και έχει γίνει δεκτό απ’ ότι έχουμε δει. Όπως φαίνεται από τα συναγόμενα έχει ξεφύγει ένας χρόνος, ήτοι το 2014 πρέπει να γίνει 2015 και πρέπει να διορθωθεί.

Όσον αφορά στις παραγράφους 27 έως 35, δεν συμφωνούμε στο θέμα των προσλήψεων των Αξιωματικών Ειδικής Μονιμότητας. Πολλοί σας έχουν κατηγορήσει ότι είναι φωτογραφική διάταξη – πρέπει να το δείτε – μιλούν για τον συγκυβερνήτη σας σε ελικόπτερα και κάτι τέτοια. Αυτό, που θέλω, να σας ρωτήσω είναι ποια εξήγηση θα δώσουμε με όλες αυτές τις «ρυθμίσεις» σε έναν Αξιωματικό, προερχόμενο από την Στρατιωτική Σχολή Ευελπίδων, για παράδειγμα, ο οποίος το μεγαλύτερο μέρος της καριέρας του το έχει αναλώσει σε σχηματισμούς, Μονάδες υψηλής επιχειρησιακής ευθύνης, στον Έβρο, στα νησιά – σαν τον κ. Τσουκαράκη, δηλαδή – που είναι στο βαθμό του Συνταγματάρχη, όταν του φέρνετε έναν κύριο, ο οποίος από Δόκιμος γίνεται κάποια στιγμή Συνταγματάρχης. Πρέπει να το δείτε, είναι πολύ σημαντικό αυτό, διότι, εν πάση περιπτώσει, δεν μπορούμε να κάνουμε ρυθμίσεις by pass συνέχεια, πλήττοντας τις παραγωγικές Σχολές των Ενόπλων Δυνάμεων και, ιδιαίτερα, τη Σχολή Ευελπίδων, Ικάρων και Δοκίμων.

Στο άρθρο 24, σχετικά με τους διατροφολόγους κ.λπ., ακόμα και ο ειδικός συνεργάτης σας, ο κ. Τσουκαράκης, έκανε αναφορά για τη διατροφολόγο. Δε συμφωνούμε, κύριε Υπουργέ.

Στο άρθρο 23 και σύμφωνα με την Αιτιολογική Έκθεση περιορίζεται η αυτεπάγγελτη μετάταξη νοσηλευτών στην ειδικότητα γιατρών. Όπως φαίνεται, η διάταξη είναι φωτογραφική. Δείτε το, το αφήνω στην κρίση του Σώματος, αλλά και του ελληνικού λαού, ο οποίος μας παρακολουθεί.

Σχετικά με το 5ο κεφάλαιο, τις συμβάσεις εξοπλιστικών προγραμμάτων. Συμφωνούμε απόλυτα, είναι μια παλιά και σοβαρή παθογένεια του 3978, του νόμου περί εξοπλισμών. Ο Διευθυντής της ΓΔΑΕΕ ήταν αναλυτικός. Το ύψος των 400.000 ευρώ είναι πολύ σημαντικό και λύνει τα χέρια στους Αρχηγούς. Τους εμπιστευόμαστε όπλα, ανθρώπους, ψυχές και σαφώς μπορούμε να τους εμπιστευτούμε και ποσά, τα οποία θα λύσουν τα λειτουργικά προβλήματα και τον εξοπλισμό τους. Αυτό που ζήτησα χθες να είσαστε πιο διευκρινιστικός και συμπλήρωσε και ο κ. Βίτσας, νομίζω ότι λύνει το πρόβλημα.

Στα υπόλοιπα άρθρα, χωρίς μεγάλες αποκλίσεις, συμφωνούμε. Θα επιφυλαχθούμε για κάποια στην Ολομέλεια.

Στέκομαι στο άρθρο 41. Νομίζω ότι η τοποθέτηση στην Μονάδα Εσωτερικού Ελέγχου, εξωτικού – κατά την νομική έννοια – προσώπου, δικαστού, βέβαια, πέραν όμως της Στρατιωτικής Δικαιοσύνης, βάζει σε δεύτερη μοίρα μια άλλη μεγάλη παράδοση, που υπάρχει στο Σώμα των Ενόπλων Δυνάμεων, που είναι αυτό, της Στρατιωτικής Δικαιοσύνης. Δεν μπορούμε να θεωρούμε πιο αμερόληπτους, πιο αδέκαστους, άλλους δικαστές από αυτούς, που, καθ’ ύλην και αρμοδίως, έχει η Στρατιωτική Δικαιοσύνη. Λαμπρούς ανθρώπους. Νομίζω ότι τα εκλεκτά στελέχη, που διαθέτουν οι Ένοπλες Δυνάμεις, πρέπει, σ' αυτή την περίπτωση, να πάρουν τη θέση, που τους αξίζει, μη βάζοντας – όπως λέτε – έναν, ο οποίος δεν θα έχει την άμεση οργανική σχέση με τις Ένοπλες Δυνάμεις.

Κλείνω, για το ζήτημα της τροπολογίας περί συνδικαλισμού, λέγοντας και για την έννοια της νηφάλιας και ορθής νομοθέτησης και για την έννοια της Δημοκρατίας – που πρέπει να ακουστούν πέρα από κραυγές, εντάσεις και, αν θέλετε, και έμμονες που μπορεί να υπάρχουν – ζητήματα, όπως αυτό το πρωτόγνωρο, καινοφανές, νέο συνδικαλισμό στις Ένοπλες Δυνάμεις, να αποσυρθεί η τροπολογία, να έρθει ως ξεχωριστό νομοσχέδιο – άμεσα, εάν θέλετε – να εκτεθούν οι απόψεις και της Νέας Δημοκρτίας επ’ αυτού του θέματος, ούτως ώστε να υπάρξει μια σωστή αντιμετώπιση του Σώματος πάνω σ' αυτό. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Θα ήθελα να ξεκινήσω με το κεφάλαιο Α΄, στο οποίο είδαμε χθες, κατά την ακρόαση φορέων, τις αντιθέσεις, τις αντιρρήσεις και τις παρατηρήσεις των φορέων, οι οποίες είχαν μια λογική. Χαιρόμαστε που ο κ. Υπουργός τα κάνει δεκτά, γιατί τα είχαμε επισημάνει από την αρχή κι εμείς όλα αυτά τα προβλήματα, που θα βρίσκαμε μπροστά μας. Η βασική ανησυχία μας, που σας είχαμε αναφέρει στη τοποθέτηση επί της αρχής, είναι ότι δεν αλλάζει στην ουσία κάτι, απλώς επιχειρησιακά αλλάζετε κάτι. Εμείς ζητάμε μία αναβάθμιση των συγκεκριμένων Σχολών, το οποίο, αν το εξετάσουμε, μπορεί με την συνεργασία των ΑΕΙ να αναβαθμιστούν ακόμη περισσότερο και να εξειδικευτούν οι συγκεκριμένες Σχολές.

Σε ό,τι αφορά στο κεφάλαιο Β΄, (άρθρα 5 έως 8), εκεί δε διευκρινίζεται οι δαπάνες από πού θα εγκρίνονται; Είναι αόριστη η διατύπωση. Θα τις εγκρίνει το Γ.Ε.ΕΘ.Α., η ΜΟ.Μ.ΚΑ. ή το ΚΥ.Σ.Ε.Α.; Ποιος; Θα υπάρχει ειδικός κωδικός; Για διάφορους λόγους, πρέπει να διευκρινίζονται αυτά. Επίσης, ποιος θα δίνει την έγκριση για τα έργα τοπικού ενδιαφέροντος; Επειδή μιλάμε για κάτι πιο εξειδικευμένο στις Ένοπλες Δυνάμεις και ίσως δημιουργηθούν διάφορα προβλήματα, μήπως θα έπρεπε να υπάρχει και ένας εξειδικευμένος κανονισμός εργασίας για τα εξειδικευμένα μηχανήματα και εξειδικευμένες ειδικότητες;

Μια παρατήρηση σε ό,τι αφορά στο άρθρο 5, παρ. 2, μπορεί ο εκάστοτε Υπουργός, μετά από εσάς, να το χρησιμοποιήσει ως συνέχεια κάποιου εργολάβου. Σας το είχαμε πει. Εκεί, μήπως θα έπρεπε να συμπληρώσουμε, όπως είπατε κι εσείς, ότι εάν κάποιος διαγωνισμός έχει κηρυχθεί άγονος και δεν υπάρχει ενδιαφέρον, οπότε να αποκλείεται να χρησιμοποιηθεί ως παραθυράκι για τους επόμενους υπουργούς;

Σε ό,τι αφορά στις ασκήσεις με την Γενική Γραμματεία Πολιτικής Προστασίας, τι γίνεται με τον συντονισμό; Δεν διευκρινίζεται. Μήπως χρειάζεται μια νομοτεχνική βελτίωση πάνω σ’ αυτό. Δηλαδή, ασκήσεις θα γίνονται; Ποιος θα έχει τη διοίκηση;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Υπάρχει Υπουργική απόφαση γι’ αυτό.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Σε ό,τι αφορά στο κεφάλαιο Γ΄, να πω ότι είμαστε κάθετα αντίθετοι. Για παράδειγμα, είπατε ότι εάν πουληθούν ή εάν ενοικιαστούν οι Φλέβες για 99 χρόνια – που για εμάς θεωρείται πώληση – τότε θα έχουμε κέρδος για τις Ένοπλες Δυνάμεις και τα Μετοχικά Ταμεία. Απ’ ότι γνωρίζετε οι Φλέβες έχουν ιστορική σημασία, διότι εκεί εκπαιδεύονται οι βατραχάνθρωποι. Υπάρχουν κάποια προβλήματα, τα οποία είναι τεχνικής φύσεως και όχι μόνο ότι είμαστε αντίθετοι. Εξάλλου, αυτό είναι πολύ παλιά ιστορία και θυμάμαι από το 2010-2011, επί υπουργίας Μπεγλίτη, υπήρχαν αντιδράσεις και προβλήματα. Σήμερα βλέπουμε ότι υπάρχει η σύμφωνη γνώμη των Μετοχικών Ταμείων, αλλά και πάλι, εμείς δεν συμφωνούμε. Πιστεύουμε ότι θα κοπούν κάποια ποσά από τον Προϋπολογισμό, γιατί θα θεωρείται σίγουρο έσοδο η αξιοποίηση της περιουσίας των Ταμείων.

Να περάσουμε στο κεφάλαιο Ε,΄ στα άρθρα 31 έως 34. Σας είπαμε και στην προηγούμενη επί των άρθρων συζήτηση ότι σίγουρα λύνετε προβλήματα και θέματα και δημιουργείται επιτέλους μια ευελιξία και στα τρία Όπλα και στους Αρχηγούς. Αλλά, αυτό που είπε και ο κ. Δαβάκης χθες ότι είναι 418.000 ευρώ η Κοινοτική Οδηγία. Μπορεί να χρησιμοποιηθούν; Μέχρι πόσο; Δηλαδή και εκεί πάλι χρειάζονται διευκρινίσεις, ώστε να μην χρησιμοποιηθεί αργότερα, ανάλογα από τον εκάστοτε Αρχηγό και οποιονδήποτε. Μέχρι πόσο, δηλαδή, θα φτάνει αυτό το ποσό;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ενημερώνουμε τη Βουλή με την Επιτροπή Εξοπλιστικών Προγραμμάτων και Συμβάσεων, εγκρίνει η Βουλή και είναι στα πλαίσια του Τριετούς. Δεν θα είναι αυθαίρετο. Και δεν υπάρχει θέμα πώλησης. Θέλω να το ξεκαθαρίσω. Οι Φλέβες, που αναφέρατε και τα 100 εκατ. το χρόνο, θα πηγαίνουν προς όφελος του προσωπικού. Θα γίνονται σπίτια για το προσωπικό.

ΧΡΗΣΤΟΣ ΠΑΠΠΑΣ: *Ομιλεί εκτός μικροφώνου.*

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Κούζηλε, συνεχίστε.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου-Χρυσή Αυγή): Όσον αφορά στο άρθρο 34, την αξιοποίηση μη επιχειρησιακά αναγκαίου εξοπλισμού και εκεί έχουμε κάποιες επιφυλάξεις και θα θέλαμε κάποιες διευκρινίσεις.

Στο κεφάλαιο ΣΤ΄, (άρθρα 35 – 45), όντως ρυθμίζετε κάποια θέματα του προσωπικού, όπως η επιστροφή αποδοχών στους στρατιωτικούς, που είχαν παρακατατεθεί λόγω θέσεων και σε δυνητική αργία. Ατυχήματα με πλωτά ή εναέρια Μέσα, τα ζώα συντροφιάς και τα λοιπά, τα οποία τα βλέπουμε θετικά.

Για το άρθρο 40 έχουμε κάποιες επιφυλάξεις ακόμα. Θα τοποθετηθούμε για το συγκεκριμένο και στην Ολομέλεια.

Για το άρθρο 41, Μονάδα Εσωτερικού Ελέγχου, γιατί να μην εμπιστευτούμε την Στρατιωτική Δικαιοσύνη; Με τον τρόπο, που ορίζετε εσείς, ένας Ταξίαρχος μπορεί να αξιολογεί έναν Στρατηγό, ας πούμε; Η πρότασή μας είναι να διορίζονται από τα Ανώτατα Στρατιωτικά Συμβούλια και των τριών Όπλων.

Άρθρο 42, όσον αφορά στην ακαδημαϊκή συνεργασία των Σχολών των Ενόπλων Δυνάμεων με ΑΕΙ. Εδώ, θα θέλαμε να συμπληρώσουμε να ισχύει και το ίδιο και για τους Υπαξιωματικούς, με ΤΕΙ τεχνολογικής, τεχνικής κατεύθυνσης. Το οποίο θα βοηθήσει πάρα πολύ και νομίζω ότι το ζητούν.

Άρθρο 43, είναι κάτι που τόσα χρόνια δεν είχε γίνει για τις Ακαδημίες Εμπορικού Ναυτικού και αναγκαζόμασταν – και μιλάω τώρα σαν Αξιωματικός του Εμπορικού Ναυτικού –να κάνουμε μετάταξη, να ξεμπαρκάρουμε, να πηγαίνουμε να κόβουμε την μετάθεση, να κάνουμε μετάταξη, να καταθέτουμε διπλώματα. Δηλαδή, τρώγαμε μια βδομάδα γραφειοκρατίας για το αυτονόητο. Και στην ουσία, το Πολεμικό Ναυτικό σε χρειαζόταν γι’ αυτό, που έχεις σπουδάσει, όπως συμβαίνει και με άλλες ειδικότητες, όπως είναι η Αεροπορία Στρατού, που θα καλύπτονται κάποιες θέσεις. Με το άρθρο 43, επίσης, όσον αφορά στους δόκιμους μοναχούς να θυμίσουμε ότι ήταν πάγια θέση του Μακαριστού Αρχιεπισκόπου Χριστόδουλου.

Κλείνοντας, να πούμε ότι υπάρχουν και θετικά μέσα στο συγκεκριμένο νομοσχέδιο. Δεν συμφωνούμε με την τροπολογία για τον συνδικαλισμό και αν την εγκρίνετε, θα την καταψηφίσουμε. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Κυρίες και κύριοι βουλευτές, να μου επιτρέψετε, πριν μπω στο θέμα, να κάνω μια αναφορά, για ένα θέμα που ταλανίζει τη χώρα μας σήμερα και αφορά στην υπόθεση SIEMENS. Υπάρχει μια επικοινωνία Δικαιοσύνης και Εκτελεστικής Λειτουργίας από τον Απρίλιο του 2015, σχετικά με τη μετάφραση κρίσιμων για τους κατηγορούμενους εγγράφων. Φτάνουμε στα μέσα του 2016 και αυτά τα έγγραφα, κατά το Υπουργείο Εξωτερικών, από τις 13 Μαΐου έχουν μεταφραστεί – σέβομαι αυτό που είπε ο κ. Κοτζιάς – πλην, όμως, δεν μεταφράστηκαν όλα; Δεν παραδόθηκαν στη Δικαιοσύνη; Δεν ξέρω, τι έγινε. Πάντως, η αναβολή της δίκης επ’ αόριστον, με ευθύνη του Ελληνικού Δημοσίου, πρέπει να δημιουργήσει τεράστια προβλήματα στους τιμητές των πάντων και στους φορείς, τους κήρυκες της εντιμότητας. Πάρα πολλά προβλήματα πρέπει να τους έχει δημιουργήσει.

Για να κλείσω αυτή τη σύντομη αναφορά μου, είναι απολύτως απαράδεκτο, πρώτον, να διασπάς τη Δικαιοσύνη και, δεύτερον, σε μια άλλη περίπτωση σαν τη σημερινή, Κυβέρνηση και βουλευτές να στρέφονται εναντίον της Δικαστικής εξουσίας. Όλα τα χρόνια της Μεταπολίτευσης, τα ανακαλώ στη μνήμη μου για να θυμηθώ μια αντίστοιχη περίπτωση και δεν τα καταφέρνω. Είναι κατάντια αυτό που έχει συμβεί και το υπογραμμίζω.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Δημοσιογραφική κάλυψη κάνετε, κύριε Λοβέρδο;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Κύριε Πρόεδρε, είστε Πρόεδρος, δεν είστε βουλευτής κόμματος αυτή τη στιγμή. Ευχαριστώ πολύ που μου επιτρέψατε να κάνω αυτή τη γενική αναφορά.

Κυρίες και κύριοι βουλευτές, τα θέματα της Άμυνας δεν είναι η ειδικότητά μου. Γι’ αυτό έχω μάθει να παρακολουθώ με μεγάλη προσοχή αυτούς που μιλούν και είναι τα θέματα, θέματα της ειδικότητάς τους και να επιφυλάσσομαι πριν εισηγηθώ στην παράταξη, την οποία έχω την τιμή να εκφράζω, θετική ή αρνητική ψήφο για μια νομοθετική πρωτοβουλία.

Επίσης, οφείλω να πω ότι αυτός ο Υπουργός Άμυνας έχει επιδείξει πρωτοφανή σεβασμό στη Διαρκή Επιτροπή Εθνικής Άμυνας και Εξωτερικών Υποθέσεων και όσο και αν διαφωνούμε σε πάρα πολλά και συγκρουόμαστε καθημερινά, είναι θέμα πολιτικής δικαιοσύνης να το αναγνωρίσεις. Δεν στέλνει Αναπληρωτή Υφυπουργό, είναι ο ίδιος εδώ, είτε έχει κυρώσεις συμβάσεων, που αυτό είναι πρωτοφανές είτε είναι νομοθετικές πρωτοβουλίες. Άρα, πρέπει να του αποδώσουμε το σεβασμό και στην προκείμενη περίπτωση η ανταπόδοση γίνεται με μια προσεκτική τοποθέτηση για το κείμενο.

Πρώτον, ήρθε το θέμα του συνδικαλισμού, σε τροπολογία αναγγελθείσα, από την πρώτη συνεδρίαση. Εγώ συζήτησα στην Εξεταστική Επιτροπή με τη συνάδελφο που την υπέγραψε πρώτη και είπαμε ότι θέλουμε να το στηρίξουμε. Το γεγονός, όμως, ότι αυτό το κείμενο ήρθε με τροπολογία, μας δημιουργεί, κύριε Υπουργέ, έναν προβληματισμό. Γιατί δεν μπήκε στην προκοινοβουλευτική διαβούλευση; Είδαμε ότι κάποιοι από τους φορείς είναι επιφυλακτικοί. Έχουμε, λοιπόν, τη δυνατότητα να το δούμε με σοβαρότητα, για να φτάσουμε την άλλη εβδομάδα στην Ολομέλεια και να ξέρουμε όλοι τι κάνουμε.

Μου λένε, κυρίες και κύριοι, «μα, όλα θα τα διαλύσουμε πια και στο Στρατό»; Τους απαντώ ότι στη χθεσινή συζήτηση των φορέων, περίπου 9 φορείς ήταν σωματεία. Είναι μια πραγματικότητα και δεν είναι αποστράτων, είναι και εν ενεργεία. Ήρθε ο άλλος με τη στολή, με τα παράσημα και τοποθετείτο. Μάλιστα, ο κ. Δαβάκης σήμερα αναφέρθηκε σε έναν εξ αυτών, είναι υπαρκτό πρόσωπο, είναι μια υπαρκτή κατάσταση.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ξέρετε πόσα μέλη έχουν;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Δεν το ξέρω. Ξέρετε πιο πολλά από εμένα. Είναι, όμως, μια κατάσταση. Ήρθε στη Βουλή και είναι η δεύτερη φορά που έρχεται στη Διαρκή Επιτροπή Εθνικής Άμυνας και Εξωτερικών Υποθέσεων, ενώ είμαι εγώ μέλος αυτής της Επιτροπής, τους τελευταίους μήνες.

Συνεπώς, παρόλες τις αντιρρήσεις που μου ειπώθηκαν και συζήτησα, μου ήρθαν e-mails που μου έλεγαν, «προσέξτε το θέμα α’ , β’, γ’ της σχετικής ρύθμισης», αναρωτιέμαι, γιατί δεν ήρθε από την αρχή και γιατί δεν ήρθε ως Υπουργική τροπολογία; Δεν θέλει ο Υπουργός να αναλάβει την ευθύνη; Το βάζει στον ΣΥΡΙΖΑ, για να μην το πει ο ίδιος; Είναι θέμα τακτικής ή είναι κάτι άλλο; Θα μας το πει και θα τον ακούσουμε. Εν τέλει, όμως, θα ψηφίσουμε. Και επειδή εμείς θέλουμε να το ψηφίσουμε αυτό, θέλουμε να είμαστε σίγουροι ότι είναι σωστό.

Τρίτον, όσον αφορά στο θέμα της Σχολής Υπαξιωματικών, είπα ορισμένα πράγματα πολύ επιφυλακτικά στην πρώτη συζήτηση, δεν ήμουν και αρκετά καταρτισμένος γύρω από το θέμα, ώστε να πω περισσότερα. Τώρα, όμως, κύριε Υπουργέ, έχοντας διαβάσει τη ρύθμιση, έχοντας ακούσει τι είπαν χθες οι φορείς, θέλω να δω, εάν αυτό που σας είπα σχετικά με την εξουσιοδότηση…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κάναμε αλλαγές.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ναι, το είπατε, αλλά θέλω να τις δω. Αυτό θα βοηθήσει, γιατί δεν θα υπάρχουν δικαστικές διενέξεις και αντιρρήσεις και οπωσδήποτε θα βοηθήσει στην εύρυθμη λειτουργία.

Θέλω, όμως, να τονίσω, συνάδελφοι, ότι είναι δεύτερη φορά που ψηφίζουμε κάτι για τη Σχολή αυτή. Πάλι, με κάποια τροπολογία, ήρθε κάτι άλλο. Γιατί δεν γίνεται μια συνολική παρέμβαση που να αφορά και στην εξέλιξη αυτών των ανθρώπων, αφού τελειώσουν τη Σχολή τους, αλλά και τα επαγγελματικά τους δικαιώματα; Είπα χθες ότι είναι πολύ πιθανό να μεταφέρουμε στο στράτευμα τα προβλήματα που έχουμε με τα Πανεπιστήμια και τα Τ.Ε.Ι. στην Ανώτατη εκπαίδευση. Σε ορισμένες Σχολές Πανεπιστημίων και Τ.Ε.Ι. υπάρχουν διενέξεις για τα επαγγελματικά δικαιώματα. Μην κάνουμε το ίδιο. Να είμαστε βέβαιοι τι είναι αυτό, που θα ψηφίσουμε.

Όσον αφορά στο Ταμείο, χθες έβαλα ένα τυπικό θέμα που απαντήθηκε. Έβαλα το τυπικό θέμα για τα Μετοχικά Ταμεία, όχι για τα άλλα. Είπα, είναι δυνατό να διαχειρίζεται άλλος – έχοντας την τυπική τελευταία απόφαση – περιουσία, όχι ενός Ταμείου, αλλά ενός Μετοχικού; Και η λύση που θα δοθεί, αν τελικά δοθεί με δόκιμο τρόπο, είναι κατάλληλη. Δηλαδή, η λύση που θα δοθεί και θα λέει ότι τελικώς την απόφαση την παίρνει ο φορέας του Μετοχικού με το Διοικητικό του Συμβούλιο, νομίζω ότι αίρει κάθε ανησυχία σε ό,τι αφορά στη νομιμότητα και θα το ψηφίσουμε, αν είναι έτσι. Δηλαδή, δεν έχουμε αντίρρηση. Μπορεί το Υπουργείο κεντρικά διαχειριζόμενο μια περιουσία, όχι πωλώντας – δεν κάνει αγοραπωλησίες – αξιοποιεί, λέει και είπα ότι ενώ λέει πολλές φορές το σχέδιο νόμου τη λέξη «αξιοποίηση», κάποια στιγμή λέει και «εκμίσθωση». Η αξιοποίηση είναι ευρύτερη της εκμίσθωσης.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το αλλάξαμε.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Το αλλάξετε κι αυτό; Ωραία.

Με την τελική μορφή, λοιπόν, αν έχουν αυτά θεραπευθεί, δεν έχουμε λόγο να μην το ψηφίσουμε. Κεντρική διεύθυνση, Υπουργική, μπορεί να βοηθήσει…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Το είπατε και χθες αυτό κι είναι σωστό.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Συμφωνείτε κι εσείς. Ναι, το είπα, κύριε Δαβάκη. Μπορεί να βοηθήσει στην αξιοποίηση της περιουσίας, που κανείς από εμάς δεν είπε ότι είναι ΤΑΪΠΕΔ. Χθες απαντούσατε για το ΤΑΪΠΕΔ. Δεν σας είπαμε εμείς ότι είναι ΤΑΪΠΕΔ, εμείς σας είπαμε να δούμε, πώς είναι οι ρυθμίσεις.

Τώρα, σε ό,τι αφορά στην ΜΟ.Μ.ΚΑ., έχω απορίες, κύριε Υπουργέ. Εγώ ξέρω – από τον καιρό που ήσασταν Υφυπουργός Ναυτιλίας – ότι είστε επιτελικός, δηλαδή, ο Υπουργός που παίρνει τη βάρκα και πάει, είναι καλός, μπορεί να δει και να φτιάξει κάτι. Αλλά, ο άλλος που δεν έχει αυτό το πρότυπο διοίκησης στο μυαλό του, μπορεί να μην την αξιοποιήσει σωστά αυτή τη Μονάδα, η οποία, ούτως ή άλλως, είπατε χθες – μου απαντάτε και ευχαριστώ – ότι προσλήψεις δεν θα κάνει, αλλά κάποιους στρατιώτες θα τους κρατήσει για παραπάνω θητεία. Ναι, άρα δεν έχει να κάνει outsourcing προσωπικού ή outsourcing μελετών και λοιπά, θα τα κάνει με τις δικές της δυνάμεις. Αυτά είναι επαρκή για τη σύγχρονη κατασκευή ή είναι κατάλληλα μόνο για να κάνεις ένα γεφυράκι, να περάσει ένα αυτοκίνητο ή να βοηθήσεις κάτι σε μία ταλαιπωρία από μια θεομηνία; Μπορείς να κάνεις μεγάλη κατασκευή; Μπορείς να κάνεις, ας πούμε, σοβαρό έργο; Και αν πέσει, τι θα γίνει;

Εσείς, που είστε Υπουργός και δεν είστε τεχνικός, μπορείτε να είστε ήσυχος ότι αυτό, που υπογράφετε, θα πάει καλά; Δεν ξέρω. Εγώ πιστεύω ότι δημιουργεί απορίες αυτή η ΜΟ.Μ.ΚΑ.. Βοηθάει έναν επιτελικό Υπουργό, που θέλει να παρέμβει, να κάνει κάτι και να μη χρειασθεί να κάνει διαγωνισμούς κ.λπ. – τον βοηθάει αναμφισβήτητα – αλλά, σε μεγάλη κλίμακα, σε μεγαλύτερη κλίμακα…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Παίρνουμε άδειες κανονικά με υπογραφή μηχανικών.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Αν παίρνετε άδειες με υπογραφή μηχανικών, χρησιμοποιείτε, κατά κάποιο τρόπο, υπηρεσίες εκτός Υπουργείου.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Παίρνουμε άδειες σε όλα και τις υπογράφουν μηχανικοί στελέχη των Ενόπλων Δυνάμεων.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Καλά. Έχουμε αμφιβολίες για τη ΜΟ.Μ.ΚΑ.. Δεν είμαστε στην μετεμφυλιακή περίοδο, σε μια κατεστραμμένη χώρα, να έχεις ανάγκη το Στρατό. Είμαστε σε μια άλλη φάση. Να καταλάβω την ανάγκη αμεσότητας σε μια παρέμβαση, αλλά να την διακρίνω από την παρέμβαση με μόνιμο, σταθερό και διαρκή τρόπο σε δουλειά που κάνουν άλλοι κι όχι ο Στρατός.

Είπαμε ότι ο Στρατός τώρα έκανε μετανάστευση. Εγώ μίλησα με αρκετούς στρατευμένους. Άλλοι έλεγαν «εντάξει», άλλοι έλεγαν «δεν είναι δουλειά μου αυτή, αλλά πρέπει να την κάνω». Όλοι αναγνωρίζουμε ότι δεν είναι δουλειές του Στρατού αυτές, αλλά τις κάνει λόγω έκτακτης ανάγκης. Δεν θα τους δώσουμε τώρα την τακτικότητα της κατασκευής έργων. Άλλο δημόσια έργα, άλλο Στρατός. Είναι μια καλή θέση αρχής αυτή. Τώρα, αν δούμε τις διατάξεις τις τελικές και πεισθούμε ότι κάτι άλλο έχετε να κάνετε, θα το δούμε στην Ολομέλεια. Η επιφύλαξη κι εδώ είναι κυριολεκτική.

Πάμε τώρα στα υπηρεσιακά. Κύριοι συνάδελφοι, πώς σας φαίνεται ένας Ταξίαρχος παπάς; Εμένα δεν μου αρέσει. Κατανοώ ότι ο Στρατός έχει γίνει – και ευχόμαστε να έχουμε πάντα ειρήνη – και είναι για τον πόλεμο. Κατανοώ τον ιερέα που είναι σε ένα χαντάκι, σε ένα χαράκωμα, σε μια επίθεση, αλλά να έχει την εξέλιξη με βαθμούς και να φθάνει να γίνεται Ταξίαρχος; Μπορεί, δηλαδή και να μετατάσσεται αυτός; Εδώ είμαστε εναντίον, γιατί θεωρούμε ότι το Σώμα αυτό δεν χρειάζεται στο Στρατό. Ανάγκες που μπορούν να επιτελέσουν οι ιερείς, μπορεί να γίνουν με την παράκληση, το αίτημα, την απεύθυνση στην τοπική Μητρόπολη. Το να έχουμε, όμως, Σώμα το θεωρώ ακατάλληλο και πολυτελές. Δεν λέω να διώξουμε τους ανθρώπους αυτούς, αλλά να το καταργήσουμε. Να παραμείνουν αυτοί που είναι τώρα, να κάνουν την πορεία τους μέσα στο στράτευμα, να φύγουν και να τελειώνουμε.

Εάν υπάρχει ανάγκη, για να έχουμε στρατιωτικούς ιερείς για καιρό πολέμου, που δεν θα πάει ο άλλος με τα ράσα στο χαράκωμα, αυτό το καταλαβαίνω, αλλά δεν μπορεί να είναι ενταγμένοι στην ιεραρχία. Να έχουμε, δηλαδή, π.χ. Συνταγματάρχη ιερέα. Δεν το υποτιμώ, εγώ είμαι μέλος της εκκλησίας, αλλά θεωρώ ότι είναι μία υπερβολή, που έρχεται από το παρελθόν.

Συμφωνούμε με το θέμα της θητείας του Αρχηγού και έχουμε πάντα στο μυαλό μας, ότι ο κ. Αποστολάκης είναι ένας εξαιρετικός Αρχηγός. Θα είναι κι ο επόμενος; Δεν θα είναι; Εν πάση περιπτώσει, όταν αυτό προσωποποιείται στο σημερινό Αρχηγό, θέλουμε να είμαστε μαζί και το ψηφίζουμε.

Όμως, οι συνολικές διατάξεις για τα υπηρεσιακά μας δημιουργούν την υποχρέωση επιφύλαξης. Κύριε Υπουργέ, είναι η τρίτη φορά που μας φέρνετε εδώ τέτοιες ρυθμίσεις. Οι δύο φορές έγιναν σε κυρωτικές διαδικασίες και μια τώρα. Έχετε δύο νόμους από το παρελθόν, τον ν. 9522/1990 και τον νόμο του Ευάγγελου Βενιζέλου, τον 3883/2010. Εάν θέλετε να τα αλλάξετε, γιατί δεν φέρνετε μια ενιαία παρέμβαση και φέρνετε μια ρύθμιση εδώ και μια ρύθμιση εκεί; Δεν μπορούμε να καταλάβουμε τον τρόπο που σκέφτεστε για τα υπηρεσιακά θέματα του στρατεύματος.

Συνεπώς, επιφυλάσσομαι για πολλές από αυτές τις ρυθμίσεις, που είναι μεγάλο κομμάτι του σχεδίου νόμου, να πούμε το τι θα ψηφίσουμε στην Ολομέλεια και με αυτές τις παρατηρήσεις, κύριοι συνάδελφοι, κλείνω την ομιλία μου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Θα προσπαθήσω να βοηθήσω, επειδή τα θέματα αυτά είναι και ευαίσθητα και χρειάζονται σαφήνεια.

Στην αρχή θα σας πω – κι όχι στο τέλος της ομιλίας μου – ποια άρθρα ψηφίζουμε, σε ποια λέμε «παρών» και ποια καταψηφίζουμε, έτσι ώστε μετά, όταν θα αναφερθώ και θα κάνω τις παρατηρήσεις μου επιλεκτικά, σε κάποια από αυτά, να σας επισημάνω για μια ακόμη φορά την τραγωδία.

Όταν φέρνετε ένα άρθρο με 35 παραγράφους και εγώ συμφωνώ στις 7 από αυτές, στις 3 έχω επιφυλάξεις και στις άλλες 2 είμαι «κατά», είναι αδύνατον να ψηφίσω το άρθρο αυτό. Δυσκολεύεται, λοιπόν, η νομοθετική παρέμβαση σε αυτές τις παραγράφους, που ρυθμίζουν κολοσσιαία ζητήματα. Αναρωτιέμαι, πού θα ήταν το πρόβλημα να πείτε 1,2,3,4,5,6,7,8 και να κάνετε αρίθμηση άρθρων; Φοβηθήκατε μήπως εμφανιστεί αυτό το κείμενο εδώ κι αντί να έχει 40, είχε 120 άρθρα; Η πρώτη φορά είναι ή η τελευταία;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, εάν αναφέρεστε στο άρθρο 18 δέχομαι, επειδή τροποποιούμε 3 νόμους και σας διευκολύνει αυτό, να το σπάσουμε σε τρία άρθρα. Για το άρθρο 18, δηλαδή, να κάνουμε ξεχωριστό για τον νόμο 3883, για τον νόμο 2439 και για τον νόμο 324.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Υπουργέ, θα ήθελα να γίνει αυτό γραπτά, μέχρι το μεσημέρι, μαζί με τις αλλαγές που κάνατε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εάν αφορά σε αυτό το άρθρο και σας διευκολύνει, με χαρά να το σπάσουμε στα τρία. Αυτό μπορώ να το κάνω.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Υπουργέ, κυρίως, το άρθρο 18. Λοιπόν, από το 1 έως και το 4 – ό,τι λέω σε αριθμό πρώτο και τελευταίο αφορά και στο πρώτο και το τελευταίο – είμαστε υπέρ.

Από το 5 έως και το 16 είμαστε κατά. Στο άρθρο 17 υπέρ. Από το 18 έως και 21 «παρών». Από το 22 έως και το 29 υπέρ. Από το 30 έως και το 34 επιφύλαξη. Στο άρθρο 35 κατά. Στο άρθρο 36 «παρών». Από το 37 έως και το 39 υπέρ. Από το 40 έως και το 42 «παρών». Στα άρθρα 43 και 44 υπέρ. Στο άρθρο 45 κατά. Στο άρθρο 46 επιφύλαξη. Στα άρθρα 47 και 48 «παρών».

Καταρχήν, πρέπει να τοποθετηθώ λίγο γενικά, για να εξηγήσω και το «όχι» μας, επί της αρχής.

Διατρέχεται και διαπνέεται το νομοσχέδιο από τις συμβατικές μας υποχρεώσεις και την ένταξη των δυνάμεών μας στο ΝΑΤΟ και στους άλλους Οργανισμούς. Οι εξελίξεις στο ΝΑΤΟ και μετά τη τελευταία σύσκεψη, δεν είναι ψυχροπολεμικές, είναι θερμοπολεμικές και προετοιμαστικές. Για όποιον έχει στοιχειώδη αντίληψη της γεωστρατηγικής ανάφλεξης στην περιοχή και τα μέτρα, που παίρνονται, είναι προφανώς, ότι δεν μπορεί κάποιος να προσεγγίσει – πόσο δε μάλλον ένα κόμμα σαν το Κ.Κ.Ε. – ένα τέτοιο νομοσχέδιο με την αφέλεια ότι η τακτοποίηση μισθολογικών, βαθμολογικών, εκπαιδευτικών κ.α. ζητημάτων απέχουν ή αφορούν αποκλειστικά και μόνο αυτό και δεν εξυπηρετούν γενικότερα συμφέροντα.

Ένα τρανταχτό παράδειγμα αυτού του πράγματος είναι ότι πάτε με μαθηματική ακρίβεια παίρνοντας παιδιά, κληρωτούς, οι οποίοι έχουν κάποιες ικανότητες, οι οποίοι θα υπηρετήσουν για δύο ή τρία χρόνια, θα ενταχθούν και θα τους δώσετε και δικαίωμα υπογραφής. Φαίνεται ότι φτιάχνεται μια black water – πώς να σας το πω; – black water φτιάχνετε. Φτιάχνετε, δηλαδή, μια εσωτερική «ιδιωτική» μέσα στο Στρατό – ένα ΣΔΙΤ κάνετε – πολιτών στρατιωτικών. Αυτό, κατά την άποψή μας, υποβαθμίζει την αξία των στρατιωτικών. Το έχουμε δει παντού να γίνεται, είναι μέσα στα πλαίσια του ΝΑΤΟ, έχει στρατιωτικούς, έχει κι ιδιωτική εταιρεία φύλαξης των στρατιωτικών. Δεν ανατριχιάζετε στην ιδέα – αυτού του τόπου, με αυτά τα αίματα, με αυτή την ιστορία – ότι θα πάμε προς τα εκεί;

Αυτή την έννοια έχει το «όχι» επί της αρχής, για να μην επεκταθώ σε άλλα, ουσιαστικά πράγματα.

Το νομοσχέδιο έχει θετικές διατάξεις, ανακουφιστικές εν πολλοίς για πολλούς, διαφοροποιήσεις. Στο Α΄ Κεφάλαιο, για παράδειγμα, εμείς μπορεί να διαφωνούμε με το περιεχόμενο – από την ώρα που έχεις αυτή την ιδεολογική τοποθέτηση – των σπουδών, κατά την άποψή μας, θα έπρεπε να είναι ακαδημαϊκά και στρατιωτικά υψηλότατο, σε ισορροπία ακαδημαϊκών και στρατιωτικών. Θα έπρεπε να έχει, βασικά, καλλιέργεια του πατριωτικού πνεύματος, να είναι φιλολαϊκό, ταυτόχρονα, να είναι επιστημονικά άρτιο. Αυτό θα ήταν για μας ένα φιλολαϊκό πρόγραμμα, δεν θα σας πούμε όχι, γιατί δεν διαφωνούμε με τη δομή. Ο τρόπος με τον οποίο θέλετε να το κάνετε – κάναμε τις επισημάνσεις μας, τις ακούσατε, τις έκαναν και οι φορείς, από πού περισσεύουν κρεβάτια, πώς μπορούν να λειτουργήσουν, πώς μπορεί αυτό το πράγμα και με τη συγχώνευση, χάρηκα σήμερα για τη λέξη, γιατί περί συγχωνεύσεως πρόκειται των Σχολών – να δημιουργηθεί κι ένα πνεύμα διαφορετικό στο επίπεδο των Υπαξιωματικών. Αν αυτό, στο τέλος, καταλήξει να τους κάνει όλους μόνιμα χειραγωγήσιμους Υπαξιωματικούς, που δεν μπορούν να κουνηθούν, δεν μπορούν να μεταταχθούν, δεν έχουν επαγγελματικά δικαιώματα και δεν έχουν και ισοτιμία, «με γεια σας, με χαρά σας». Αυτό είναι, που πρέπει να αποφευχθεί.

Στο άρθρο 2, το οποίο αφορά στην ΜΟ.Μ.ΚΑ.. Εμείς δεν έχουμε αντίρρηση, ξέρουμε πολύ καλά ότι στη λαϊκή συνείδηση σε αυτό τον τόπο, η ΜΟ.Μ.Α. είναι καταγεγραμμένη θετικά, από τις δύσκολες εποχές. Η ΜΟ.Μ.Α. είναι συνειδητά θετική. Αυτό τι σημαίνει; Ότι η καινούργια ΜΟ.Μ.ΚΑ. είναι σε αυτό το πνεύμα; Σας το είπα σε όλους τους τόνους, δεν είναι και θα σας εξηγήσω και το γιατί.

Επίσης, για την ΜΟ.Μ.ΚΑ., μιλάτε για αύξηση υπηρεσιακών δυνατοτήτων. Αν θέλετε αύξηση υπηρεσιακών δυνατοτήτων και να ιδρύσετε ένα Σώμα τέτοιο, ακούστε την πρόταση του Κ.Κ.Ε..

Φτιάξτε έναν κρατικό, αποκλειστικά κρατικό, φορέα κατασκευών που θα συγκεντρώνει το σύνολο των κατασκευαστικών μέσων, θα ικανοποιεί το σύνολο των τεχνικών έργων, θα συνεργάζεται με την βαριά βιομηχανία της χώρας σε όλους τους τομείς, η οποία θα παράγει τον εξοπλισμό και τα υλικά. Φτιάξτε το. Να είναι ενιαίος, να είναι καθετοποιημένος. Αυτά, βέβαια, χρειάζονται συνθήκες λαϊκής οικονομίας και εξουσίας, όχι επενδύσεις. Διότι με αυτό εδώ, προσέξτε, τι κάνετε. Επί της ουσίας, μια τέτοια στρατιωτική κατασκευαστική δραστηριότητα, το πρώτο πράγμα που κάνει – μεταξύ μας τώρα, για να συνεννοηθούμε – ακόμη και στα μικρά έργα καταργεί τη συλλογική σύμβαση. Την καταργεί εκ των πραγμάτων. Το πνεύμα της συλλογικής σύμβασης καταργείται στο επίπεδο των κατασκευών.

Να πάω λίγο παραπέρα. Αμφιβάλλει κανένας ότι είναι απαραίτητη η τεχνική υποστήριξη του Στρατού και η κατασκευή έργων; Πόσες φορές το έχουμε δει; Στο Φάληρο, πριν γίνει για τους Ολυμπιακούς Αγώνες – όποιος θυμάται – είχε έρθει ο Στρατός και έβαλε γέφυρες πλωτές, για να μπορεί να περνά ο κόσμος. Το θυμάστε; Πρώτη φορά είναι; Τελευταία είναι; Ό,τι και να γίνει αυτή τη στιγμή στην Πελοπόννησο, να πλημμυρίσει, να φέρει τα πάνω κάτω ο Θεός, που να μην συμβεί ποτέ, ακόμη λειτουργεί. Αυτό τί σημαίνει; Ότι θα φτιάξουμε μια εταιρία της οποίας οι αποφάσεις – διότι περί εταιρίας πρόκειται μέσα στο Στρατό, ένα είδος ΣΔΙΤ – τα λεφτά των Περιφερειών θα πάνε πού και με τί κριτήρια; Δεν έπρεπε να είναι στις Περιφέρειες; Σας είπα το χαρακτηριστικό με τις μπουλντόζες. Το κεφάλαιο, ο μηχανολογικός εξοπλισμός, τα μέσα παραγωγής που ενδεχομένως, έχουν οι Νομαρχίες, οι Περιφέρειες θα πηγαίνουν προς αξιοποίηση με στρατιωτικές συνθήκες πειθαρχίας εργαζομένων, στο στρατιωτικό κομμάτι;

Πάμε στο 3. Κοιτάξτε, ο τρόπος αξιοποίησης της περιουσίας, άκουσα και τον συνάδελφο, τον κ. Λοβέρδο, ιδιοκτησία των μετόχων. Συμφωνούμε τώρα ότι και οι μέτοχοι και η ιδιοκτησία και η περιουσία αφορά στο λαό, διότι κάπου έχουμε αρχίσει να ξεχνάμε την έννοια λαός και οι μέτοχοι κομμάτι του λαού είναι. Αν δούμε πώς έχουν αντιμετωπιστεί τα υπόλοιπα ταμεία στη χώρα, καλύτερα να μην το συζητήσουμε, γιατί θα επαναλάβω αυτά τα εξωφρενικά που ακούστηκαν εδώ, ότι δηλαδή για να ενισχύσουμε τα Ταμεία, να κάνουν και λαχείο. Μην αρχίσω να αναφέρομαι στο «λαχείο των συντακτών» και στην περιουσία των συντακτών και σε υπόλοιπα άλλα πράγματα, που έχουν συμβεί στον πολιτικό τομέα και όχι στον στρατιωτικό.

Ιδιωτικοποιήσεις. Κακά τα ψέματα, πάτε να τις ωραιοποιήσετε τώρα, επειδή αφορούν στα Ταμεία και στο Στρατό. Είναι, όμως, πάγια στρατηγική, επιδίωξη και στόχος της άρχουσας τάξης της χώρας και της σημερινής Κυβέρνησης. Θα ελέγχεται από το ΥΠ.ΕΘ.Α., με τον ΥΠ.ΕΘ.Α. να έχει αποφασιστικό ρόλο, αποκαλύπτεται στο άρθρο 16 ότι θα χαρακτηρίζονται ορισμένες επενδύσεις στρατηγικές και τί σημαίνει αυτό; Εμείς σας το είπαμε. Θα καταλήξει σε φοροαπαλλακτική διαδικασία στο επίπεδο των κατασκευών. Θα έχουμε φοροδιαφυγή νόμιμη. Αυτό προσπαθήστε να το καταλάβετε, διότι όταν έχετε στρατηγική επένδυση, έχετε fast truck, φορολογικές, φοροαπαλλακτικές επιδοτήσεις και διάφορα παρόμοια. Τα έχουμε δει και στον άλλο τομέα, απλώς, θα πάμε και στο επίπεδο των μη λαϊκών αναγκών.

Εμείς θα θέλαμε την αξιοποίηση αυτή, σας ανέφερα και ενδεικτικά, Γούρνες στο Ηράκλειο, Πρέβεζα, στο «Γουδή», του «Παύλου Μελά» στη Θεσσαλονίκη, έπρεπε να γίνουν – έπρεπε να οργιάσει η δημόσια κατασκευή; – πάρκα αναψυχής, χώροι ανάπτυξης πολιτισμού, τεχνών, δηλαδή, να καλυφθούν ανάγκες που δεν υπάρχουν, στεγαστικές, δεν υπάρχουν. Θα μπορούσαμε να έχουμε αθλητικές εγκαταστάσεις φοβερές. Δεν θέλετε; Νοσοκομεία, σχολεία, αντί να τα κλείνετε, βρεφονηπιακούς σταθμούς – «πνίγεται» ο κόσμος – δεν υπάρχουν, τους συρρικνώνετε, ανεβαίνουν τα δίδακτρα, γιατί να μην θεωρείται αυτό αξιοποίηση;

Το Συμβούλιο Άμυνας (ΣΑΜ) είναι το ανώτατο συμβουλευτικό Όργανο του Υπουργού σε θέματα Δομής Δυνάμεων, εξοπλιστικών και ερευνητικών προγραμμάτων. Συγκροτείται από τον Υ.ΕΘ.Α., τον ΑΝ.Υ.ΕΘ.Α., τους Αρχηγούς των Γενικών Επιτελείων και άλλα πρόσωπα που μπορούν να κληθούν από τον Υπουργό. Σε θέματα Δομής Δυνάμεων, εξοπλιστικών και ερευνητικών προγραμμάτων, προϋπολογισμού και προγράμματος δημοσίων επενδύσεων, που ενδεχομένως να επηρεάσουν την ασφάλεια ή τις σχέσεις της χώρας με άλλα κράτη, οδηγούμαστε, με βάση, το άρθρο 11, την παρ. 4 και τις επόμενες, σε συνενοχή. Το Σ.ΑΜ. γίνεται συνένοχο να εγκρίνει την επιλογή κάθε ακινήτου για αξιοποίηση. Χωρίς να το θέλετε πάτε σε ΤΑΪΠΕΔ. Όπως μας είπατε σήμερα, η τελική επιλογή θα είναι των μετόχων, αλλά αφού θα έχετε κάνει την προεπιλογή; Θα τους έχετε κάνει συνένοχους. Μπαίνει και η σφραγίδα του «99 χρόνια» πάνω και θέλω να σας πω ότι 99 χρόνια έχει η Αγγλία, που είναι νησί. Είμαστε νησί; Είμαστε Αγγλία; Έχετε αυτή την πολυτέλεια;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μέχρι 99 χρόνια.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Ναι, καλά. Κοιτάξτε να δείτε, αυτό το «μέχρι», καταλαβαίνετε κι εσείς κι εγώ – και δεν έχω καμία διάθεση να αμφισβητήσω επί προσωπικού – να έχει μίνιμουμ και μάξιμουμ. Το «μέχρι 99» είναι στην διακριτική ευχέρεια του επόμενου, του διαχειριστή, της επιχείρησης που θα πέσει έξω, που θα έχει κάνει την επένδυση και θα σας το επιστρέφει και τι θα την κάνετε; Εάν δεν έχετε κάνει την αξιοποίηση, άμα δεν σας πληρώνει τα νοίκια και είναι για 99 χρόνια; Θα επαναδιαπραγματεύεστε από την αρχή και θα γίνεστε συνένοχοι.

Όσον αφορά το περίφημο άρθρο 18. Σας λέω ότι από τις 35 παραγράφους, για παράδειγμα, στην 1 είμαστε υπέρ, στην 2 είμαστε «παρών» και είμαστε υπέρ στην 3, στην 4, στην 5, στην 6 και στην 7. Πάω στην 8 και θέλω να πω ότι ο καταληκτικός βαθμός για κάθε στρατιωτικό είναι σημαντικό ζήτημα και πρέπει να επικρατεί δικαιοσύνη. Ο νόμος 3883 ανεβάζει τον καταληκτικό βαθμό των δικαστικών γραμματέων, που είναι πτυχιούχοι, σε Ταξίαρχο και τώρα, στην ίδια παράγραφο βάζει και τους ιερείς πτυχιούχους. Σε άλλη παράγραφο, όμως, προβλέπει να φτάνουν μέχρι Συνταγματάρχες οι πτυχιούχοι Α.Ε.Ι. που προέρχονται από Σχολές Υπαξιωματικών και εφόσον υπάρχουν οργανικές θέσεις, που σημειωτέον, ανοιγοκλείνουν, κατά το δοκούν. Θα θέλαμε να ξέρουμε πόσοι έχουν μεταταχθεί μέχρι σήμερα. Εάν αυτό, όπως και η διαφορά κατά ένα βαθμό των μη πτυχιούχων Υπαξιωματικών με τους μη πτυχιούχους δικαστικούς γραμματείς και ιερείς, που επίσης, προβλέπεται στον νόμο 3883, δεν είναι άνιση μεταχείριση, τότε να μου πείτε, ποια είναι η δίκαιη μεταχείριση. Όλοι τους συνήθως είναι της ίδιας προέλευσης, εξ Υπαξιωματικών, αλλά έχουν διαφορετική μεταχείριση και στην περίπτωση που απόφοιτος ΑΣΕΙ μεταταχθεί σε ειδικότητες, όπως αυτές των δικαστικών γραμματέων ή των ιερέων, το να φτάσει στον ανώτατο βαθμό, θεωρείται απολύτως υπερβολικό.

Τέτοιου είδους διαφοροποιήσεις, όταν συνδέονται με τις αποδοχές του προσωπικού, κατά την άποψή μας, συντηρούν αντιπαλότητα μεταξύ στελεχών διαφορετικών κατηγοριών. Οι προβλέψεις του νόμου 3883 και η πρόταση του άρθρου 8, δεν μας βρίσκει σύμφωνους, γιατί, σήμερα, στις μέρες μας, ο βαθμός συναρτάται με τις αποδοχές των στρατιωτικών, τακτική, με την οποία, δεν συμφωνούμε και θα υποχρεωθώ να ψηφίσω «παρών».

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε, αλλά θέλω να σας πω ότι και οι ιερείς και οι δικαστικοί γραμματείς μπαίνουν στο Σώμα ως Ανθυπολοχαγοί. Δεν έρχονται εξ Υπαξιωματικών. Ο ιερέας μπαίνει Υπολοχαγός, ο δικαστικός γραμματέας μπαίνει Ανθυπολοχαγός, δηλαδή, είναι Αξιωματικοί, οπότε δεν υπάρχει άνιση μεταχείριση.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Είναι άνιση μεταχείριση με τους μετατασσόμενους εξ Υπαξιωματικών.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Στην θέση του ιερέα αφορά μόνο έναν, δηλαδή, μόνο ο διοικητής είναι ένας.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Είναι το λιγότερο πράγμα που με ενδιαφέρει, αυτή τη στιγμή. Μάλιστα, δεν θέλω να δώσω σε αυτόν τον ένα ιερέα διαστάσεις «Παπαφλέσσα». Σας λέω ότι οι Υπαξιωματικοί με αυτούς, με βάση τον νόμο 3883 και τη ρύθμιση που κάνετε εδώ, θα έρθουν σε σύγκρουση στον τρόπο με τον οποίον εξελίσσονται βαθμολογικά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είναι εξ Αξιωματικών αυτοί, όμως, δεν έχουν σχέση με τους Υπαξιωματικούς.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Προχωρώ παρακάτω. Στην 9 είμαι «παρών», στην 10 είμαι υπέρ, στην 11 και 12 είμαι «παρών».

Πάμε στην 13. Όπως σας είπα και την άλλη φορά, έχει δημιουργηθεί ανεπάρκεια πλοίων, με αποτέλεσμα να έχουμε φρακάρισμα και θα σας το εξηγήσω. Η σημερινή ηγεσία του Υπουργείου, κύριε Καμμένε – αλλά και οι περισσότερες και οι προηγούμενες του ΠΑΣΟΚ και της Νέας Δημοκρατίας – χρωστάτε μια εξήγηση, σε όλους μας. Αν χρειαζόσασταν περισσότερους, για να τους στέλνετε στις ευρωνατοϊκές πολεμικές αποστολές, να το παραδεχτείτε. Αν δεν χρειαζόσασταν, δεν μας νοιάζει. Τι κάνετε τώρα; Φτιάχνετε μια πατέντα με αυτό το νομοσχέδιο και μ’ αυτή την πατέντα έχω αντιρρήσεις. Θα επιφέρει νέα προβλήματα. Ακούστε μας, μην λέτε ότι δεν σας προειδοποιήσαμε. Δεν φταίνε σε τίποτα οι Αξιωματικοί.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρία Κανέλλη, έχετε υπερβεί το χρόνο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, σταματώ εδώ και επειδή έχω να πω πολλά, θα συνεχίσω στην β΄ ανάγνωση. Αλλά παρακαλώ από τώρα να προηγηθώ, γιατί είμαι και σε άλλη Επιτροπή.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Γεώργιος Παπαφιλίππου, Δημήτριος Εμμανουηλίδης, Χαρά Καφαντάρη, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Έφη Γεωργοπούλου – Σαλτάρη, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Τριαντάφυλλος Μηταφίδης, Ολυμπία Τελιγιορίδου, Δημήτριος Βέττας, Μαρία Τριανταφύλλου, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Ευάγγελος Μεϊμαράκης, Θεοδώρα (Ντόρα) Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Ιωάννης Δελής, Σταύρος Τάσσος, Σπυρίδων Δανέλλης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Στο κεφάλαιο 1 και στα άρθρα 1 έως 4, όπου προβλέπεται η ενοποίηση των τριών παραγωγικών Σχολών Υπαξιωματικών της Πολεμικής Αεροπορίας σε μια Σχολή και, μάλιστα, αυτή η συνένωση ενσωματώνει χωρίς να καταργεί τις επιμέρους ειδικότητες και τα αντίστοιχα αντικείμενα των καταργούμενων Σχολών, εμείς συμφωνούμε και θεωρούμε ότι είναι και θετική η προσθήκη που κάνατε, όπου κρατάει, όπως είπατε, και την μνήμη, την ιστορικότητα και συναισθηματικά καλύπτει τους άμεσα ενδιαφερόμενους.

Στο κεφάλαιο 2, στα άρθρα 5 έως 8, όπου συστήνεται η νέα υπηρεσία, η ΜΟ.Μ.ΚΑ. στα πρότυπα της παλιάς Μ.Ο.Μ.Α., εμείς έχουμε πολλές επιφυλάξεις, κυρίως, σε ό,τι αφορά στη συμβατότητα αυτής της νέας υπηρεσίας με τους ευρωπαϊκούς κανόνες περί ανταγωνισμού στον τομέα των κατασκευών, την αδυναμία διαχείρισης ευρωπαϊκών πόρων σαφώς, αλλά και την ασυμβατότητα και με την ελληνική νομοθεσία, σε σχέση, επίσης, με τον ανταγωνισμό και το κατά πόσο μπορούν να εμπλέκονται σε παραγωγή δημοσίων έργων, οι Ένοπλες Δυνάμεις.

Βεβαίως, κανένας δεν μπορεί να αμφισβητήσει την χρησιμότητα και την αποτελεσματικότητα της Μ.Ο.Μ.Α., των τεχνικών υπηρεσιών του Στρατού, ακόμη και σήμερα, σε έργα όμως μιας κλίμακας και σε περιοχές – περιφέρειες, που ανακουφίζονται οι τοπικές κοινωνίες από την παροχή υπηρεσιών, που δεν μπορεί κάποιος άλλος να παράσχει και τον διαρκή ρόλο και την διαθεσιμότητα των υπηρεσιών αυτών, για την άρση δυσκολιών σε παραμεθόριες, σε νησιωτικές περιοχές κ.λπ..

Δεν βλέπουμε, όμως, ρεαλιστικό τον τρόπο, με τον οποίο εισηγείστε τη δημιουργία αυτής της μεγάλης τεχνικής εταιρίας, Οργανισμού μάλλον, όπως είναι αυτή η πρόταση της ΜΟ.Μ.ΚΑ. και θεωρούμε ότι θα υπάρξουν πολλά προβλήματα. Βέβαια, δεν υπάρχει και σαφής απάντηση, σε σχέση με το κόστος, το οποίο θα φέρει, όχι τόσο ως προς το προσωπικό - γιατί είπατε ότι δεν θα έχουμε outsourcing ούτε τεχνικού ούτε εξειδικευμένου επιστημονικού, τεχνικού προσωπικού – όμως τα μηχανήματα που θα απαιτηθούν, οι επιπρόσθετες δαπάνες, δηλαδή, που θα απαιτηθούν, για να μπορέσει μιας κλίμακας άλλης από αυτήν που σήμερα διαχειρίζεται η τεχνική υπηρεσία του Στρατού, δεν ξέρουμε σε τι κόστος ανταποκρίνεται και ποια θα είναι τα οφέλη.

Στο κεφάλαιο 3, δηλαδή στα άρθρα 9 έως 16, έχουμε την καινοτομία της Υπηρεσίας Αξιοποίησης Περιουσίας Ενόπλων Δυνάμεων με σκοπό την επιχειρηματική αξιοποίηση της περιουσίας των Ενόπλων Δυνάμεων και των Μετοχικών Ταμείων, προκειμένου να εξασφαλιστούν έσοδα στις Ένοπλες Δυνάμεις.

Επί της αρχής δεν έχουμε αντίρρηση, ίσα-ίσα θεωρούμε ότι ιδιαίτερα στις σημερινές συνθήκες «η δημόσια προίκα» πρέπει να αξιοποιείται και στο χέρι μας είναι να περιφρουρήσουμε τον όρο αξιοποίηση. Η διαφάνεια, ο ορθολογισμός, η τήρηση κανόνων είναι εκείνα που θα διασφαλίσουν και θα επιβάλουν την ορθολογική αξιοποίηση.

Εμείς θεωρούμε θετική την πρόβλεψη που κάνατε, κύριε Υπουργέ, προ ολίγου, γιατί διαφωνούμε στο ότι θα πρέπει το Υπουργείο Εθνικής Άμυνας – ακόμη με τις ιδιομορφίες που έχει το Υπουργείο – δεν είναι ορθολογικό και αποτελεσματικό να έχει την δική του δομή, τις δικές του προτεραιότητες και σχεδιασμούς, σε ό,τι αφορά στην αξιοποίηση των περιουσιακών στοιχείων του Δημοσίου που διαχειρίζεται και όλα αυτά θα πρέπει να εντάσσονται σε μια συνολικότερη αντίληψη, σχεδιασμό και δομή. Οπότε σε αυτό συμφωνούμε. Βελτιώθηκε η πρότασή σας, αλλά έχουμε ορισμένες επιφυλάξεις ως προς αυτήν την ενσωμάτωση στον συνολικότερο σχεδιασμό και αξιοποίηση.

Βεβαίως, εδώ, η εμπλοκή της ΜΟ.Μ.ΚΑ., που προβλέπεται να αναλαμβάνει τουριστικές κατασκευές εντός των παραχωρούμενων από τον Στρατό περιοχών, θεωρούμε ότι δεν είναι ρεαλιστική, με την έννοια ότι παρά το ότι βεβαίως, γραφειοκρατικά, χρονικά, θα αντιμετώπιζε προβλήματα…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν υπάρχει τέτοια πρόβλεψη. Δεν υπάρχει.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής «του ΠΟΤΑΜΙΟΥ»): Δεν υπάρχει τέτοια πρόβλεψη, δηλαδή, δεν προβλέπεται η αξιοποίηση της ΜΟ.Μ.ΚΑ. για την κατασκευή τεχνικών έργων, που θα αφορούν στην αξιοποίηση; Εάν δεν υπάρχει, είναι σαφώς θετικό, γιατί βλέπαμε ότι δεν μπορούσε να είναι συμβατή αυτή η πρόβλεψη με τη νομοθεσία.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εάν ζητηθεί από τους επενδυτές;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Συγνώμη, μου επιτρέπετε; Αυτό μπορεί να γίνει μόνον εάν υπάρχει ένα μεγάλο έργο υποδομής και θα σας αναφέρω ένα παράδειγμα.

Ένα λιμάνι, το οποίο μπορεί να γίνει για την υποδοχή κρουαζιέρας σε ένα νησί, το οποίο όμως, παράλληλα, θα ικανοποιεί και στρατιωτικές ανάγκες. Θα σας αναφέρω ένα παράδειγμα. Το Πρασονήσι στη Ρόδο – υπάρχει μια πρόταση – μπορεί να χρησιμοποιηθεί, επειδή είναι μεγάλο το πεδίο βολής, για την είσοδο κρουαζιέρας στην Ανατολική Μεσόγειο και μάλιστα με αυτά που συμβαίνουν στην Μέση Ανατολή, δεν μπορεί να ξεκινήσει η κρουαζιέρα ούτε από την Αίγυπτο ούτε από τη Συρία αλλά ούτε και από τις άλλες περιοχές. Τι λένε, λοιπόν, εκεί; Ζητούν να γίνει ένα μεγάλο λιμάνι για 5 κρουαζιερόπλοια και 1 αεροδρόμιο για να προσγειώνονται αεροπλάνα, όπως και υποδομές ξενοδοχείου.

Αν το λιμάνι αυτό, παράλληλα με τις ανάγκες του επενδυτή, καλύπτει και στρατιωτικές ανάγκες, δηλαδή να μπορούμε να το χρησιμοποιήσουμε σε περίπτωση πολέμου, σε περίπτωση μιας κρίσης και σαν στρατιωτικό λιμάνι, υπό αυτές τις προϋποθέσεις, ναι, μπορεί να το κατασκευάσουμε με δικές μας προδιαγραφές ή και με νατοϊκές προδιαγραφές, προκειμένου να μπορεί να αξιοποιεί και τους δύο σκοπούς. Τότε, μπορεί να εμπλακεί η ΜΟ.Μ.ΚΑ., πριν όμως παραδοθεί το έργο στον επενδυτή. Θα είναι στρατιωτική περιουσία, θα ενταχθεί στον ευρύτερο στρατιωτικό σχεδιασμό και θα χρησιμοποιηθεί σε περίπτωση ανάγκης πολέμου, επιστρατεύσεως από τις Ένοπλες Δυνάμεις και τότε θα κατασκευαστεί από εμάς.

Δεν θα πάμε εμείς να χτίσουμε ξενοδοχεία. Βασικές υποδομές που μπορεί να είναι και στρατιωτικές υποδομές θα κάνουμε, όπως κάνουμε και τώρα.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Σας ευχαριστώ, αλλά εξακολουθώ να θεωρώ ότι δεν ξέρω σε ποιες εξειδικευμένες περιπτώσεις θα ήταν κάτι τέτοιο χρήσιμο ή θα ήταν κάτι τέτοιο ακόμη και επιβεβλημένο. Σε κάθε περίπτωση – ω μη γένοιτο –πολέμου ή ειδικών αναγκών, ούτως ή άλλως οποιαδήποτε υποδομή επιστρατεύεται ή χρησιμοποιείται από τις Ένοπλες Δυνάμεις.

Βέβαια, στα μεγάλα έργα όπου η αξιοποίηση των ευρωπαϊκών πόρων είναι εκ των ων ουκ άνευ, διότι ιδιαίτερα στην περίοδο της χρεοκοπίας δεν περισσεύουν εθνικοί πόροι, εκεί θα υπάρχει απόλυτη αδυναμία αξιοποίησης αυτών των πόρων από έναν τεχνικό οργανισμό των Ενόπλων Δυνάμεων.

Τώρα, σε ό,τι αφορά στα στρατόπεδα που βρίσκονται μέσα στα όρια των πόλεων, θεωρούμε ότι η διαχρονική θέση και το πάγιο αίτημα της Τοπικής Αυτοδιοίκησης για παραχώρησή τους στην Αυτοδιοίκηση δεν μπορεί παρά να είναι ως αρχή αποδεκτή, παρά το ότι μέχρι σήμερα έχουμε πολλές περιπτώσεις, όπου η διαχείριση δεν υπήρξε πάντα υποδειγματική.

Εδώ μπορούν να βελτιωθούν οι κανόνες, οι ρυθμιστικοί όροι και βεβαίως, θεωρώ ότι θα πρέπει να γίνονται σεβαστές οι προβλέψεις του πολεοδομικού σχεδιασμού, η πρόβλεψη χρήσεων γης κ.λπ..

Σε ό,τι αφορά στην επιλογή του Διευθυντή της ΥΠ.Α.Α.Π.Ε.Δ., όπου προβλέπεται ότι με απόφαση του Υπουργού Εθνικής Άμυνας, κατόπιν πρόσκλησης εκδήλωσης ενδιαφέροντος, που θα αναρτάται στην επίσημη ιστοσελίδα του Υπουργείου, θα ολοκληρώνεται. Εμείς προτείνουμε να ανοιχθεί η διαφάνεια και η πρόσκληση να μπορεί και πρέπει να ανεβαίνει στο Opengov. Έτσι θα έχουμε και μεγαλύτερη αντιπροσωπευτικότητα, αλλά και τήρηση των κανόνων της διαφάνειας, που οφείλουμε να διασφαλίζουμε στη δημόσια ζωή.

Σε σχέση με την χρονική επέκταση - παράταση της θητείας των Αρχηγών, εμείς δεν έχουμε αντίρρηση. Να υπενθυμίσω κι εδώ, με αυτή την ευκαιρία, ότι το ΠΟΤΑΜΙ θεωρεί ότι ο ρόλος της Επιτροπής Εθνικής Άμυνας και Εξωτερικών Υποθέσεων, ο ρόλος της Βουλής, δηλαδή, θα πρέπει να είναι πιο ενεργός, όχι καθοριστικός, στη διαδικασία επιλογής των υψηλών στελεχών, των Αρχηγών, δηλαδή.

Σε σχέση με τα άρθρα 17 έως 30, στο κεφάλαιο 4. Εδώ έχουμε πολλές βελτιώσεις, όπως αποδείχθηκε από τη χθεσινή συζήτηση, που ήταν πολύ χρήσιμη και από όσα έχετε υιοθετήσει. Θεωρούμε, όμως, ότι πέραν της αντιμετώπισης πολλών εκκρεμοτήτων και πιθανών αδικιών, που αντιμετωπίζονται με αυτά τα άρθρα στο παρόν νομοσχέδιο, υπάρχει αναγκαιότητα να ξεπεράσουμε όλες τις δυσλειτουργίες και τις παθογένειες που ήρθαν ως αποτέλεσμα μιας πολυνομίας και μιας αποσπασματικότητας αντιμετώπισης διαφόρων εκκρεμοτήτων, με ρυθμίσεις που διαχρονικά ακολουθούσαν διάφορες λογικές που, όμως, δεν έφεραν το πολυπόθητο αποτέλεσμα αντιμετώπισης των διαφορετικών ταχυτήτων, των πολυδιασπάσεων, των εσωτερικών ανταγωνισμών, οι οποίοι δεν δημιουργούν συνθήκες αποτελεσματικότητας και ορθής λειτουργίας των Ενόπλων Δυνάμεων, στο εσωτερικό τους.

Έτσι, λοιπόν, νομίζω ότι θα πρέπει το Υπουργείο σας, κύριε Υπουργέ, να προχωρήσει σε αυτή την αντιμετώπιση των εκκρεμοτήτων που υπάρχουν από την πολυνομία και την αποσπασματικότητα.

Τώρα, σχετικά με τους στρατιωτικούς ιερείς. Επειδή είμαστε, πραγματικά, σε μια άλλη εποχή…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ένας είναι.

ΣΠΥΡΟΣ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Μπορεί να είναι ένας, το θυμάμαι αυτό, γιατί εγώ σας ρώτησα την προηγούμενη φορά, περί τίνος πρόκειται. Δεν γεννάται ζήτημα για τον έναν, αλλά, γενικά, η άνοδος στην ιεραρχία ιερέων σε εποχή παρατεταμένης, δόξα τω Θεώ, ειρήνης είναι εκτός πραγματικότητας. Εν πάση περιπτώσει, αφορά στον έναν.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έχουμε νεκρούς και σε καιρό ειρήνης, ξέρετε.

ΣΠΥΡΟΣ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Ναι, αλλά επειδή παραπέμπει στον περίφημο τότε Αρχιεπίσκοπο Ενόπλων Δυνάμεων, της αλήστου μνήμης εποχής της χούντας και όχι μόνο για λόγους συμβολισμού, αλλά και για λόγους ουσίας, οι ιερείς δεν έχουν κανένα λόγο να ακολουθούν την στρατιωτική ιεραρχία. Σεβαστός και αναγκαίος ο ρόλος και η παρουσία τους δίπλα στις Ένοπλες Δυνάμεις, αλλά ως ιερείς.

Στο κεφάλαιο 5, με τα άρθρα 31 έως 34, έχουμε διάφορες διατάξεις που αφορούν στον τρόπο που συνάπτονται οι συμβάσεις για εξοπλισμούς, προμήθειες, υπηρεσίες, έργα κ.λπ.. Εδώ, με την ευκαιρία, να κάνω μια τηλεγραφική αναφορά στην αναγκαιότητα του να βρεθούν τρόποι να στηριχθεί η εγχώρια αμυντική βιομηχανία.

Νομίζω ότι όλοι συμφωνούμε σε αυτή την αναγκαιότητα. Χρόνια τώρα ταλανίζονται οι αμυντικές βιομηχανίες από πολυποίκιλα προβλήματα, που δεν αντιμετωπίστηκαν ποτέ. Νομίζω ότι ήρθε ο καιρός να τα δούμε από κοινού, ορθολογικά, γιατί δεν βλέπω να έχουν μέλλον ούτε τα ΕΑΣ ούτε η ΕΑΒ. Πρέπει να δούμε όλα τα προβλήματα συγκεντρωτικά, ώστε να μην συνεχίσει αυτή η απαξίωση, που δεν έχει να κάνει μόνο με τις θέσεις εργασίας, αλλά και με την απώλεια μίας πολύτιμης τεχνογνωσίας, που δεν πρέπει να χαθεί. Με μία ορθολογική αναδιοργάνωση των Αμυντικών Βιομηχανιών όχι μόνο θα διασφαλίσουμε το να καλύπτουν τις οικονομικές τους ανάγκες, αλλά πέρα από την αυτοσυντήρησή τους, να είναι και κερδοφόρες και, πολλαπλά, χρήσιμες.

Στο Κεφάλαιο 6 και στα άρθρα από 35 έως 45, έχουμε ρύθμιση επιμέρους ζητημάτων, όπως η εξασφάλιση οικονομικής βιωσιμότητας ειδικών λογαριασμών των Κλάδων Ενόπλων Δυνάμεων, εποπτεία Οικονομικού Συνεταιρισμού Μονίμων Αξιωματικών και εναρμόνιση Στρατιωτικών με δημόσιους υπάλληλους σε ευθύνες ατυχημάτων, τροχαίων, ή διάφορα άλλα. Οι βασικές ρυθμίσεις αναφέρονται στα προηγούμενα Κεφάλαια. Τις υπόλοιπες παρατηρήσεις θα τις κάνω στη β΄ ανάγνωση του νομοσχεδίου. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δανέλλη.

Κυρίες και κύριοι συνάδελφοι, απευθύνω παράκληση προς το Σώμα να κάνουμε μία διακοπή 5 λεπτών.

(ΔΙΑΚΟΠΗ ΤΗΣ ΣΥΝΕΔΡΙΑΣΗΣ)

(ΜΕΤΑ ΤΗ ΔΙΑΚΟΠΗ)

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, συνεχίζεται η διακοπείσα συνεδρίαση. Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κυρίες και κύριοι συνάδελφοι, κύριε Υπουργέ, αγαπητοί Επιτελείς του Υπουργείου Εθνικής Άμυνας, θα περιοριστώ αυστηρά στην κατ' άρθρον τοποθέτησή μου, χωρίς να επεκταθώ σε επιχειρηματολογία επί των αντιφωνούντων, αντιλεγόντων, και διαφωνούντων συναδέλφων, επιφυλασσόμενος να το πράξω στη β΄ ανάγνωση ή στην τοποθέτησή μου στην Ολομέλεια.

Το παρόν σχέδιο νόμου στοχεύει στη ρύθμιση βασικών αναγκών οργάνωσης και δομής των Ενόπλων Δυνάμεων, μέσω της σύστασης νέων υπηρεσιών και της συγχώνευσης άλλων. Ρυθμίζει ζητήματα ασφάλειας και εξοπλιστικής επάρκειας των Ενόπλων Δυνάμεων και βελτιώνει σε σημαντικό βαθμό θέματα, που αφορούν στη σταδιοδρομική εξέλιξη και την υπηρεσιακή αξιοποίηση στελεχών των Ενόπλων Δυνάμεων.

Το υπό συζήτηση νομοσχέδιο, όπως έχουμε πει, χωρίζεται σε επτά κεφάλαια. Το πρώτο κεφάλαιο περιλαμβάνει τα άρθρα 1 έως 4. Πιο συγκεκριμένα, στο άρθρο 1 καθορίζεται η ίδρυση της Σ.Μ.Υ.Α., τη Σχολή Μονίμων Υπαξιωματικών Αεροπορίας και περιγράφεται η αποστολή της. Στο άρθρο 2 καθορίζεται το γενικό πλαίσιο παρεχόμενης εκπαίδευσης, καθώς και οι κατευθύνσεις, που θα λειτουργούν στη Σχολή. Οι κατευθύνσεις αυτές θα είναι τρεις, κατ' αντιστοιχία προς τις ειδικεύσεις των Σχολών που καταργούνται. Στο άρθρο 4 ορίζεται ρητά πως οι υπάρχουσες Σχολές θα συνεχίσουν τη λειτουργία τους έως την αποφοίτηση όλων των μέχρι τότε υφιστάμενων σπουδαστών. Οι πρώτοι σπουδαστές της Σ.Μ.Υ.Α. θα εισαχθούν το ακαδημαϊκό έτος του 2017 - 2018.

Το Δεύτερο Κεφάλαιο αποτελείται από τα άρθρα 5 έως 8. Στο άρθρο 5 προβλέπεται η συγκρότηση Μονάδας Μελετών και Κατασκευών, ΜΟ.Μ.ΚΑ., για την εκπόνηση μελετών για την κατασκευή έργων τοπικού ενδιαφέροντος. Με τη σύσταση της Υπηρεσίας αυτής αναμένεται να αξιοποιηθούν καλύτερα οι υλικοτεχνικές δυνατότητες των Ενόπλων Δυνάμεων. Επίσης, ρυθμίζονται το αντικείμενο, ο σκοπός και το περιεχόμενο των αναλαμβανόμενων έργων ή των μελετών, ο προϋπολογισμός τους, τα δικαιώματα και οι υποχρεώσεις της ΜΟ.Μ.ΚΑ..

Στο σημείο αυτό, θεωρώ υποχρέωσή μου να υπενθυμίσω την αρωγή των τεχνικών υπηρεσιών των Ενόπλων Δυνάμεων και τη συμβολή τους στην ανασυγκρότηση της χώρας, ιδιαίτερα μετά τη λήξη του Β΄ Παγκοσμίου Πολέμου, αναλαμβάνοντας και εκτελώντας με απόλυτη επιτυχία έργα ζωτικής σημασίας για την αναβάθμιση της ελληνικής υπαίθρου.

Στο άρθρο 7 του παρόντος κεφαλαίου γίνονται σαφείς οι αρμοδιότητες της νέας αυτής Υπηρεσίας. Ειδικότερα, η εξέταση αιτημάτων φορέων για την μελέτη και την εκτέλεση έργων τοπικού ενδιαφέροντος, η εισήγηση προς τον Υπουργό Εθνικής Άμυνας για την έγκριση ή όχι σύμπραξης του Υπουργείου Εθνικής Άμυνας και η συνομολόγηση με τον αντισυμβαλλόμενο φορέα των όρων των σχετικών συμβάσεων, καταστροφών και εκτελέσεις έργων, σε περιπτώσεις επείγουσας εθνικής ανάγκης.

Όσον αφορά στο τρίτο κεφάλαιο, αποτελείται από τα άρθρα 9 έως 16. Στο άρθρο 9 προβλέπεται η σύσταση Υπηρεσίας Αξιοποίησης της Ακίνητης Περιουσίας των Ενόπλων Δυνάμεων, η ΥΠ.Α.Α.Π.Ε.Δ.. Το άρθρο 10 καθορίζει την αποστολή της Υπηρεσίας αυτής, η οποία προσδιορίζεται στην οικονομοτεχνική και νομική υποστήριξη της βελτίωσης αξιοποίησης και εκμετάλλευσης – να χρησιμοποιήσω μια λέξη, που πρότεινε να προσθέσουμε ο κ. Λοβέρδος – των ακινήτων, ιδιοκτησίας του Ταμείου Εθνικής Άμυνας, του Ταμείου Εθνικού Στόλου, του Ταμείου Αεροπορικής Άμυνας, καθώς και των ακινήτων του Μετοχικού Ταμείου Στρατού, του Μετοχικού Ταμείου Ναυτικού και του Μετοχικού Ταμείου Αεροπορίας, που δεν χρησιμοποιούνται για στρατιωτικούς σκοπούς.

Να υπογραμμίσουμε σ' αυτό το σημείο ότι δεν πρόκειται για ξεπούλημα των ακινήτων των Ενόπλων Δυνάμεων, αλλά για επενδύσεις, που θα γίνουν, οι οποίες θα έχουν οφέλη για τις Ένοπλες Δυνάμεις και θα συμβάλουν σημαντικά στην επανεκκίνηση της οικονομικής λειτουργίας της χώρας. Οι οικονομικές εισροές, που θα προκύπτουν από την εκμετάλλευση της αξίας των ακινήτων για την κάλυψη πάγιων και διαρκών αναγκών των Ενόπλων Δυνάμεων, θα έχουν διαρκή χαρακτήρα, αποκλειόμενης της εφάπαξ αξιοποίησής τους και της συνακόλουθης απογύμνωσης των Ταμείων από τα περιουσιακά, που αυτά διαθέτουν.

Στο άρθρο 11 καθορίζεται λεπτομερώς ο τρόπος και η διαδικασία αξιοποίησης των ακινήτων των Ενόπλων Δυνάμεων. Διαδικασία, η οποία χαρακτηρίζεται από διαφάνεια και αντικειμενικότητα.

Το τέταρτο κεφάλαιο του παρόντος νομοσχεδίου αποτελείται από τα άρθρα 17 έως 30. Πιο συγκεκριμένα, στο άρθρο 17 ορίζεται τριετής η θητεία του Αρχηγού ΓΕΕΘΑ και διετής των Αρχηγών των Γενικών Επιτελείων, με τη δυνατότητα παράτασης κατά ένα ακόμα έτος, αντίστοιχα.

Στο άρθρο 18, διορθώνεται μια νομοθετική ατέλεια και παρέχεται η δυνατότητα να μεταταγούν στο Σώμα των Αξιωματικών, οι προερχόμενοι από Ανθυπασπιστές και Μόνιμους Υπαξιωματικούς, οι οποίοι είναι απόφοιτοι Ανώτερων Στρατιωτικών Σχολών Υπαξιωματικών και πτυχιούχοι Α.Ε.Ι., καθώς επίσης και οι Ανθυπασπιστές που προέρχονται από τους Εθελοντές Μακράς Θητείας (ΕΜΘ) και ΕΠΟΠ και είναι πτυχιούχοι Ανώτατης Εκπαίδευσης τεχνολογικού τομέα, δύνανται να μεταταγούν στο Σώμα των Μονίμων Υπαξιωματικών. Στην παρ. 4 του παρόντος άρθρου, καταρτίζεται σύστημα αξιολόγησης των στελεχών των Ενόπλων Δυνάμεων, το οποίο διέπεται από τις αρχές της αμεροληψίας και της αξιοκρατίας.

Επίσης, στην παρ.26 του άρθρου αυτού, ρυθμίζεται μια αδικία χρόνων, καθώς οι Αξιωματικοί που προέρχονται από τις Ανώτερες Στρατιωτικές Σχολές Υπαξιωματικών (Α.Σ.Σ.Υ.) των τάξεων 1991-1992 (καταταγέντες το 1989-1990), οι οποίοι συμπλήρωσαν 25 έτη πραγματικής στρατιωτικής υπηρεσίας μέχρι την 31-12-2014, υπάγονται στις διατάξεις των νόμων που αφορούν στα στελέχη των Ενόπλων Δυνάμεων που συμπλήρωσαν 25ετία στις 31-12-2012.

Με το άρθρο 20, ρυθμίζονται οι όροι και οι προϋποθέσεις για τη μετάταξη στελεχών των Ενόπλων Δυνάμεων στο Σώμα των Στρατιωτικών Ιερέων. Η ανάγκη αυτή προέκυψε, αφενός, λόγω των δημοσιονομικών συνθηκών, που δεν επιτρέπουν την προκήρυξη διαγωνισμού για την κάλυψη σημαντικού αριθμού κενών οργανικών θέσεων Στρατιωτικών Ιερέων, οι οποίοι έχουν αποστρατευτεί και, αφετέρου, προκειμένου να αξιοποιούνται τα άρρενα στελέχη των Ενόπλων Δυνάμεων που υποβάλλουν αιτήσεις παραιτήσεως ή αποστρατείας, με σκοπό να ενδυθούν το ιερατικό σχήμα. Επίσης, καθορίζονται οι όροι και οι προϋποθέσεις όσων επιθυμούν να υποβάλουν αίτηση μετάταξης.

Στο άρθρο 23, δίνεται η δυνατότητα μετάταξης στην ειδικότητα των ιατρών, οδοντιάτρων, κτηνιάτρων, φαρμακοποιών και ψυχολόγων σε όσους Αξιωματικούς Νοσηλευτικής των τριών Κλάδων των Ενόπλων Δυνάμεων είναι κάτοχοι αντίστοιχου πτυχίου και το επιθυμούν.

Στο άρθρο 25, εισάγονται ρυθμίσεις με τις οποίες στον τόπο παραμονής τους θα υπηρετούν υποχρεωτικά, μετά από αναφορά τους, στελέχη που τελούν σε χηρεία και έχουν ένα τουλάχιστον τέκνο, καθώς και στελέχη που, είτε έχουν σύζυγο με αναπηρία είτε με δικαστική απόφαση τους έχει ανατεθεί η επιμέλεια ατόμων με αναπηρία είτε με δικαστική απόφαση έχουν οριστεί ανάδοχοι γονείς ανήλικου με αναπηρία, για όσο χρόνο ισχύει η αναδοχή. Το ποσοστό αναπηρίας θα πρέπει να είναι τουλάχιστον 67%.

Το πέμπτο κεφάλαιο αποτελείται από τα άρθρα 31 έως 34. Στο άρθρο 31 καθορίζεται το πλαίσιο της διαδικασίας σύναψης συμβάσεων προμηθειών στρατιωτικού εξοπλισμού, κατά το οποίο, η αναθέτουσα αρχή υποχρεούται να συνάψει ταυτόχρονα με την αρχική, Σύμβαση Εν Συνεχεία Υποστήριξης του προς προμήθεια στρατιωτικού εξοπλισμού, με τον ίδιο ή άλλο οικονομικό φορέα. Στο πλαίσιο της αρχής της διαφάνειας και της ορθολογικής διαχείρισης του κρατικού Προϋπολογισμού, παρέχεται τη δυνατότητα στα Γενικά Επιτελεία να συνάπτουν αυτοτελώς συμβάσεις υποστήριξης, για συμβάσεις προμήθειας στρατιωτικού εξοπλισμού, οι οποίες είχαν, νομίμως, συναφθεί με προϊσχύουσες διατάξεις.

Στο άρθρο 32, ορίζονται τα Γενικά Επιτελεία ως αρμόδια για τη διενέργεια όλων των διαδικασιών, που απαιτούνται για τη σύναψη συμβάσεων προμηθειών και υπηρεσιών. Η εκτιμώμενη αξία των συμβάσεων αυτών, εκτός ΦΠΑ, θα πρέπει να είναι κατώτερη του ποσού του κατώτατου ορίου από το οποίο εφαρμόζεται η νομοθεσία της Ευρωπαϊκής Ένωσης.

Με το άρθρο 33, επιδιώκεται αντιστάθμιση του ελλείμματος, που προκαλείται στον τομέα των αμυντικών εξοπλισμών, εξαιτίας της μη αποτελεσματικής – έως τώρα – διαχείρισης των πιστώσεων του Υπουργείου Εθνικής Άμυνας. Στο άρθρο 34 εισάγονται διατάξεις με τις οποίες γίνεται πιο απλή η αξιοποίηση του μη επιχειρησιακά αναγκαίου εξοπλισμού των Ενόπλων Δυνάμεων. Ο εξοπλισμός αυτός μπορεί να διατίθεται προς πώληση, ανταλλαγή ή χρηματοδοτική μίσθωση και τα έσοδα που θα προκύπτουν από την αξιοποίηση αυτή, θα εγγράφονται στον προϋπολογισμό του Υπουργείου Εθνικής Άμυνας.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Κατσίκη, μου επιτρέπετε μια διευκρίνιση;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Παρακαλώ, κύριε Υπουργέ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Να ξεκινήσω, επειδή τέθηκε το ερώτημα από τους συναδέλφους, «τι σημαίνει μη επιχειρησιακώς, αλλά εύχρηστο υλικό;». Αναφερόμαστε, κυρίως, σε πυρομαχικά, τα οποία δεν χρησιμοποιούνται πλέον από τις ελληνικές Ένοπλες Δυνάμεις και υπάρχουν σε τεράστιες ποσότητες σαν αποθέματα, σε αποθήκες. Ποια ήταν η μέχρι τώρα πρακτική; Τα χαρακτηρίζαμε «άχρηστα υλικά» και εν συνεχεία επωλούντο. Με αποτέλεσμα οι τιμές να πηγαίνουν σε τιμές scrap, π.χ. τα BNP-1, τα οποία αυτή τη στιγμή δίνουμε στην Αίγυπτο.

Δεν υπήρχε, λοιπόν, κατηγορία εύχρηστου, αλλά μη επιχειρησιακού υλικού. Υπήρχε το άχρηστο υλικό ή το εύχρηστο υλικό. Για το μεν εύχρηστο έπρεπε να γίνει υποπρόγραμμα ολόκληρο για διαγωνισμούς από τη Γενική Γραμματεία Εξοπλισμών, για το άχρηστο υλικό γινόταν διαδικασία, ώστε να ονομαστεί «άχρηστο». Αυτή τη στιγμή, λοιπόν, μόνο και μόνο από το Πολεμικό Ναυτικό από τα 30 mm ή τα 105 mm που δίνουμε από το Στρατό, μπορούμε να επιτυγχάνουμε τιμές ακόμη και ίσες με την τιμή απόκτησης του υλικού αυτού. Και δεν χρεώνονται οι Ένοπλες Δυνάμεις με τα έξοδα του να τα φυλάσσουμε και εισπράττουμε χρήματα, τα οποία με τη συναίνεση του Υπουργείου Οικονομικών μπαίνουν στον προϋπολογισμό των Επιτελείων. Ευχαριστώ.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Ευχαριστώ κι εγώ για την παρέμβασή σας, κύριε Υπουργέ. Είναι προφανές ότι θ’ αυξηθούν κατ’ αυτό τον τρόπο, με την εφαρμογή των διατάξεων του άρθρου 34, τα έσοδα του Υπουργείου Εθνικής Άμυνας, όταν ένα υλικό εξοπλιστικής φύσεως θα πωλείται πλέον σαν υλικό εύχρηστο και όχι άχρηστο, για να πηγαίνει στα scrap.

Το έκτο κεφάλαιο περιλαμβάνει τα άρθρα 35 έως 45. Με το άρθρο 36 επανέρχεται στην εποπτεία του Υπουργείου Εθνικής Άμυνας, η λειτουργία του Οικοδομικού Συνεταιρισμού Μονίμων Αξιωματικών Ελληνικού Στρατού, «Ο.Σ.Μ.Α.Ε.Σ.», προκειμένου να επιλυθούν μείζονα χρονίζοντα ζητήματα διαχειριστικής και οικονομικής φύσεως.

Με το άρθρο 37 εισάγονται διατάξεις, οι οποίες εναρμονίζουν δικαιϊκά το στρατιωτικό προσωπικό των Ενόπλων Δυνάμεων, που τέθηκε σε δυνητική ή αυτοδίκαιη αργία με τα ισχύοντα από τις διατάξεις του Υπαλληλικού Κώδικα, ν.3528/2007, για τους δημοσίους πολιτικούς υπαλλήλους, όσον αφορά στην επιστροφή των παρακρατηθεισών αποδοχών τους.

Με το άρθρο 41 συστήνεται Επιτροπή για τον έλεγχο των ευρημάτων της Μονάδας Εσωτερικού Ελέγχου του Υπουργείου Εθνικής Άμυνας. Η συγκρότηση της Επιτροπής με προεξάρχοντα Εφέτη δικαστή, ο οποίος θ’ απολαμβάνει προσωπικής και λειτουργικής ανεξαρτησίας, παρέχει εγγυήσεις αμερόληπτης κρίσης και εγγυάται την αποτελεσματικότερη ενέργεια και αξιολόγηση ευρημάτων, με στόχο την καταπολέμηση φαινομένων διαφθοράς στο χώρο της Εθνικής Άμυνας και απόδοση στη δικαιοσύνη, στην οποία η έκθεση της Επιτροπής διαβιβάζεται αμελλητί, σε περίπτωση τέλεσης ποινικού αδικήματος, στις αρμόδιες εισαγγελικές αρχές.

Στο πλαίσιο της επιμόρφωσης και της αναβάθμισης των στελεχών των Ενόπλων Δυνάμεων, το άρθρο 42 εισάγει την ακαδημαϊκή συνεργασία Σχολών των Ενόπλων Δυνάμεων με Ανώτατα Εκπαιδευτικά Ιδρύματα για την εκπόνηση κοινών μεταπτυχιακών προγραμμάτων, σπουδών και σεμιναρίων.

Στο έβδομο και τελευταίο κεφάλαιο, το οποίο αποτελείται από τα άρθρα 46 έως 49 του παρόντος νομοσχεδίου περιλαμβάνονται εξουσιοδοτικές διατάξεις για την έκδοση Κανονιστικών Πράξεων, με τις οποίες θα ρυθμίζονται ειδικά ζητήματα των προηγούμενων κεφαλαίων. Επίσης, περιλαμβάνει τις μεταβατικές και καταργητικές διατάξεις και τις διατάξεις έναρξης ισχύος του νόμου.

Κλείνοντας, οι Ανεξάρτητοι Έλληνες υπερψηφίζουμε το παρόν σχέδιο νόμου, το οποίο διασφαλίζει την αξιοπιστία των Ενόπλων Δυνάμεων, την αξιοκρατία και τη διαφάνεια των λειτουργιών της. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κατσίκη. ΤοΝ λόγο έχει ο κ. Ιωάννης Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κύριε Πρόεδρε, κύριε Υπουργέ, κύριοι συνάδελφοι, οφείλω να ξεκινήσω την Εισήγησή μου κάνοντας την παρατήρηση πως αποδεικνύουμε σήμερα πως υπάρχει περιθώριο συνεννόησης και πως είναι εφικτό να βρούμε κοινό τόπο. Πολλές από τις παρατηρήσεις, τις οποίες κάναμε κι εμείς στην Ένωση Κεντρώων έγιναν αποδεκτές και οδήγησαν στις απαραίτητες ενέργειες. Πράγματι, ο Υπουργός ήρθε με διάθεση να συνεργαστεί. Δεν είναι επί του παρόντος να μιλήσουμε ούτε για ειδικά μισθολόγια ούτε για τις συντάξεις των εν αποστρατεία Στελεχών μας.

Οι προτάσεις μας για το κεφάλαιο ένα είναι να βρεθεί ένας τρόπος να επιβιώσουν οι ονομασίες των Σχολών, η ισοτιμία των πτυχίων και η μείωση στη διάρκεια του χρόνου παραμονής στο βαθμό του Σμηνία για τους ευδοκίμους αποφοιτήσαντες της Σ.Μ.Υ.Α.. Αυτές θεωρώ ότι έχουν γίνει σεβαστές. Θα μείνω και λίγο στην ονομασία της νέας Σχολής. Μας βρίσκει σύμφωνους η πρόταση της κυρίας Κανέλλη και θα την στηρίξουμε. Η λέξη «εκπαίδευση» καλύπτει με ορθό τρόπο όλα όσα πρέπει. Μένει βεβαίως να αποτυπωθούν και όλα αυτά και στο παρόν νομοσχέδιο, πριν φθάσει στην Ολομέλεια.

Προχωρώ στον κατ’ άρθρο σχολιασμό του δεύτερου κεφαλαίου που αφορά στην ΜΟ.Μ.ΚΑ.. Επιμένω πως δεν αμφισβητώ τις καλές προθέσεις του Υπουργού και πως θα κριθεί αυτή η πρωτοβουλία από το αποτέλεσμά της. Οφείλετε να γνωρίζετε, κύριε Υπουργέ, όπως είμαι βέβαιος ότι το ξέρετε πως για την όποια επιτυχία ή αποτυχία της ΜΟ.Μ.ΚΑ. όλοι εσάς θα κοιτάνε, καθώς θα θυμούνται πως ήταν καθαρά δική σας πρωτοβουλία. Στην παρούσα περίπτωση δεν νομίζω ότι σας καλύπτουν τα επιχειρήματα που έχετε παρουσιάσει στο παρελθόν, εξηγώντας κάποιες υποχωρήσεις που αναγκαστήκατε να κάνετε. Εδώ, αν κάτι δεν πάει καλά, δεν θα μας φταίει τίποτα άλλο παρά μόνο η δική μας αστοχία και αναποτελεσματικότητα.

Γι’ αυτό σας καλώ για το καλό των συμπολιτών μας, για την προστασία των στελεχών μας, αλλά και στο όνομα της αξίας των πόρων σε χρήματα και σε ανθρώπινο δυναμικό που και με τη ψήφο της Ένωσης Κεντρώων θα διαχειριστείτε σε αυτή σας την προσπάθεια, να είστε πολύ προσεκτικός στον σχεδιασμό, στη σύναψη και στην υλοποίηση των αναμενόμενων προγραμματικών συμβάσεων και να μη διστάσετε να ζητήσετε βοήθεια από τον υπόλοιπο πολιτικό κόσμο, για να κάνετε κάτι που θα κριθεί αντικειμενικά, αν είναι καλό. Φροντίστε, με λίγα λόγια, να μην επιτρέψετε την προχειρότητα πουθενά, γιατί η ΜΟ.Μ.ΚΑ. θα μείνει εκτεθειμένη σε μικροπολιτικές σκοπιμότητες και βεβαίως, ο ελληνικός λαός θα έχει χάσει κάτι από αυτά, που δεν έχει. Εκεί είναι το ζητούμενο για την Ένωση Κεντρώων. Χάθηκαν πάρα πολλοί πόροι τις τελευταίες δεκαετίες εξαιτίας αποτυχημένων πολιτικών πρωτοβουλιών. Να, γιατί ζητάμε τη συναίνεση στον πολιτικό κόσμο και την ανάληψη της συνευθύνης. Όλες οι πρωτοβουλίες, που παίρνονται σήμερα, παραμένουν εκτεθειμένες στην μικροκομματική εκμετάλλευση. Κάθε φορά ο μεγάλος χαμένος είναι ο Έλληνας φορολογούμενος. Ελπίζουμε να μην επαναληφθούν φαινόμενα αδικίας, εκμετάλλευσης των στελεχών μας και διασπάθισης πόρων.

Στο άρθρο 6 και ειδικότερα στην παρ. 2, αναφέρεται πως δίνετε το δικαίωμα στη ΜΟ.Μ.ΚΑ. να μπορεί να χρησιμοποιήσει, μέσω παραχώρησης, υλικοτεχνικό εξοπλισμό από άλλους δημόσιους φορείς χωρίς αντάλλαγμα και πως τους όρους χρήσης αυτούς τους συμφωνούν ελεύθερα οι δύο πλευρές. Θα ήθελα να μας ξεκαθαρίσετε, ποιος θα κάνει τις διαπραγματεύσεις από πλευράς Υπουργείου για τους όρους χρήσης αυτού του υλικοτεχνικού εξοπλισμού. Θα μπορούν οι δημόσιοι φορείς να χορηγούν τα τεχνικά τους μέσα, για να τα δουλέψει προσωπικό των Ενόπλων Δυνάμεων; Ποιος θα ελέγχει αυτές τις συμφωνίες από τους άλλους δημόσιους τομείς; Καταλαβαίνετε πως είναι επιτακτική η ανάγκη να γίνει περισσότερο σαφές και το πλαίσιο των κριτηρίων που θα πρέπει να ικανοποιούνται, για να κριθεί ένα έργο ως ικανό να ενισχύσει την επιχειρησιακή ικανότητα των Ενόπλων Δυνάμεων, με τον απαραίτητο σεβασμό, βέβαια, στη διαφύλαξη τυχόν ευαίσθητων πληροφοριών.

Θα ήθελα την προσοχή σας στον τίτλο του άρθρου 8, αλλά και στη δεύτερη παράγραφο του εν λόγω άρθρου όπου παρατηρώ πως η ασάφεια του όρου «εξαιρετικές περιστάσεις εθνικής ανάγκης», καθώς και το γεγονός πως η αποσαφήνισή του κρίνεται κάθε φορά από το ΚΥ.Σ.Ε.Α. – αν δηλαδή συντρέχουν λόγοι, το αποφασίζει το ΚΥ.Σ.Ε.Α. – το οποίο είναι βεβαίως Κυβερνητικό Όργανο, που θα μπορούσε ενδεχομένως να δεχθεί πως το προσφυγικό ζήτημα πληροί τις εν λόγω προδιαγραφές.

Μια τέτοια προοπτική μας υποχρεώνει να σας ρωτήσουμε ευθέως, για να είναι ξεκάθαρο το αν είναι πιθανόν να χτιστούν με απόφαση ΚΥ.Σ.Ε.Α. προσφυγικές εγκαταστάσεις από την ΜΟ.Μ.ΚΑ., η οποία σε αυτή την περίπτωση θα παρεκκλίνει του σκοπού της, όπως αυτός ορίζεται ουσιαστικά στην πρώτη παράγραφο του πέμπτου άρθρου, όπου γίνεται ξεκάθαρο πως προϋπόθεση, για να λάβει η ΜΟ.Μ.ΚΑ. ένα έργο, είναι το έργο αυτό να συμβάλει στην επαύξηση των υπηρεσιακών δυνατοτήτων των Ενόπλων Δυνάμεων.

Θα ήθελα, κλείνοντας τον σχολιασμό του δευτέρου κεφαλαίου του τόσο κρίσιμου νομοσχεδίου, να κάνω και ένα σχόλιο για το άρθρο 7, όπου βέβαια στην παρ. β γίνεται σαφές σε όλους πως η ΜΟ.Μ.ΚΑ. εισηγείται και ο Υπουργός αποφασίζει το ποια έργα εκτελούνται και ποια όχι. Εδώ, κύριε Υπουργέ, είστε εκτεθειμένος και μπορεί να κατηγορηθείτε τουλάχιστον για το ότι δείχνετε μεγάλη εμπιστοσύνη στην κριτική ικανότητα, όχι μόνο την δική σας, αλλά και των επόμενων, που θα έρθουν, μετά από εσάς. Παράλληλα, αυξάνεται ο πειρασμός να επιλέγει με λάθος κριτήρια και θα είναι μεγάλος αυτός ο πειρασμός για τον εκάστοτε υπουργό άμυνας και η Ελλάδα έχει ήδη πληγωθεί από έναν ανέντιμο υπουργό εθνικής άμυνας.

Έχοντας πει αυτά, προχωρώ στο κεφάλαιο 3 και στον σχολιασμό της πολύ σοβαρής προσπάθειας αξιοποίησης της περιουσίας των Ενόπλων Δυνάμεων. Πρόκειται για ένα πολύ κρίσιμο κομμάτι του νομοσχεδίου και οφείλω να ομολογήσω με χαρά πως η περιουσία των Ενόπλων Δυνάμεων γλιτώνει, όπως φαίνεται, από το υπερταμείο Σόϊμπλε και η αξιοποίησή της είναι θέμα που έχουμε την δυνατότητα να εξετάσουμε αναλυτικά, εμείς, οι εκλεγμένοι από τον ελληνικό λαό βουλευτές, εδώ, στην Ελλάδα και μέσα σε αυτή την αίθουσα. Κανείς δεν αμφισβητεί πως έπρεπε να παρθεί μια πρωτοβουλία στην κατεύθυνση της αξιοποίησης της εν λόγω περιουσίας. Το αντικείμενο της συζήτησης οφείλει να είναι βεβαίως το πώς θα επιτευχθεί αυτό.

Πριν προχωρήσω στις σχετικές παρατηρήσεις, αλλά και στην κατάθεση των προτάσεών μου θα ήθελα πρώτα να εξετάσουμε τα ζητήματα που εγείρονται στο άρθρο 12 υπό τον τίτλο: «Ειδικές διατάξεις», όπου στην δεύτερη παράγραφο εξαιρείτε τα προς αξιοποίηση ακίνητα των παραμεθόριων περιοχών από την ισχύ των διατάξεων των άρθρων 25 έως 27, 29 και 30 του ν.1892/1990. Αντιλαμβάνεστε τις ανησυχίες μας. Θα θέλαμε να μας πείτε, αν τις συμμερίζεστε. Θα ακούσουμε τις σκέψεις σας επ' αυτού του θέματος. Στο ίδιο άρθρο, το άρθρο 12 και ειδικά, στην παρ.1 θα προστρέξουμε, αν ο επόμενος υπουργός εθνικής άμυνας καλέσει στο γραφείο του αυτούς, που εσείς τώρα, ως Υπουργός, θα διαλέξετε μέσω του ρόλου σας στην όλη διαδικασία, όπως το να επιλέγετε τον Διευθυντή της ΥΠ.Α.Α.Π.Ε.Δ. και να τους πει πως για λόγους εθνικής άμυνας ακυρώνεται η επένδυσή τους, γιατί αυτό λέγεται στην συγκεκριμένη παράγραφο, πώς μπορεί να επικαλεστεί κάποιος πως για λόγους εθνικής άμυνας ακυρώνεται η επένδυση. Αυτοί ποια άρθρα του παρόντος νόμου θα κοιτάξουν; Τις ενδεχόμενες ζημιές ποιος θα τις πληρώσει; Θέλει μια προσοχή εδώ, κατά την γνώμη μου. Στο άρθρο 13 καλώς εξαιρείτε τους Δήμους από την διαδικασία που προβλέπεται στις παρ. 4 έως και 12 του άρθρου 11 του παρόντος και είναι σωστές και οι τρεις παρατηρήσεις, που βάζει ο νομοθέτης, δηλαδή του 5% της βιωσιμότητας και της έγκρισης του Συμβουλίου Άμυνας.

Πιστεύουμε πως ίσως έτσι σταματήσει η απαξίωση πολλών στρατοπέδων, που βρίσκονται μέσα στις πόλεις μας και μένουν αναξιοποίητα, παραδομένα στην αδιαφορία, να φθείρονται. Θα θέλαμε όμως και μετά από την τοποθέτηση του εκπροσώπου της ΚΕΔΕ χθες, την τοποθέτησή σας για το πώς μπορεί να επηρεάζει το παρόν άρθρο την υπόθεση του Δήμου Σερρών; Γιατί, αν όπως είπε ο υπεύθυνος της ΚΕΔΕ χθες, στα στρατόπεδα του Δήμου Σερρών έχουν προχωρήσει σε νέες πολεοδομικές μελέτες και σε τροποποιήσεις του σχεδίου πόλεως, εκεί έχουμε με αυτή την κίνηση μια προστιθέμενη αξία. Άρα, λοιπόν, το 5%, το οποίο μπορεί να ζητάμε από τον Δήμο σαν αντάλλαγμα, ουσιαστικά, της εκμετάλλευσης των στρατοπέδων, ίσως να είναι κι ένα μεγάλο ποσοστό. Εκεί, που έχουν ήδη γίνει κάποιες εργασίες, κάποιες ενέργειες, δίνουν μια προστιθέμενη αξία στην περιουσία του Υπουργείου Εθνικής Άμυνας.

Για το άρθρο 16, και για το ότι αυτές οι προσπάθειες αξιοποίησης της περιουσίας των Ενόπλων Δυνάμεων θα χαρακτηριστούν «στρατηγικές επενδύσεις μεικτού χαρακτήρα», με απόφαση του Υπουργού, το μόνο που έχουμε να σχολιάσουμε...

ΠΑΝΑΓΙΩΤΗΣ (ΠΑΝΟΣ) ΚΑΜΕΝΟΣ (Υπουργός Εθνικής Άμυνας): Έχει αλλάξει. Έχει γίνει «μετά από πρόταση του Υπουργού».

ΙΩΑΝΝΗΣ ΣΑΡΙΔΗΣ (Ειδικός Αγορητή της Ένωσης Κεντρώων): Μάλιστα. Στα άρθρα 17 και 30 του Δ’ Κεφαλαίου και στον τρόπο με τον οποίο επιχειρείται η διευθέτηση δύσκολων θεμάτων, στηρίζω και την αρχική παρατήρηση που έκανα, κατά την εισήγησή μου, πως το παρόν νομοσχέδιο δεν είναι κακογραμμένο, δεν είναι πρόχειρο, εξυπηρετεί μια σειρά σημαντικών ζητημάτων, τα οποία έτυχαν ιδιαίτερης προσοχής, της προσοχής που τους άξιζε. Η εκτίμησή μου είναι πως τα μαθηματικά βγαίνουν, μένει να το δούμε και στην πράξη.

Θα ήθελα στην περίπτωση του άρθρου 25, επειδή ουσιαστικά έγινε με μια εισήγηση της Ένωσης Κεντρώων, να ευχαριστήσω τον Αναπληρωτή Υπουργό, τον κ. Βίτσα, τον Υπουργό, τον κ. Καμμένο και όλους όσους κοπίασαν, με σκοπό την ανακούφιση των στελεχών μας που έχουν στην φροντίδα προς ΑμεΑ με δικαστική απόφαση. Λόγω της πίεσης του χρόνου θα τοποθετηθώ και στην β΄ ανάγνωση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ πολύ, κύριε Πρόεδρε. Στο σημερινό και σύντομο χρόνο που διαθέτω για το νομοσχέδιο «Ρύθμιση θεμάτων αρμοδιότητας Υπουργείου Εθνικής Άμυνας», θέλω να σταθώ επιλεκτικά σε κάποια τεχνικά θέματα, που δεν ακούμε συχνά και που δυστυχώς, αποτελούν διαχρονικά προβλήματα στις Ένοπλες Δυνάμεις.

Θέλω να σταθώ ιδιαίτερα στο άρθρο 31, που καθιστά «υποχρεωτική την σύναψη Συμβάσεων Εν Συνεχεία Υποστήριξης, (FOS), σε κάθε σύμβαση προμήθειας στρατιωτικού εξοπλισμού». Ο τροποποιούμενος ν.3978/2011 προέβλεπε «την δυνατότητα ταυτόχρονης ή μεταγενέστερης σύναψης Σύμβασης Εν Συνεχεία Υποστήριξης, με κάθε προμήθεια εξοπλισμού», τώρα όμως, αυτή καθίσταται «υποχρεωτικά ταυτόχρονη». Οι συμβάσεις αυτές αφορούν συντήρηση, ανταλλακτικά, πυρομαχικά, εκπαίδευση, εκσυγχρονισμό, αναβάθμιση και παράταση διάρκειας ζωής των οπλικών συστημάτων. Στο σημερινό περιβάλλον, της ραγδαίας τεχνολογικής εξέλιξης, είναι απολύτως αναγκαίες για την αποτελεσματική λειτουργία των σύγχρονων οπλικών συστημάτων, που, αφού τα χρυσοπληρώσουμε, στη συνέχεια εξαρτόμαστε από την καλή λειτουργία τους για την Άμυνα της χώρας.

Αποτελεί αναπόφευκτο γεγονός ότι για κρίσιμα οπλικά συστήματα εξαρτόμαστε από ξένους προμηθευτές και καθώς περνούν τα χρόνια κι εξελίσσεται η τεχνολογία, η εξάρτησή μας αυτή αυξάνει. Αυτό ισχύει βέβαια και σχεδόν για πάρα πολλές χώρες του πλανήτη. Αποτελεί, όμως, ελληνική ιδιαιτερότητα το γεγονός ότι συχνά στο παρελθόν έχουμε περιοριστεί στο να αποκτήσουμε κάποιο εξελιγμένο οπλικό σύστημα, έτσι για να λέμε ότι το έχουμε, χωρίς να ενδιαφερθούμε για την απόκτηση των κατάλληλων πυρομαχικών, πρόσθετων συστημάτων, αναβαθμίσεων και όλων εκείνων των πραγμάτων, που καθιστούν το οπλικό σύστημα λειτουργικό. Δεν έχουμε, όμως, τέτοια πολυτέλεια. Δεν αγοράζουμε αεροπλάνα και τεθωρακισμένα μόνο για να τα βάλουμε κάποια στιγμή στο Μουσείο. Οι πόροι μας είναι περιορισμένοι. Πρέπει, λοιπόν, από τη στιγμή που αποφασίζεται κάποια στρατιωτική προμήθεια να προτάσσεται η λειτουργικότητα.

Είναι ακόμα σημαντικά τα άρθρα 33 και 34, που προβλέπουν ότι όποια δημόσια έσοδα προκύψουν ως αποζημιώσεις του Δημοσίου για συμβάσεις του Υπουργείου Εθνικής Άμυνας ή από την πώληση μη αναγκαίου στρατιωτικού εξοπλισμού, θα κατευθύνονται αποκλειστικά για την κάλυψη εξοπλιστικών αναγκών, πλέον του ανώτατου ορίου πιστώσεων του Υπουργείου Εθνικής Άμυνας. Στις σημερινές συνθήκες οικονομικής στενότητας, είναι αναγκαίο να μην διαρρέουν πόροι από τα εξοπλιστικά προγράμματα, αλλά να ανακυκλώνονται για τον ίδιο σκοπό. Και μπράβο σας, κύριε Υπουργέ, που φαίνεται πόσο καλά και ουσιαστικά κάνει το Υπουργείο τη δουλειά του παίρνοντας τέτοιες πρωτοβουλίες.

Θεωρώ ακόμα σημαντικό το άρθρο 42, που προβλέπει τη δυνατότητα ακαδημαϊκής συνεργασίας Σχολών των Ενόπλων Δυνάμεων με ΑΕΙ.

Στο σημερινό τεχνολογικό περιβάλλον, η αξιοποίηση όλων των δυνάμεων της χώρας για την αναβάθμιση των αμυντικών μας δυνατοτήτων είναι απολύτως αναγκαία. Τέλος, το άρθρο 43 για ορισμένα θέματα στρατολογικής φύσης είναι αποκαλυπτικό μιας μακροχρόνιας κακοδαιμονίας, που πρέπει επιτέλους, να εκλείψει.

Το άρθρο 43 προβλέπει το απολύτως αυτονόητο, δηλαδή ότι οι πτυχιούχοι Ακαδημιών Εμπορικού Ναυτικού μεταφέρονται στο Πολεμικό Ναυτικό και οι πτυχιούχοι χειριστές αεροπλάνων και ελικοπτέρων μεταφέρονται, αντίστοιχα, στην Πολεμική Αεροπορία και την Αεροπορία Στρατού. Αυτό το αυτονόητο, για να γίνει στην Ελλάδα, χρειάζεται ειδικό νόμο, αφού οι σχετικές κατανομές στρατευσίμων αποτελούσαν παραδοσιακά πολιτικό προνόμιο. Αν θέλουμε, λοιπόν, την μεγιστοποίηση των αμυντικών δυνατοτήτων της χώρας, πρέπει επιτέλους να επικρατήσει σε τέτοια θέματα η αξιοκρατία, όχι μόνο για λόγους δικαιοσύνης, αλλά και για λόγους αποτελεσματικότητας. Θεωρώ το νομοσχέδιο αυτό ικανοποιητικότατο στο σύνολό του και στα άρθρα του. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Αυλωνίτου. Τον λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Κύριε Πρόεδρε, κύριε Υπουργέ, πριν αναφερθώ συγκεκριμένα στο άρθρο 13, θα ήθελα ένα σχόλιό σας σε σχέση με σημερινό δημοσίευμα της εφημερίδας «Μακεδονία», το οποίο αναφέρεται σε χθεσινό δημοσίευμα της «Deutsche Zeitung», σύμφωνα με το οποίο η «Krauss-Maffei» μας πούλησε την προηγούμενη δεκαετία 24 οβιδοβόλα, αξίας 188 εκατομμυρίων ευρώ και ότι για να μπορέσει να πάρει αυτή τη δουλειά, κατέβαλε μίζες στην Αθήνα, με τη βοήθεια μεσαζόντων, μεταξύ αυτών και δύο πρώην βουλευτών του Γερμανικού Σοσιαλδημοκρατικού Κόμματος. Μάλιστα, το δημοσίευμα λέει ότι διώκεται, όχι για διαφθορά, λόγω παραγραφής, η εταιρία, αλλά για φοροδιαφυγή, διότι κακώς οι μίζες καταγράφηκαν ως δαπάνες στις εταιρίες και ως εκ τούτου εξέπεσαν από το φορολογητέο ποσό.

Αναφέρεται μάλιστα το όνομα κάποιου κ. Μπόντε, που υπέγραψε, σύμφωνα με τα ανακριτικά ευρήματα και την επίμαχη συμφωνία. Έχει μια σημασία αυτό, γιατί όπως ξέρετε, η «Krauss-Maffei» είχε πάρει τη δουλειά με τα «LEOPARD» στην ΕΛΒΟ Θεσσαλονίκης, που αυτή τη στιγμή ψυχολογεί. Το προσωπικό της είναι απλήρωτο για πάρα πολλούς μήνες και είναι εξαφανισμένος ο εκκαθαριστής της επιχείρησης, ο οποίος έμαθα ότι αμείβεται με 15.000 ευρώ το μήνα και αυτή τη στιγμή τον αναζητούν οι εργαζόμενοι. Έτσι, με πληροφόρησε το Σωματείο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έχει μπει εκκαθαριστής, δεν αμείβεται κανείς. Θα σας απαντήσω αμέσως. Την υπόθεση αυτή την έχω στείλει στον εισαγγελέα από την πρώτη εβδομάδα, που ανέλαβα τα καθήκοντά μου, μαζί με τις υποθέσεις τις άλλες, όπως η «Rheinmetall» και έχω ζητήσει να ξανανοίξουν οι φάκελοι. Αποτέλεσμα είναι, όπως ξέρετε, ο αντιπρόσωπος να είναι φυλακισμένος.

Τώρα, όσον αφορά τα αιτήματα αποζημιώσεων του Υπουργείου Εθνικής Άμυνας, διότι εδώ προκύπτει και το εξής, πέραν του ποινικού και της προφυλάκισης όλων αυτών ή της φυλάκισης, προκύπτει το θέμα της αποζημιώσεως, το οποίο εμείς εγείρουμε για υποθέσεις ιδιαίτερα που έχουν τελεσιδικήσει στο εξωτερικό, όπως η υπόθεση της «Rheinmetall».

Για πρώτη φορά, τέτοιες υποθέσεις έχουν πλέον ανοίξει, προκειμένου το Ελληνικό Δημόσιο σε αποδεδειγμένες και τελεσίδικες υποθέσεις να αποζημιωθεί για ζημιές, τις οποίες έχει υποστεί. Ήδη, από την εταιρία «Rheinmetall» υπάρχει πρόταση – και γι' αυτό έχω συγκροτήσει Επιτροπή με δικαστικούς και έχει πάει στο Νομικό Συμβούλιο του Κράτους – για αποζημίωση. Εμείς ζητήσαμε γύρω στα 200 εκατομμύρια ευρώ αποζημίωση. Νομίζω έχει προσδιοριστεί γύρω στα 136 ή 163 εκατομμύρια ευρώ από την Επιτροπή και είναι στο Νομικό Συμβούλιο του Κράτους.

Οι εταιρείες αυτές ουδέποτε εδιώχθησαν αστικά και οι ποινικές υποθέσεις, πολλές φορές, δεν παρακολουθήθηκαν από το ελληνικό Δημόσιο. Τώρα, λοιπόν, διώκονται ποινικά. Έχω δώσει με εντολή μου, στην Εισαγγελέα Διαφθοράς, την κυρία Ράϊκου, μια μεγάλη ομάδα από Αξιωματικούς, οικονομικούς και δικαστικούς, που βοηθούν στην άσκηση της έρευνας. Η Επιτροπή Εσωτερικών Υποθέσεων διεξάγει έρευνες για όλες αυτές τις υποθέσεις και τα στοιχεία πάνε αμέσως στην Εισαγγελέα, την κυρία Ράικου, και, παράλληλα, ξεκαθαρίζουμε στις εταιρείες ότι όσον αφορά στις παλιές συμβάσεις με τα αντισταθμιστικά ωφελήματα, όπως αυτά του εργοστασίου της Pirelli, με την υπόθεση Λιακουνάκου, δε δεχόμαστε να τα προχωρήσουμε και είναι υποχρεωμένοι να τα αντικαταστήσουν με ανταλλακτικά ή με υπηρεσίες – τουλάχιστον στο μεγαλύτερο μέρος ανταλλακτικά – και από εκεί και πέρα κινούμαστε και αστικά εναντίον τους. Το ίδιο θα συμβεί και για την υπόθεση «Krauss-Maffei».

Γιατί; Εδώ υπάρχει και το άλλο θέμα. Βάσει της ευρωπαϊκής νομοθεσίας, εταιρεία, η οποία έχει κάνει δωροδοκία – ανεξαρτήτως αν έχει παραγραφεί το αδίκημα ή όχι – αποκλείεται από όλους τους ευρωπαϊκούς διαγωνισμούς. Μέχρι τώρα δεν έχει απειληθεί καμία εταιρεία, το κάνουμε τώρα και θα πρέπει να ξέρουν ότι είναι υποχρεωμένες να αποζημιώσουν για τη ζημιά που έχει υποστεί το Ελληνικό Δημόσιο. Την συγκεκριμένη απόφαση, που αναφέρει η εφημερίδα, για την εμπλοκή Βουλευτών Σοσιαλδημοκρατών, δεν την ξέρω. Σας διαβεβαιώνω, πάντως, ότι θα το διερευνήσουμε και θα το εντάξουμε στο φάκελο, τον οποίο έχουμε ήδη στείλει στην Εισαγγελέα Διαφθοράς.

Επειδή, όμως, η συγκεκριμένη εφημερίδα αναφέρεται και σε ένα άλλο θέμα, στο «Παύλος Μελάς», ξέρετε ότι έγινε μια σύσκεψη στο Υπουργείο, εκκλήθηκαν Βουλευτές και της Συμπολίτευσης και της Αξιωματικής Αντιπολίτευσης κι εκεί δεν πρόκειται να γίνουν αυτά, τα οποία λένε, δηλαδή, να ενταχθεί το «Παύλος Μελάς» στο νομοσχέδιο αυτό, με το 5/%. Έχει γίνει μια προεργασία, όμως, μέρος του στρατοπέδου, το οποίο ικανοποιεί όλους τους εμπλεκόμενους και τον Δήμο θα γίνει κατοικίες για Αξιωματικούς και Υπαξιωματικούς και τις οικογένειές τους και το μεγάλο μέρος θα δοθεί στην τοπική κοινωνία, με τη δημιουργία Μουσείου για την εθνική αντίσταση, Μουσείου για τον Ποντιακό Ελληνισμό, που προτείναμε εμείς, με τη συλλογή Φωτιάδη και χώρους πρασίνου, εκεί, που είναι ελεύθεροι χώροι.

Βεβαίως, αυτό ισχύει για όλα τα στρατόπεδα. Εάν υπάρχει πρόταση από την Τοπική Αυτοδιοίκηση που καλύπτει τις ανάγκες μας, θα γίνει.

Επειδή έγινε και αναφορά στις Σέρρες, εκεί, δεν έχουμε κάτι που διεκδικούμε, απ' ό,τι ξέρω. Ρώτησα και τον κ. Ζησιμάτο. Εάν είναι κάτι, που ανήκει ήδη στον Δήμο, δεν πρόκειται να το διεκδικήσουμε εμείς. Αυτά που δίνονται προς εκμετάλλευση είναι απόλυτα καθαρές περιοχές, καθαρά στρατόπεδα, που είναι ξεκαθαρισμένο ότι δεν είναι κληροδοτήματα, που δεν υπάρχει ιδιοκτησιακό καθεστώς, που δεν υπάρχει θέμα δασικό κ.λπ.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Οι κατοικίες που αναφέρατε, με τι λεφτά θα γίνουν;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας είπα, τα λεφτά που θα εισπράττουμε απ' όλες αυτές τις δράσεις της εκμετάλλευσης της περιουσίας, θα δίνονται προς όφελος του προσωπικού. Στο «Παύλος Μελάς», η πολεοδόμηση μόνο του μέρους αυτού που μας δίνεται, γίνεται από το Δήμο ως αντιπαροχή για το υπόλοιπο κομμάτι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Συνεχίστε, κύριε Μηταφίδη, παρακαλώ.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Έκανα αναφορά στην περίπτωση της «Krauss Maffei» γιατί, απ' ό,τι με πληροφόρησαν οι εργαζόμενοι εκεί, προαλείφεται να πάρει το εργοστάσιο και, μάλιστα – γι’ αυτό έχει σημασία η δημόσια δήλωσή σας – με απολύσεις προσωπικού, τη στιγμή που είναι αναγκαίο να γίνουν προσλήψεις προσωπικού, ακόμη και για να αντιμετωπίσει τη σημερινή της δραστηριότητα.

Αλλά, γι’ αυτό που θα έκανα έκκληση, κύριε Υπουργέ, είναι επιτέλους να πληρωθούν οι εργαζόμενοι, οι οποίοι παραμένουν απλήρωτοι για κάτι απίθανες διαδικασίες, ενώ υπάρχει και το ποσό, το οποίο τους οφείλεται. Μιλάμε για δεδουλευμένα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν ανήκει στο Υπουργείο Εθνικής Άμυνας.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Οι άνθρωποι δεν μπορούν να ζήσουν αυτή τη στιγμή.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όταν θα το πάρουμε από το Υπουργείο Οικονομικών στο Υπουργείο Άμυνας, θα σας απαντήσω. Το έχουμε ζητήσει.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Εκεί έχουμε απευθυνθεί, αλλά δυστυχώς, απάντηση δεν παίρνουμε. Επίσης, θα ήθελα με αφορμή το θέμα αυτό με την αξιοποίηση των στρατοπέδων, όπως αναφέρεται στο άρθρο 13, να σας πω ότι θα πρέπει να αναθεωρήσετε. Δεν είναι μόνο προσωπική μου άποψη, αλλά θα σας καταθέσω και σχετική ανακοίνωση της Οργάνωσης Θεσσαλονίκης του ΣΥΡΙΖΑ. Η πολεοδόμηση τμήματος του στρατοπέδου για τις αυτονόητες οικιστικές ανάγκες των ανδρών και των γυναικών των Ενόπλων Δυνάμεων. Ο λόγος είναι πάρα πολύ ουσιαστικός και να έχετε υπόψη σας ότι μιλάμε για μια πόλη, η οποία έχει με τα επίσημα στοιχεία την μικρότερη αναλογία πρασίνου ανά κάτοικο στην Ευρώπη, δηλαδή μόλις 2,27 τ.μ.. Επίσης, βλέποντας τα 14 στρατόπεδα, που υπάρχουν αυτή τη στιγμή, καλύπτουν μια συνολική έκταση που δεν ξεπερνάει τα 3.000 στρέμματα. Εγώ, λοιπόν, θα πρότεινα να βρούμε ένα εναλλακτικό χώρο – που ξέρω ότι αναζητήθηκε – υπάρχει μια έκταση 35 στρεμμάτων που παραχωρεί ο Δήμος Παύλου Μελά. Να μην την εγκαταλείψουμε αυτή την προσπάθεια. Πρέπει σε μια τόσο πυκνοδομημένη πόλη και περιοχή να πρυτανεύσει, κατά τη γνώμη μου, στη σκέψη μας το ζήτημα ότι πρέπει να παραμείνουν αυτοί οι χώροι, ως ελεύθεροι χώροι πρασίνου.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε, κύριε συνάδελφε, αλλά οι συνάδελφοί σας βουλευτές του ΣΥΡΙΖΑ, που ήρθαν στη σύσκεψη, καθώς και ο αρχηγός της κομματικής οργάνωσης και Αντιδήμαρχος πρότεινε την λύση που δεχθήκαμε. Τη δέχθηκαν όλοι. Αν έχετε μεταξύ σας διαφορές, τότε βρείτε τα και πέστε μας.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Ο Αντιδήμαρχος δεν ανήκει στην κομματική μας οργάνωση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Η κομματική σας οργάνωση ήταν παρούσα και οι συνάδελφοί σας ήταν παρόντες. Κλήθηκαν όλοι στη σύσκεψη.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Ο Αντιδήμαρχος είναι προσκείμενος από τη Νέα Δημοκρατία του Δημάρχου, κ. Δερμουτζίδη. Δεν έχει καμία σχέση με αυτό. Πρέπει να καταλάβετε ότι το δικό μας το πνεύμα ήταν να μην παραμείνει αυτό το στρατόπεδο, σήμερα στην κατάσταση που είναι και κάναμε ολόκληρη συζήτηση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Πάντως, κύριε συνάδελφε, ο εκπρόσωπος του ΣΥΡΙΖΑ που ήταν εκεί από την Κοινοβουλευτική Ομάδα συμφώνησε. Όπως συμφώνησε και η Αντιπολίτευση και όλοι.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Η συμφωνία ήταν ότι δεν μπορεί να παραμείνει στη κατάσταση, που είναι και ότι πρέπει να βρούμε την καλύτερη δυνατή λύση. Εγώ θα σας καταθέσω και τις αντιρρήσεις από την πλευρά της οργάνωσης, αλλά είναι και στο πρόγραμμα του ΣΥΡΙΖΑ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα το συζητήσουμε. Καταγράφεται η γνώμη σας, αλλά καταγράφηκε και η γνώμη σας στο Υπουργείο Εθνικής Άμυνας, όπου εκεί στη σύσκεψη πάρθηκε η τελική απόφαση με παρόντες την Περιφέρεια και τον Δήμο. Άρα, εάν έχετε αλλάξει γνώμη, να τα ξαναπούμε και να δούμε, αν υπάρχει άλλη πρόταση. Εμείς είμαστε ανοιχτοί.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Το ξέρετε ότι αυτό ήταν προγραμματική δέσμευση του ΣΥΡΙΖΑ; Το θέμα της παραχώρησης των στρατοπέδων στις τοπικές κοινωνίες και χώροι πρασίνου. Θα σας τα καταθέσω.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Καββαδάς.

ΑΘΑΝΑΣΙΟΣ ΚΑΒΒΑΔΑΣ: Αρχικά θέλω να αναφερθώ στο πρώτο κεφάλαιο του νομοσχεδίου, στα άρθρα 1 έως 4, δηλαδή την ίδρυση της Σχολής Μονίμων Υπαξιωματικών Αεροπορίας. Συγκεκριμένα στο άρθρο 2, παρ. 2, θέλω για άλλη μια φορά να τονίσω την ανάγκη διατήρησης των ιστορικών τίτλων των Σχολών ανά κατεύθυνση. Αυτό ήταν κάτι, που δεσμευτήκατε στη συζήτηση επί της αρχής, δηλαδή ότι θα το κάνετε, κύριε Υπουργέ. Σήμερα, όμως, κάνατε αναδίπλωση και είπατε ότι δυστυχώς αυτό δεν γίνεται, διότι υπάρχουν ειδικότητες που πάνε σε άλλη κατεύθυνση, όπως αυτή των ελεγκτών αεράμυνας.

Ειλικρινά, δεν καταλαβαίνω, γιατί το λέτε αυτό και τι σημασία έχει. Δεν βλέπω, γιατί η αλλαγή ειδικότητας από τη μία κατεύθυνση στην άλλη σημαίνει ότι πρέπει να διαγράψουμε μια ιστορία 70 ετών. Κύριε Υπουργέ, δεν πρέπει να συνδεθεί το όνομά σας με την διάλυση των Σχολών. Μας είπατε σήμερα ότι δίπλα από κάθε κατεύθυνση θα υπάρχει το έμβλημα της κάθε Σχολής.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μην λέτε πράγματα, που δεν έχω πει. Σας διάβασα την αλλαγή περί των εμβλημάτων και το άρθρο που θα μπει μέσα. Αλλά λέτε ιδιωτικώς, αλλά λέτε μετά, άλλα διαβάζετε.

ΑΘΑΝΑΣΙΟΣ ΚΑΒΒΑΔΑΣ: Κύριε Υπουργέ, ακούστε με, θα καταλάβετε τι λέω. Μέσα στο Σήμα των Σχολών Σ.Τ.Υ.Α. και Σ.Υ.Δ. δεν αναφέρονται τα αρχικά των Σχολών. Καταθέτω στα πρακτικά τα εμβλήματα των Σχολών, που φαίνεται ξεκάθαρα αυτό που λέω. Πάρτε κι εσείς, κύριε Υπουργέ. Λοιπόν, φαίνεται πολύ καθαρά σε αυτό, που κατέθεσα προηγουμένως.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το διαβάσατε αυτό, που καταθέσαμε εμείς;

ΑΘΑΝΑΣΙΟΣ ΚΑΒΒΑΔΑΣ: Μετά, θα το δούμε, κύριε Υπουργέ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κάνετε αυτή τη στιγμή αναφορά, όταν εμείς σας έχουμε δώσει νομοτεχνική βελτίωση, που αναφέρει ότι στο άρθρο 2 προστίθεται παράγραφος 3 ως εξής: «*Mε το προεδρικό διάταγμα της παραγράφου 1, του άρθρου 46, είναι δυνατός ο καθορισμός διατήρησης στο πλαίσιο των κατευθύνσεων της Σ.Μ.Υ.Α. των εμβλημάτων και των ονομασιών των σχολών ΣΤΥΑ, ΣΥΔ και ΣΙΡ για λόγους ιστορικής συνέχειας*». Είναι ξεκάθαρο.

ΑΘΑΝΑΣΙΟΣ ΚΑΒΒΑΔΑΣ: Δηλαδή, θα παραμείνουν τα αρχικά, κύριε Υπουργέ;

ΠΑΝΑΓΙΩΤΗΣ(ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μάλιστα.

ΑΘΑΝΑΣΙΟΣ ΚΑΒΒΑΔΑΣ: Ωραία. Επισημαίνουμε, λοιπόν, και επιμένουμε για τελευταία φορά να γίνει κατανοητό. Εμείς, λοιπόν, λέμε κατεύθυνση τεχνολογικής υποστήριξης – Σ.Τ.Υ.Α. και το έμβλημα δίπλα, όπως λέτε, κατεύθυνση επιχειρησιακής υποστήριξης – Σ.Ι.Ρ. και το έμβλημα τις Σ.Ι.Ρ., κατεύθυνση διοικητικής εφοδιαστικής και οικονομικής υποστήριξης – Σ.Υ.Δ.. Σ' αυτή την κατεύθυνση προσθέτω και τον όρο «οικονομικής», γιατί από αυτή την κατεύθυνση, κύριε Υπουργέ, θα αποφοιτούν με ειδικότητα οικονομικού.

Η προσθήκη των τίτλων των Σχολών στις κατευθύνσεις είναι κρίσιμη, γιατί αυτές αποτελούν σημαντικό κομμάτι της ιστορίας της Πολεμικής Αεροπορίας. Τα ζητήματα με τις ειδικότητες των κατευθύνσεων είναι κάτι, που ρυθμίζεται εύκολα.

Δεύτερον, στο άρθρο 3, την παρ.3, θεωρούμε ότι η χρονική επιμήκυνση του χρόνου σπουδών είναι θετική. Συνδυάζεται με την βελτίωση της παρεχόμενης εκπαίδευσης και οφείλει να συνεπάγεται με τη βαθμολογική αναβάθμιση των αποφοίτων. Όπως σας είπα και στην εισήγησή μου, επί της αρχής, ζητούμε, όπως εξετάσετε, οι σπουδαστές να αποφοιτούν ως Επισμηνίες. Εάν δεν γίνεται αυτό, τουλάχιστον να παραμένει ο απόφοιτος για ένα χρόνο στο βαθμό του Σμηνία. Γιατί; Εάν οι απόφοιτοι μένουν για δύο χρόνια στο βαθμό του Σμηνία, κάτι που εισηγηθήκατε και σήμερα και στη συζήτηση επί της αρχής, απαντώντας σε ερώτησή μου, δεν αλλάζουμε κάτι.

Και εξηγώ. Παλιότερα, είχαμε δύο χρόνια στη Σχολή και τρία χρόνια Σμηνίες για να γίνουν Επισμηνίες. Και τώρα είναι τρία χρόνια η Σχολή και εσείς μας είπατε να μένουν δύο χρόνια Σμηνίες. Δηλαδή και στις δύο περιπτώσεις γίνονται Επισμηνίες στα πέντε χρόνια. Οπότε, εμείς επιμένουμε ή να αποφοιτούν Επισμηνίες ή ο απόφοιτος να παραμείνει μόνο ένα χρόνο Σμηνίας.

Τρίτον. Μπορείτε να εξετάσετε ο καταληκτικός βαθμός αποστρατείας των αποφοίτων Ανώτερων Στρατιωτικών Σχολών Υπαξιωματικών να είναι, του Ταξίαρχου για τους αποφοίτους Σχολών Υπαξιωματικών κατόχους πτυχίου Α.Ε.Ι. ή Τ.Ε.Ι. και του Σμηνάρχου για τους αποφοίτους Σχολών Υπαξιωματικών που δεν είναι πτυχιούχοι Α.Ε.Ι. ή Τ.Ε.Ι.. Δηλαδή, να ισχύσει ό,τι κάνατε με τους στρατιωτικούς ιερείς και τους δικαστικούς γραμματείς στο άρθρο 18, στην παρ.8, του παρόντος σχεδίου νόμου.

Τέταρτον, σε συνεργασία με τον αρμόδιο Υπουργό Παιδείας μπορείτε να εξετάσετε τη δυνατότητα των αποφοίτων της νέας Σχολής να κάνουν μεταπτυχιακά προγράμματα. Σημειώνω, το ιδιαίτερο υψηλό επίπεδο των σπουδαστών των Σχολών αυτών, καθώς η βάση εισαγωγής κυμαίνεται από 16.500 έως 19.000 μόρια. Εξάλλου, σε πολλές ευρωπαϊκές χώρες η ολοκλήρωση τριετών σπουδών τριτοβάθμιας εκπαίδευσης παράγει πτυχιούχους με δικαίωμα για μεταπτυχιακές σπουδές. Εδώ, δεν υπάρχει καμία οικονομική επιβάρυνση, κύριε Υπουργέ, για το Κράτος.

Επίσης, καλωσορίζουμε τις ρυθμίσεις της παρ.26, του άρθρου 18, με τις οποίες αίρεται η βαθμολογική αδικία εις βάρος των σειρών 40 και 41 της Σ.Τ.Υ.Α.. Ωστόσο, σας εφιστούμε την προσοχή ότι προκύπτει βαθμολογικό πρόβλημα και με τη σειρά 42. Για την άρση της αδικίας εις βάρος της σειράς 42 μπορεί να τεθεί ως ημερομηνία όριο η 31.12.2015 και όχι 31.12.2014, που ορίζεται τώρα στο άρθρο.

Αναφορικά με το τρίτο κεφάλαιο του νομοσχεδίου και τα άρθρα 9 έως 16 καταθέτω τον προβληματισμό μου σχετικά με τη νέα Υπηρεσία αξιοποίησης ακίνητης περιουσίας. Με αυτήν, τα Μετοχικά Ταμεία των Ενόπλων Δυνάμεων χάνουν το δικαίωμα να ορίζουν τα ίδια την τύχη της ακίνητης περιουσίας τους. Μας λέτε ότι η Διοίκηση των Μετοχικών Ταμείων θα συμμετέχει στο Ανώτατο Στρατιωτικό Συμβούλιο και ότι τα ίδια θα κάνουν την επικύρωση. Πρέπει, όμως, να διασφαλίσετε ότι τα Μετοχικά Ταμεία θα μπορούν να μπλοκάρουν κάποια απόφαση για αξιοποίηση ακίνητης περιουσίας, εάν δεν συμφωνούν. Αναμένουμε, λοιπόν, να δούμε τη νομοτεχνική βελτίωση που δεσμευτήκατε ότι θα φέρετε προς την κατεύθυνση αυτή.

Ενστάσεις, κύριε Υπουργέ, έχω και για την τιμή εκκίνησης του ετήσιου ανταλλάγματος, που προβλέπεται στην παρ. 4 του άρθρου 11 και ορίζεται στο 5% της αντικειμενικής αξίας του ακινήτου. Η τιμή αυτή είναι εξαιρετικά χαμηλή, κάτι που κι εσείς παραδεχτήκατε, στη συζήτηση επί της αρχής. Επίσης, αναφορικά με τις διαδικασίες που προβλέπονται στο άρθρο 11, τι θα γίνεται, αν υπάρχει ένας υποψήφιος; Θα παίρνει το ακίνητο στο 5% της αντικειμενικής; Αυτό είναι κάτι που σίγουρα πρέπει να διορθώσετε.

Κυρίες και κύριοι συνάδελφοι, κλείνοντας, θέλω να αναφερθώ στο θέμα των Αξιωματικών Μηχανικών της Πολεμικής Αεροπορίας. Χαίρομαι ιδιαίτερα που κατανοήσατε το πρόβλημα και την ανισότητα που προκύπτει. Αναμένουμε σύντομα να φέρετε στη Βουλή κάτι, με το οποίο θα αίρονται οι αδικίες που υπάρχουν σήμερα σε βάρος των Μηχανικών της Πολεμικής Αεροπορίας, αλλά και των άλλων Σωμάτων. Σας ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Βαγιωνάκη.

ΒΑΛΙΑ ΒΑΓΙΩΝΑΚΗ: Κύριε Πρόεδρε, νομίζω ότι μετά από τη χθεσινή ακρόαση των φορέων, ο καθένας από εμάς έχει μια πιο ξεκάθαρη σκέψη και γνώμη για τα ζητήματα, τα οποία αφορούν στο συγκεκριμένο νομοσχέδιο. Προσωπικά, διέκρινα μια γενική συμφωνία χωρίς να παραβλέπω ότι υπήρχαν και κάποιες αντιρρήσεις σε επιμέρους ζητήματα.

Για τα θέματα, τα υπηρεσιακά, τα οποία υποστήριξαν οι εκπρόσωποι, δεν θέλω να συμπληρώσω τίποτα. Ωστόσο, αυτό που ήθελα να δούμε στα υπηρεσιακά είναι να αντιμετωπίζονται ισότιμα οι γυναίκες και οι άντρες. Αναφέρθηκαν και στο διάλογο των φορέων αυτά. Πιστεύω ότι όχι σκόπιμα, δεν αντιμετωπίζονται στο συγκεκριμένο νομοσχέδιο. Έχουμε καταθέσει και μια σχετική τροπολογία.

Θα ήθελα να σταθώ σε δύο ζητήματα. Πρώτον, το θέμα της ΜΟ.Μ.ΚΑ., αν και προφανώς θεωρώ απαράδεκτες τις ακραίες εκφράσεις του Προέδρου του ΤΕΕ, κατανοώ ωστόσο τα θέματα που βάζει για τα εργασιακά των μηχανικών, ιδιαίτερα των νέων μηχανικών. Ωστόσο, δεν πρόκειται γι’ αυτό το θέμα, όπως μπαίνει στο νομοσχέδιο. Είναι κάτι διαφορετικό. Το είπε νομίζω ξεκάθαρα και ο κύριος από τους αποστράτους. «Κοιτάξτε, να δείτε τι έκανε η Μ.Ο.Μ.Α. στα νησιά». Δηλαδή, συζητάμε ότι το έργο της ΜΟ.Μ.ΚΑ. θα αφορά απομονωμένες δυσπρόσιτες περιοχές, εκεί, που προφανώς ούτε οι εταιρείες ούτε οι μηχανικοί θα έχουν καμιά διάθεση να πάνε, ενώ από την άλλη μεριά, υπάρχει ιδιαίτερο ενδιαφέρον από την πλευρά των Ενόπλων Δυνάμεων.

Επίσης, μιλάμε για έκτακτες καταστάσεις και θα ήθελα όλοι να φέρουμε στο μυαλό μας τι γινόταν μέχρι να ανακατευτούν οι Ένοπλες Δυνάμεις στο θέμα των εγκαταστάσεων για τους πρόσφυγες. Επειδή ειπώθηκε, προηγουμένως, ότι αυτό αντιτίθεται στο άρθρο 5 παρ. 1. Θέλω όμως να σας διαβάσω το εξής, «ότι με την προϋπόθεση υλοποίησης αυτών που θα κάνει η ΜΟ.Μ.ΚΑ. συμβάλλει μεταξύ άλλων στην επίτευξη των επιχειρησιακών δυνατοτήτων των Ενόπλων Δυνάμεων στην περιοχή». Λέει «μεταξύ άλλων», δεν αποκλείει, δηλαδή, και το θέμα των εκτάκτων καταστάσεων, στα οποία αναφερόμαστε παραπάνω.

Το δεύτερο θέμα, που θα ήθελα να σταθώ, είναι το θέμα της αξιοποίησης της ακίνητης περιουσίας. Η δημιουργία της Υπηρεσίας Αξιοποίησης της Ακίνητης Περιουσίας είναι σημαντικό θέμα, όμως, θα ήθελα να διευκρινιστεί με ποια κριτήρια θα αποφασίζονται ποια από τα ακίνητα θα μπουν στο λογαριασμό της αξιοποίησης; Θέλω να αναφερθώ στο άρθρο 13, που προαναφέρθηκε ο συνάδελφος. Θεωρώ ότι δίνεται μια πολύ μεγάλη ευκαιρία και στους Οργανισμούς Αυτοδιοίκησης να ασχοληθούν με το συγκεκριμένο ζήτημα. Πρέπει να δούμε πώς θα γίνει, ειδικά για τους χώρους που είναι μέσα στον ιστό των πόλεων.

Θα ήθελα να τελειώσω με το θέμα του συνδικαλισμού στις Ένοπλες Δυνάμεις. Είμαι από αυτούς που έχουν συνυπογράψει την τροπολογία, όμως θα ήθελα να πω ότι, όπως αναφέρεται η πρόταση, η οποία γίνεται, είναι «να είναι με παρόμοιο τρόπο, όπως γίνεται με τους αστυνομικούς υπαλλήλους», λέει η πρόταση. Δεν ξέρω ακριβώς, πώς είναι τα ζητήματα, αλλά θα ήθελα απλώς να θυμίσω ότι όταν ξεκινούσε η συζήτηση για το συνδικαλισμό στους Αστυνομικούς υπαλλήλους, πάλι υπήρχαν αντιδράσεις και προβλήματα. Το γνωρίζω ότι είναι διαφορετικό το ζήτημα, υπάρχουν ιδιαιτερότητες, τις οποίες πραγματικά πρέπει να τις αντιμετωπίσουμε, αλλά θεωρώ ότι είναι ένα πολύ ουσιαστικό βήμα προς την σωστή κατεύθυνση. Σας ευχαριστώ.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Οι στρατιωτικοί δεν είναι υπάλληλοι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Καραγιαννίδης.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, μου επιτρέπεται ένα σχόλιο, επειδή ήμουν Εισηγητής στο νομοσχέδιο για τον συνδικαλισμό στην Αστυνομία έχουμε εντελώς διαφορετικά πράγματα. Μπορεί να αναφερόμαστε στο θέμα του συνδικαλισμού στο Λιμενικό Σώμα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είσαστε υπέρ;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας παρακαλώ, κύριε Δαβάκη. Ο κ. Κολλύρης είναι υπέρ, που είναι στην οργάνωσή σας; Ο κ. Κολλύρης, που είναι μέλος της Νέας Δημοκρατίας, στον τομέα σας και μίλησε χθες, είναι υπέρ;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εγώ έχω την ίδια στάση για όλους. Ποια οργάνωσή μας;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αν θέλετε να σας απαντήσω για τον κ. Κολλύρη. Είναι στην οργάνωση της Νέας Δημοκρατίας. Εμένα μου ζητήθηκε από το γραφείο του κ. Δένδια, ήρθε απόσπαση από το γραφείο του, για όνομα του Θεού, αφήστε αυτό τον διάλογο.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εγώ έχω κοινή στάση για όλους, διαχρονικά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ο συνδικαλισμός στο Λιμενικό Σώμα, που είναι στρατιωτική υπηρεσία, έχει Στρατιωτικό Κανονισμό είναι πιο παρεμφερής σε αυτό, που κάνουμε εδώ, δηλαδή, στο δικαίωμα να έχουν φωνή οι στρατιωτικοί μέσα από ένα Σωματείο και κατόπιν αποφάσεως του Αρείου Πάγου. Επειδή στην Αστυνομία υπάρχουν κάποια άλλα πράγματα, σε σχέση με την λειτουργία του συνδικαλισμού, να μην το προσομοιάσουμε. Πάμε προς το Λιμενικό, διότι, μπορεί να υπάρξουν παρεξηγήσεις.

ΧΡΗΣΤΟΣ ΚΑΡΑΓΙΑΝΝΙΔΗΣ: Κύριε Πρόεδρε, θα αφήσω την τροπολογία στο τέλος, διότι προκαλεί περισσότερες εντάσεις από ό,τι θα έπρεπε.

Θα ξεκινήσω με το άρθρο 11, παρ.1, όπου αναφέρεται ότι «υποχρεούνται τα Ταμεία να καταθέσουν τις εκτάσεις προς αξιοποίηση στην ΥΠ.Α.Α.Π.Ε.Δ.», αυτό νομίζω ότι θα έπρεπε να υπάρχει αναρτημένο και να είναι προς γνώση όλων, δηλαδή, να είναι δημόσια αναρτημένο.

Το δεύτερο, όσον αφορά στο άρθρο 11, έχει να κάνει με το εξής: στη διαβούλευση το νομοσχέδιο με τη μορφή, που είχε τότε, μέσα στους τρόπους αξιοποίησης ήταν α) «η εκμίσθωση», β) «με σύσταση δικαιώματος επιφανείας, σύμφωνα με το άρθρο 16 και τα επόμενα του ν.3966/2011». Αυτό στην τωρινή μορφή του νόμου λείπει.

Θεωρώ – μπορεί να κάνω λάθος και πείτε μου, αν είναι λάθος η εκτίμησή μου – ότι ήταν μια ασφαλιστική δικλίδα στο τι ακριβώς αξιοποίηση θα υπάρχει σε αυτά τα ακίνητα, διότι αυτό έβαζε συγκεκριμένους όρους, με τους οποίους θα γινόταν η αξιοποίηση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτό θα μπει, έχετε δίκιο. Το είχαμε βάλει στην διαβούλευση, έχετε δίκιο, θα το ξαναβάλουμε αμέσως, για να είναι ξεκάθαρα τα πράγματα και να μην υπάρχει καμία παρεξήγηση.

ΧΡΗΣΤΟΣ ΚΑΡΑΓΙΑΝΝΙΔΗΣ: Το τρίτο, που αφορά στο συγκεκριμένο Κεφάλαιο περί αξιοποίησης, είναι κάποιες ενστάσεις, κάποιες αντιρρήσεις από την ΚΕΔΕ. Νομίζω ότι ο γενικός ορισμός αυτού του πράγματος είναι ότι εκτάσεις, που είναι μέσα στους αστικούς ιστούς, πρέπει με προσοχή να αποδοθούν, όπου είναι να αποδοθούν. Σωστά υπάρχει το άρθρο 13, που λέει «κατ’ εξαίρεση η Τοπική Αυτοδιοίκηση μπορεί να κάνει απευθείας συμφωνίες με το ΥΠ.Α.Α.Π.Ε.Δ.». Εκεί, λοιπόν, θα πρέπει να δούμε, να μην φορτωθεί ακόμη περισσότερο με πολεοδομήσεις ένας ανοιχτός χώρος πρασίνου και να δούμε με ποιον τρόπο μπορεί να γίνει αυτή η αξιοποίηση και να πάμε παρακάτω.

Όσον αφορά στην ΜΟ.Μ.ΚΑ., θέλω να πω το εξής. Η ΜΟ.Μ.ΚΑ. δεν είναι ίδρυση κατασκευαστικής εταιρίας. Δεν θα πηγαίνουν οι Αξιωματικοί του ελληνικού στρατού να «χτυπάνε» έργα με τις ιδιωτικές εταιρείες, για να ξεκαθαρίσουμε τα πράγματα. Ερχόμενος από μια ορεινή και ακριτική περιοχή – όπως είναι όλη η Ανατολική Μακεδονία και η Θράκη – όταν γίνονται καταστροφές, δεν υπάρχει κανένας εργολάβος μηχανικός, που να έρθει να αναλάβει αυτά τα έργα. Όταν γίνονται φυσικές καταστροφές στον Έβρο, στον νομό Ξάνθης δεν υπάρχει κανένας εργολάβος να το κάνει. Θα συμφωνήσουμε ότι το Υπουργείο Εθνικής Άμυνας κάνει μια προσπάθεια, με το δυναμικό που έχει, με την υλικοτεχνική υποδομή που έχει; Θα σας πω και κάτι άλλο, εμείς, στον νομό Δράμας έχουμε κάνει μια προσπάθεια συνεννόησης με την Αντιπεριφέρεια, ώστε τα μηχανήματα που έχει, να δοθούν σε συνέργεια με τον ελληνικό Στρατό – γιατί τους λείπουν και οι χειριστές και τα καύσιμα – για να μπορέσουμε να διανοίγουμε αγροτικούς και δασικούς δρόμους. Αυτό φαντάζομαι ότι θέλει να επιτύχει το συγκεκριμένο νομοσχέδιο και νομίζω ότι δεν κάνω λάθος.

Το τρίτο κομμάτι αφορά στο άρθρο 53, για το εφάπαξ βοήθημα ειδικών λογαριασμών αλληλοβοήθειας. Νομίζω ότι το ποσοστό 80% είναι υψηλότατο σε σχέση με τα ποσοστά που δίνουν τα κέντρα πιστοποίησης αναπηρίας στο 67% για βαριές νόσους, όπως είναι ο αυτισμός, σύνδρομο Down.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το κάναμε, ήδη, 67%.

ΧΡΗΣΤΟΣ ΚΑΡΑΓΙΑΝΝΙΔΗΣ: Εντάξει, με προλάβατε. Αφού διορθώθηκαν αυτά, θα μιλήσω για αλλά τρία θέματα, πριν πω για τις τροπολογίες. Ένα πάγιο αίτημα Αξιωματικών είναι η εθελοντική παραμονή στο στράτευμα μέχρι τα 58 έτη, από τα 56, που είναι τώρα. Από αυτά που έχω διαβάσει – χωρίς να έχω και μεγάλη ειδικότητα σε αυτά τα ζητήματα – νομίζω ότι το ζήτημα είναι επαρκώς δίκαιο και πρέπει να το συζητήσουμε και αν είναι δίκαιο, να λυθεί.

Σχετικά με τις τροπολογίες, το δικαίωμα του πότε θα καταθέτουμε τροπολογίες, νομίζω ότι το έχουμε και δεν είναι τροπολογία φάντασμα ούτε είναι τροπολογία καθ' υπαγόρευση, όπως ειπώθηκε πολλαπλώς στις προηγούμενες συνεδριάσεις. Αν διαφωνούμε με μια τροπολογία, προσπαθούμε να αποδομήσουμε τα επιχειρήματα της τροπολογίας, όχι να αποδομήσουμε αυτούς, που την κατέθεσαν, γιατί έγινε κατά κόρον αυτές τις δύο μέρες. Αυτή, λοιπόν, η τροπολογία έρχεται να λύσει ή έρχεται να δικαιώσει ή έρχεται να φέρει στην επιφάνεια, κάτι που υπάρχει, όπως είπε και ο κ. Λοβέρδος. Χθες δεν ήρθαν φαντάσματα εδώ, ήρθαν εκπρόσωποι Σωματείων και Οργανώσεων. Αν θέλουμε να παραδεχθούμε την πραγματικότητα, πρέπει να κάνουμε κάτι προς την λύση αυτού του πράγματος. Εάν υπάρχουν διαφωνίες, πρέπει να τεθούν, αλλά να μην τίθεται ότι εμείς ξέρουμε τον κ. Τσουκαράκη, τον οποίον, εγώ τον γνώρισα στη χθεσινή συνεδρίαση. Δεν έχουμε συναντηθεί με κανέναν άνθρωπο από τους Αξιωματικούς αυτούς, που είναι μέλη αυτών των οργανώσεων και σωματείων. Πρέπει, λοιπόν, να μπούμε επί της ουσίας, εάν συμφωνούμε στο να υπάρχει συνδικαλισμός με τους πολύ ισχυρούς περιορισμούς, που βάζει η συγκεκριμένη τροπολογία; Εάν δεν συμφωνούμε, τι αντιπροτείνουμε; Εν πάση περιπτώσει, εάν είχε ενδιαφέρον η Νέα Δημοκρατία, δεν θα ήσασταν εδώ εσείς, κύριε Δαβάκη και ο κ. Καββαδάς. Θα ήταν τα μέλη της Επιτροπής, που συμμετέχουν από πλευράς Νέας Δημοκρατίας. Μόνο εσείς οι δύο μιλήσατε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εμείς έχουμε άποψη.

ΧΡΗΣΤΟΣ ΚΑΡΑΓΙΑΝΝΙΔΗΣ: Το γνωρίζω και το αποδέχομαι, αλλά είπατε ότι θα έπρεπε να γίνει μια συζήτηση ή κάνουμε τέσσερις συνεδριάσεις.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Έχουμε την εξής άποψη, όχι συνδικαλισμό στις Ένοπλες Δυνάμεις και δεν αντιπροτείνουμε τίποτε.

ΧΡΗΣΤΟΣ ΚΑΡΑΓΙΑΝΝΙΔΗΣ: Το αποδέχομαι αυτό, αλλά αν υπάρχει ένα ενδιαφέρον, θα έπρεπε τα μέλη της Επιτροπής της Νέας Δημοκρατίας να είναι εδώ και να επιχειρηματολογήσουν επί αυτού του θέματος. Η συμμετοχή σας δεν δείχνει μεγάλο ενδιαφέρον.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είναι σε άλλες Επιτροπές.

ΧΡΗΣΤΟΣ ΚΑΡΑΓΙΑΝΝΙΔΗΣ: Το δέχομαι, ως αιτιολόγηση. Κλείνω με την τροπολογία που θα καταθέσουμε – και δεν είναι πάλι φάντασμα – η οποία αφορά στους Ραδιοναυτίλους και έρχεται να λύσει ένα πρόβλημα – που όλοι παραδεχθήκαμε χτες και με τους φορείς – ότι είναι ένα ζήτημα ισότιμης αντιμετώπισης των γυναικών και των ανδρών, που υπηρετούν σε αυτό το συγκεκριμένο Σώμα. Θα καταθέσουμε, λοιπόν, αυτήν την τροπολογία, ώστε να πάψει να υπάρχει αυτή η ανισοτιμία και να προχωρήσουμε λίγο παρακάτω θετικά.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Καμμένος.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, θα διευκολύνω και δεν θα πάρω θέση αυτή τη στιγμή. Θα καταθέσω στη Γραμματεία τις αλλαγές, οι οποίες συμφωνήθηκαν, αυτή τη στιγμή, τις νομοτεχνικές βελτιώσεις.

Θέλω να σας ζητήσω, κύριε Δαβάκη, να αποσύρετε και να σβήσετε από τα πρακτικά το «άφωνοι Αρχηγοί». Θα ήθελα όλοι μας να αφήσουμε τους Αρχηγούς έξω από την πολιτική αντιπαράθεση. Σας παρακαλώ, ιδιαίτερα. Ξέρω την ευαισθησία σας, ας σβήσει από τα πρακτικά το «άφωνοι Αρχηγοί», γιατί δεν τους καλέσαμε τους Αρχηγούς κανονικά να έρθουν.

Είχατε το δικαίωμα να τους καλέσετε σε ακρόαση φορέων και δεν τους καλέσατε. Το να τους κατηγορούμε ότι είναι και άφωνοι είναι άδικο απέναντί τους. Πιστεύω ότι το καταλαβαίνετε και θα συμφωνήσετε να το διαγράψουμε. Όσον αφορά στα υπόλοιπα, θα πάρω θέση στη συνεδρίαση την μεσημεριανή.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Δαβάκης, έχει τον λόγο.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Στην αναφορά του κ. Υπουργού για το λεχθέν από εμένα «άφωνοι Αρχηγοί», θέλω να του πω ότι δεν το ανακαλώ, διότι η αναφορά μου ήταν επί συγκεκριμένου θέματος, να μην είναι άφωνοι οι Αρχηγοί, για την τροπολογία. Δεν τους κάλεσα, όπως είπε ο κ. Υπουργός, ενώ μπορούσα να τους καλέσω, διότι δεν είχε εμφανιστεί η τροπολογία κατά τη διαδικασία κλήσης των φορέων ακροάσεως.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας είχα ενημερώσει.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Σε άλλα, δεν ήθελα να έρθουν εδώ οι Αρχηγοί, πλην όμως, στην περίπτωση που αφορά στο προσωπικό τους, θεωρώ απαραίτητη την παρουσία των Αρχηγών και την έκφραση γνώμης, γιατί μέχρι τώρα γνωρίζουμε, κύριε Υπουργέ – και πιθανόν το ξέρετε και εσείς – ότι όλες οι ηγεσίες, μέχρι τώρα που μιλάμε, ήταν αντίθετες με τον συνδικαλισμό στις Ένοπλες Δυνάμεις.

Αν κάτι άλλαξε, μπορείτε να μας πείτε τώρα ότι έχει μεταβληθεί η θέση τους όσον αφορά στον συνδικαλισμό. Παρακαλώ για την απάντησή σας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, σε καμία περίπτωση δεν μπορούμε να λέμε «άφωνοι Αρχηγοί».

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Η εκτίμηση και η αγάπη στην ηγεσία των Ενόπλων Δυνάμεων, είναι δεδομένη.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αφού δεν καταλαβαίνετε να αποσύρετε το «άφωνοι Αρχηγοί», τι να σας πω; Αναλαμβάνετε και την ευθύνη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Η εκτίμηση και η αγάπη στην ηγεσία των Ενόπλων Δυνάμεων είναι δεδομένη και γι' αυτό τους ζητούμε, για ένα μέγιστης σημασίας θέμα που αφορά στο προσωπικό τους, να έρθουν και να ακούσουμε τις απόψεις τους.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Δεν κλήθηκαν, δεν κλήθηκαν.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν μπορούσαν να κληθούν. Αφήστε τα αυτά, διότι είναι…

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ήταν στη διακριτική σας ευχέρεια, κύριε Δαβάκη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν τους καλέσαμε, γιατί δείχνουμε ότι δεν θέλουμε να τους εμπλέκουμε σε θέματα νομοθετικής πρωτοβουλίας της Κυβερνήσεως, αλλά σε θέμα που αφορά στην τροπολογία…

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Άρα, εσείς θέλετε να είναι άφωνοι, εν προκειμένω, γιατί εδώ υπήρχε λόγος…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Βλέπω ότι η παραποίηση των λεγόμενων μου, επεκτείνεται και στο Προεδρείο. Είστε Πρόεδρος της Επιτροπής κι όχι Βουλευτής του ΣΥΡΙΖΑ, αυτή τη στιγμή. Μην παραποιείτε αυτά, που λέω, κύριε Πρόεδρε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Όχι, απολύτως ως Πρόεδρος.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εγώ σας λέω ένα πράγμα. Ζήτησα, σε συγκεκριμένη περίπτωση, να έρθουν οι Αρχηγοί και να ακουστούν οι απόψεις τους για συνδικαλιστικά σωματεία, που θα έχουν από δω και μπρος – αν θεσπιστεί αυτή η διάταξη – στις Μονάδες τους και στην ηγεσία. Γι' αυτό λέω να μην είναι άφωνοι γι' αυτό. Θα το βρούμε μπροστά μας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Θα σταματήσουμε σε αυτό το σημείο και σε μισή ώρα επανερχόμαστε.

Στο σημείο αυτό ο Αντιπρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι κ.κ. Ελένη Αυλωνίτου, Βάλια Βαγιωνάκη, Δημήτριος Εμμανουηλίδης, Χρήστος Καραγιαννίδης, Νίνα Κασιμάτη, Έφη Γεωργοπούλου – Σαλτάρη, Γιώργος Ντζιμάνης, Ελένη Σταματάκη, Αφροδίτη Σταμπουλή, Τριαντάφυλλος Μηταφίδης, Αθανάσιος Δαβάκης, Αθανάσιος Καββαδάς, Σταύρος Καλαφάτης, Ευάγγελος Μεϊμαράκης, Νικόλαος Παναγιωτόπουλος, Κωνσταντίνος Τασούλας, Κωνσταντίνος Τσιάρας, Οδυσσέας Κωνσταντινόπουλος, Σταύρος Τάσσος, Κωνσταντίνος Κατσίκης και Ιωάννης Σαρίδης.

Τέλος και περί ώρα 13.30΄ έληξε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**